ޢަދާލަތަށް މަޖިލީހުން އެންމެ ގޮނޑިއެއްވެސް ނުލިބުނީ ކީއްވެ؟ – Shafeeu Abdullah\nޢަދާލަތަށް މަޖިލީހުން އެންމެ ގޮނޑިއެއްވެސް ނުލިބުނީ ކީއްވެ؟\nJune 19, 2019 ޝަފީޢު ޢަބްދުﷲ\nޢަދާލަތު ޕާޓީއަށް މަޖިލިސް އިންތިޚާބުގައި އެންމެ ގޮނޑިއެއްވެސް ކާމިޔާބު ނުކުރެވި ދިޔުމަކީ ގިނަ ބަޔަކު ހައިރާންވި ކަމެކެވެ. ގިނަ ބަޔަކު ހީކޮށްގެން ތިބީ، އެންމެ މަދުވެގެން، އުސްތާޒާ އަނާރާ ނަޢީމަށް އެކަމަނާގެ ގޮނޑި ދިފާޢު ކުރެއްވޭނެ ކަމަށެވެ.\nޢަދާލަތު ޕާޓީއަށް އެންމެ ގޮނޑިއެއްވެސް ނުލިބި މަޖިލީހުން ފެއިލްވި ފެއިލްވުމަކީ ޕާޓީގެ އަމިއްލަ ހައިސިއްޔަތުން ވި ފެއިލްއެކެވެ. ޖުމްލަކޮށް ބަލާނަމަ، މި އިންތިޚާބަކީ ޢަދާލަތަށް ކާމިޔާބު އިންތިޚާބެކޭވެސް ދެންނެވިދާނެއެވެ. އެބޭފުޅުން އެއީ ކާމިޔާބީއެއް ކަމަށް ދެކުމާއި ނުދެކުން އެއީ ވަކި ކަމެކެވެ.\nއެހެނީ، ޢަދާލަތުގެ ރަސްމީ ހިއްސާ އޮވެގެން އެމްޑީޕީއަށް މަޖިލީހުން5ގޮނޑި ލިބުނެވެ. އަދި ނުސީދާކޮށް އެމްޑީޕީއަށް ލިބުނު ހުރިހާ ގޮނޑިއެއްގައި ޢަދާލަތުގެ ހިއްސާ އެބައޮތޭ ދެންނެވުމަކީ ދޮގަކަށް ނުވާނެއެވެ. އެހެނީ، މަޖިލިސް އިންތިޚާބަށް ޢަދާލަތުން ނުކުތީ އެމްޑީޕީއާއެކުއެވެ. އެޖެންޑާ 19 ގެ ދަށުން، ރައީސް އިބްރާހީމް މުޙައްމަދު ޞާލިޙަށް (ނުވަތަ ސަރުކާރަށް) މަޖިލީހުގެ އަޣުލަބިއްޔަތު ހޯދައި ދިނުމަށެވެ. އެކަން އެވަނީ ވަރަށް ބޮޑަށް ކާމިޔާބުވެފައެވެ. އެއްވެސް ބަޔަކު ހީވެސް ނުކުރާފަދަ ބޮޑު އަޣުލަބިއްޔަތެއް އެމްޑީޕީއަށް އެވަނީ ލިބިފައެވެ. އެއްވެސް ހުރަހެއް ނެތި ސަރުކާރުގެ ބިލުތައް ފެންފޮދެއްހެން މަޖިލީހުން ފާސްވާނެ ގޮތް އެވަނީ ވެފައެވެ. އެހެންކަމުން، ޢަދާލަތު ޕާޓީން މަޖިލިހަށް ކަނޑައެޅި އެންމެ ބޮޑު ލަނޑުދަނޑި އެވަނީ ހާސިލުވެފައެވެ.\nނަމަވެސް، އަމިއްލަ ހައިސިއްޔަތުން (ސިޔާސީ މުސްތަޤިއްލު ޕާޓީއެއްގެ ގޮތުން) ޢަދާލަތަށް ކުރިމަތި ލާން ޖެހުނީ، ޢަދާލަތު ޕާޓީގެ ސިޔާސީ ޙަޔާތުގައި މިހައި ތަނަށް ކުރިމަތި ނުވާ ފަދަ ބޮޑު ނާކާމިޔާބީއެއް ކަމަށް ބުނުމުގެ ފުރުޞަތު އެބަ އޮތެވެ. އެކަން، އިންތިޚާބަށްފަހު، ޢަދާލަތު ޕާޓީގެ ތަރުޖަމާނު ނޫސްތަކަށް ދެއްވި ބަސްދީގަތުމުންވެސް ވަރަށް ރަނގަޅަށް ފާހަނގަވެގެން ދިޔައެވެ. އެބޭފުޅާއަށް ހަވާލާ ދެއްވާ، ނޫސްތަކުގައި ވަނީ، ޢަދާލަތު ޕާޓީ، މަޖިލިސް އިންތިޚާބުގައި ބަލިވެއްޖެކަމަށް ޤަބޫލުފުޅު ކުރައްވާ ކަމަށާއި، ސަބަބުތައް ހޯއްދަވައި، އަލުން ޢަދާލަތު ޕާޓީ ތެދުވާނެ ކަމަށް ވިދާޅުވިކަމަށެވެ.\nވުމާއެކު، މިލިޔުމުގައި މިހިމަނާލަނީ، މަޖިލީސް އިންތިޚާބުން ޢަދާލަތަށް އެއްވެސް ގޮނޑިއެއް ނުލިބި ނާކާމިޔާބުވާން ޖެހުނު ބައެއް ސަބަބުތަކަށެވެ.\nޢަދާލަތު ޕާޓީއަށް، މަޖިލިސް އިންތިޚާބުގައި ނާކާމިޔާބުވުމުގެ އެންމެ ބޮޑު އަޞްލެއްކަމަށް އަޅުގަނޑަށް ފެންނަނީ، ޢަދާލަތު ޕާޓީ އޭގެ މައްޗަށް އުފަންވެގެން އައި އުޞޫލުތަކާއި ހަމަތައް ދޫކޮށްލުމެވެ.\nއަޅުގަނޑު މި އިޝާރާތް ކުރަނީ، މީގެ އަހަރުތަކެއް ކުރިޔަށެވެ. 2015 ވަނަ އަހަރަށެވެ. އެމްޑީޕީއާއެކު މަސައްކަތް ކުރަން ޕާޓީން ނިންމި ހިސާބުންނެވެ. ޢަދާލަތު ޕާޓީ އުފަންވެގެން އައީ ސެކިއުލާ ޢަލްމާނީ ފިކުރާ (ޕާޓީގެ މުއައްސިސުންގެ ބަހުން ސީދާ ބުނާނަމަ، އެމްޑީޕީއާ) ދެކޮޅު ހެދުމަށް ސިޔާސީ މައިދާނުގައި ތިބެގެން މަސައްކަތް ކުރާ ދީނީ ފިކުރެއް އޮތުމުގެ ބޭނުމުގައެވެ. އެހެންކަމުން، ޢަދާލަތު ޕާޓީއާއި އެމްޑީޕީއަކީ، ފިކުރީ ގޮތުންނާއި އުފެދުމުގައިވެސް މުޅިން ތަފާތު ދެ ފިކުރެކެވެ. އެއް ފިކުރަކީ ދީނީ ފިކުރެކެވެ. އަނެއް ފިކުރަކީ، ޢަލްމާނީ ފިކުރެކެވެ.\n2008 ގައި ވެރިކަމަށް އެމްޑީޕީ އައުމާއެކު، އެޕާޓީން ވި ވަޢުދުތައް އުވާލައި، ގައުމަށް ކުރިމަތިވި ނާމާން ދުވަސްތައް ދީނީ އެއްވެސް ބަޔަކުގެ ހަނދާނުން ފިލައި ނުދާނެއެވެ. އެހެންކަމުން، 2013 ވަނަ އެމްޑީޕީއާ ދެކޮޅަށް ޢަދާލަތުން ޖެއްސި އިދިކޮޅު ކެމްޕެއިންތައް މުޅިން ބިނާވެފައިވީ، އެމްޑީޕީގެ ފަރާތުން ގައުމަށް އައިސްދާނެ ނުރައްކަލާ މެދުއެވެ. ރައީސް ނަޝީދަކީ މުޅި މިޤައުމަށް ހުރި އެންމެ ބޮޑު ޢަދާވާތްތެރިޔާގެ ގޮތުގައި ސިފަކުރެވެމުން ދިޔައެވެ.\nމިކަން މިހެން ތަޖުރިބާ ކުރެވިފައި އޮތުމާއެކު، 2015ގައި ޔާމީނުގެ ސަރުކާރުން ވަކިވެ، ޢަދާލަތު ޕާޓީން ވަޤުތުން އެމްޑީޕީއާއެކު މަސައްކަތް ކުރަން ނިންމި ނިންމުން ވެގެންދިޔައީ ޢަދާލަތު ޕާޓީގެ މެމްބަރުންނާއި ދީނީ ފިކުރުގެ މީހުންނަށް ޤަބޫލުކުރަން ދަތިވި ކަމަކަށެވެ. މިކަމުގެ އެންމެ އަލިގަދަ ހެއްކަކީ، ބަދަހިކޮށް އޮތް ޢަދާލަތު ޕާޓީވެސް ބައިބައިވެގެން ދިޔުމެވެ. ޢަދާލަތު ޕާޓީގެ ޢިލްމުވެރިންވެސް ބައިބައިވެގެން ދިޔުމެވެ. ދިވެހިރާއްޖޭގައި ދެން ތިއްބެވި ޢިލްމުވެރިންވެސް ސީދާކޮށްނާއި ނުސީދާކޮށް ޢަދާލަތު ޕާޓީގެ އެ ނިންމުމާ ދެކޮޅު ހައްދަވަމުން ގެންދެވިއެވެ.\nދީނީ ޢިލްމުވެރިންނާއި ދީނީ ފިކުރުގެ ބޭފުޅުން ޢަދާލަތު ޕާޓީއަށް ވިދާޅުވަމުން ގެންދެވީ، އެމްޑީޕީއާއެކު ކޯލިޝަން ނެހެދުމަށެވެ. ޙައްޤު ބަސް ބުނުމުގައި މުސްތަޤިއްލުކަމާއެކު ކުރިޔަށް ދިޔުމަށެވެ.\nނަމަވެސް، ކަންވެގެން ދިޔައީ އެހެނެއް ނޫނެވެ. ޕާޓީގެ ރައީސް އާއި ވަކި ބޭފުޅުން ކޮޅެއް ބޭނުންފުޅުވާ ގޮތަށެވެ. އެމްޑީޕީއާއެކު ކުރިޔަށް ދިޔުމަށެވެ. މަޝްވަރާ މަޖިލީހުގެ ނިންމުމެއްގެ ލިބާހުގައެވެ. ނަމަވެސް، ޙަޤީޤަތް އެނގޭ ބަޔަކަށް ކަންވެގެން ދިޔަ ގޮތުގެ ތަފްސީލު އެނގޭނެއެވެ. މި ނިންމުމަކީ، ޢަދާލަތު ޕާޓީން ދެން ޖެހިގެން އައި ގިނަ ގޯސް ނިންމުންތަކެއް ނިންމަން ޖެހުނު އެންމެ މައިގަނޑު ސަބަބުވެސް މެއެވެ. ޕާޓީގެ ލީޑަރަށް ފެނިލައްވާ ގޮތަށް، ބަޔަކަށް ވިސްނައި ފިކުރުކޮށްލަންވެސް ފުރުޞަތެއް ނުލިބޭހާ އަވަސް އަވަހަށް ދިޔައީ ނިންމުންތަކެއް ނިންމަވަމުންނެވެ. ބޭނުމަކަށް ވެފައި އޮތީ، ކޮންމެ ގޮތެއް ހަދައިގެންވެސް އޭރުގެ ސަރުކާރު އިނދެޖައްސާލުމެވެ.\nނަމަވެސް، މިދެންނެވި ކޮންމެ ނިންމުމަކާއެކު، ދީނީ ފިކުރުގެ މީހުންގެ މެދުގައި ޢަދާލަތު ޕާޓީއަށް އޮތް މަޤްބޫލުކަން ދިޔައީ ދުވަހެއް ދުވަހަކަށް ދަށްވަމުންނެވެ. ޢަދާލަތު ޕާޓީގެ ބައެއް ޢިލްމުވެރިންނާއި ބައެއް ޢާންމު މެމްބަރުންތައްވެސް ދިޔައީ ޕާޓީއާ ދުރުވެ ފެއަށްޖެހެމުންނެވެ. މިނިވަން ޢިލްމުވެރިންގެ މެދުގައިވެސް ޢަދާލަތު ޕާޓީއަށް އޮތް އިތުބާރު ދިޔައީ މުޅިންހެން ގެއްލެމުންނެވެ.\nމީގެ އިތުރުން، ޢަދާލަތު ޕާޓީގެ ގިނަ ޢިލްމުވެރިންނާއި ( އަދި ޕާޓީ ނޫނަސް، މިނިވަން ގިނަ ޢިލްމުވެރިން) ޢަދާލަތު ޕާޓީއާ ދުރުވާން ޖެހުނު އެންމެ ބޮޑު އެއް ސަބަބަކީ، ޕާޓީގެ މައުގިފު، ޝަރުޢީ ހަމަތަކުން ހާމަކޮށްނުދެވުމެވެ. އެމައުގިފު ހާމަކުރަން އެދޭ ކޮންމެ ފަހަރަކު، އެކަމަށް އެތަކެއް އުޒުރުތަކެއް ދެއްކުމެވެ. ޕާޓީގެ ރައީސަށް ލިބޭ “އިންޓެލިޖަންސް” މަޢުލޫމާތުތަކެއްގެ މައްޗަށް ނިންމާ ނިންމުންތަކެއްގެ ބަހަނާގައެވެ. އަނެއްބައި ފަހަރު، އެބޭފުޅުންނަކީ ސިޔާސަތުގައި ތިއްބެވި ބޭފުޅުންނަށް ވުމުން އެބޭފުޅުންނަށް އިތުބާރުކޮށް، “ކަނު ތަޤްލީދެއް” ކުރުމުގެ ބަހަނާގައެވެ.\nޢިލްމުވެރިންގެ މަޝްވަރާއަކީ މުހިންމު އެއްޗަކަށް ނުވިއެވެ. ޤައުމުގެ ދީނާއި ސިޔާދަތާއި ޤައުމުގެ މުސްތަޤްބަލަށް ނިންމާ އެއްވެސް ނިންމުމެއްގައި ދިވެހިރާއްޖޭގެ ޢިލްމުވެރިންގެ އެއްވެސް ބަހެއް ހިމެނުމަކީ މުހިންމު ކަމަކަށް ނުވިއެވެ. ސަބަބަކަށްވީ ހަމަ އެންމެ ސަބަބެކެވެ. އެއީ، ފާޅުގައި ފެންނަން އޮތް ފަސާދައަކަށް ޤައުމުގެ މުސްތަޤްބަލު ވެއްޓޭފަދަ ނިންމުންތަކެއް ނިންމަމުން ދާތީ، އެކަމުގެ ޙިކުމަތަކީ އަދި އެނިންމުން ނިންމާ އަޞްލާއި ހަމަތަކަކީ ކޮބައިތޯ އެ ޢިލްމުވެރިން ސުވާލު ކުރެއްވުމެވެ. އޭގެ ޖަވާބަކަށް އަންނަނީ، ތިބޭފުޅުންނަށް ނޭނގޭ ކިތަންމެ ކަމެއް އެބޭފުޅުންނަށް އެނގިލައްވާ ކަމަށެވެ. ނަމަވެސް އެކަމެއް ބަޔާން ކުރެވެން ނޯވެއެވެ. ޝަރުޢީ ޢިލްމު އުނގެނިގެން ތިއްބެވި ޢިލްމުވެރިންވެސް ޖެހެނީ، ކުރިމަތީގައި އޮތް ބޮޑު ފަސާދައަކަށް ލޯ މަރާލާފައި، ޝެއިޚް ޢިމްރާން ޢަބްދުﷲ ވިދާޅުވެލެއްވީތީ ކަނު ތަޤްލީދެއް ކުރައްވާށެވެ. އެގޮތަކަށް، ކަނު ތަޤްލީދު ކުރުމަކީ ދީން ހުއްދަ ކުރާ ކަމަކަށް ނުވުމުން، ޢަދާލަތު ޕާޓީގެ މަދު ޢިލްމުވެރިންކޮޅެއް ފިޔަވައި، އެހެން ހުރިހާ ޢިލްމުވެރިން އެކަމާ ދެކޮޅު ހައްދަވައި އެކަމުން ބަރީއަވިއެވެ.\nމިކަންކަމުގެ ސަބަބުން، ޢިލްމުވެރިން ޕާޓީއާ ފެޔަށް ޖެހެމުން ދިޔަ އިރުވެސް، އެކަމަކީ ޕާޓީއަށް އެއްވެސް އަހައްމިއްޔަތު ހުރި ކަމަކަށް ނުވިއެވެ. ޕާޓީގެ ލީޑަރު ނިންމަވާ ނިންމެވުންތަކަކީ، ދީނާއި ޤައުމަށް އެންމެ ފައިދާ ހުރި ގޮތް ކަމަށް، އޭގެ ސަބަބެއްވެސް، ޢިއްލަތެއްވެސް ބަޔާން ނުކުރައްވާ، ދިޔައީ ކުރިޔަށެވެ. ޕާޓީ ބައިބައިވެ، ހީނަރުވެ، ޕާޓީގެ ޢާންމު މެމްބަރުންގެ ޝުޢޫރުތަކަކީވެސް އެއްވެސް އެއްޗަކަށް ނުވިއެވެ.\nކުރީގައި މި ބަޔާން ކުރެވުނީ، 2015 އިން ފެށިގެން ހަދަމުން އައި ގޯސްތަކުގެ ސަބަބުން ޢަދާލަތަށް އައި ހީނަރުކަމާއި، ޢަދާލަތަށް ޢާންމު މެމްބަރުންނާއި ޢިލްމުވެރިންގެ މެދުގައި އޮތް މަޤްބޫލުކަން ގެއްލި ދިޔަ ސަބަބުތަކުގެ މައްޗަށެވެ. ޢަދާލަތަށް ލިބުނު ނާކާމިޔާބީގެ އެންމެ ބޮޑު ސަބަބުތަކަކީ އެއީއެވެ. ދެން އޮތީ، މަޖިލީސް އިންތިޚާބަށް ޢަދާލަތުން ހެއްދެވި ގޯސްތަކުގެ ވާހަކައެވެ. އެގޮތުން:\nއެމްޑީޕީން ކޯލިޝަން އެހެން ޕާޓީތަކާއެކު ހަދާފައިވާ އެއްބަސްވުމަށް ޣައްދާރުވެރިވެ، އެ އެއްބަސްވުމާ ޚިލާފުވެ، އެހެން ޕާޓީތަކަށް ޚިޔާނާތްތެރިވިއެވެ. އަދި، އެއް ދާއިރާ ފިޔަވަައި މަޖިލީހުގެ ހުރިހާ ދާއިރާއަކަށް ކުރިމަތިލާން ނިންމިއެވެ. ވަޢުދާ ޚިލާފުވުމަކީ، އެމްޑީޕީގެ ތަބީޢަތުގައި ހުންނަ ކަމެކޭ ދެންނެވިޔަސް ދޮގަކަށް ނުވާނެއެވެ.\nއެކަން އެންމެ ރަނގަޅަށް އެނގޭ ބަޔަކަށް ސިޔާސީ މައިދާނުގައި ތިބޭނީ، ޢަދާލަތު ޕާޓީއާއި ޖުމްހޫރީ ޕާޓީއެވެ. އެހެނީ، އެންމެ ގިނައިން އެމްޑީޕީން ލަނޑު ދީފައި ވަނީ މި ދެ ޕާޓީއަށެވެ. ކިތަންމެ ވަޢުދެއްކޮށްފައި، ޖެހިގެން އަންނަ ދުވަހު އުވާލާފައި އެބަހުއްޓެވެ.\nނަމަވެސް، މަޖިލީސް އިންތިޚާބަށް އެކުގައި ވާދަކުރުމަށް ވެފައިވާ އެއްބަސްވުމަށް އެމްޑީޕީން ޣަދަރުވެރިވުމުން، މިތިން ޕާޓީއަށް އެކުގައި ނުކުތުމަށް ފުރުޞަތު އޮތެވެ. އެގޮތަށް ނުކުތް ނަމަ، އެމްޑީޕީ ތުރުތުރު އަޅާ ވަރަށް ބިރުވެސް ގަނުވާލެވުނީއެވެ. ނަމަވެސް، އެ ފޯމިއުލާއާއެކު ކުރިޔަށް ދާން ޢަދާލަތު ޕާޓީން ބޭނުމެއް ނުވިއެވެ. ސަބަބަކަށްވީ، ކޯލިޝަން ރޫޅި ދާނެކަމުގެ ބިރު އޮތުމެވެ. ޢަދާލަތަށް ނޭނގުނީ، ނުވަތަ ނޭނގޭކަމަށް ހަދަައިގެން ތިބީ، ކޯލިޝަން ރޫޅާލާނީވެސް ރައީސް ނަޝީދެވެ. އެކަން އެމަނިކުފާނު ކުރައްވާނީ، މަޖިލިސް އިންތިޚާބު ނިމުނީމައެވެ. އެހެންވީމާ، މި ކޯލިޝަންއަކީ ރޫޅެން އޮތް އެއްޗެކެވެ. ނޭނގޭ ކަމަކީ، ރޫޅޭނެ ދުވަހެކެވެ.\nމަޖިލިސް އިންތިޚާބަށް، މިދެންނެވި ފޯމިއުލާގެ ބޭނުން ޢަދާލަތު ޕާޓީން ނުކުރުމުގެ ހުރިހާ ފައިދާއެއް ނެގީ އެމްޑީޕީންނެވެ. އަދި، އެކަމާ ހެދި، ޖުމްހޫރީ ޕާޓީއަށް ވެސް ގޯސްތަކެއް ހެދެމުން ދިޔައެވެ. ކޯލިޝަން ތެރެއިން މަޖިލިސް އިންތިޚާބަށް އެޕާޓީއާ ގުޅޭނެ ބަޔަކު ނުވުމުން، ޕީޕީއެމާ ގުޅުނެވެ. މިއީ ޖުމްހޫރީ ޕާޓީން ހެދި އެންމެ ބޮޑު އެއް ގޯހެވެ.\nއެހެންކަމުން، ޢަދާލަތު ޕާޓީއާއި، ޖުމްހޫރީ ޕާޓީއާއި އެމްއާރުއެމަށް ލިބުނު ނާކާމިޔާބީގެ އެންމެ ބޮޑު އެއްސަބަބަކީ، އެމްޑީޕީން ވަޢުދާ ޚިލާފުވީމަވެސް، މިތިން ޕާޓީއަށް އެކުގައި މަޖިލީހަށް ކުރިމަތިލުމުގެ ފޯމިއުލާއެއް ނުރެވުނު ކަމަށް ބުނުމުގެ ފުރުޞަތު އެބައޮތެވެ.\nއެޖެންޑާ 19 އަށް ތާޢީދު ކުރަން ޢަދާލަތުން ނިންމި ނިންމުމެވެ. މިއީ ޢަދާލަތު ޕާޓީގެ ޙަޔާތުގައިވެސް ނިންމި އެންމެ ބޮޑު އެއް ގޯސް ނިންމުމެވެ.\nއެހެނީ، އެޖެންޑާ 19 ގެ ބިރުވެރިކަމާއި، އެކަމުން ޤައުމަށް އައިސްދާނެ ނުރައްކަލާއި، ޤައުމު ޢަލްމާނީކޮށްފާނެ ކަމުގެ، އިންޒާރުތައް ދީނީ ޢިލްމުވެރިން ގެންދެވީ މީސްމީޑިއާގައި ދެއްވަމުންނެވެ. އަންނި ކެމްޕެއިންތަކުގައި ދައްކަވަމުން ގެންދެވި ދީނާ ޚިލާފު ވާހަކަތަކަށް ޢިލްމުވެރިން ގެންދެވީ ރައްދު ދެއްވަމުންނެވެ. މިކަމުގައި އެންމެ ކުރީގައި އުޅުއްވަމުން ގެންދެވީ، ޢަދާލަތު ޕާޓީގެ ޢިލްމުވެރިންގެ މަޖިލީހުގެ ރައީސާއި، ނާއިބު ރައީސެވެ. އޭގެ އިތުރުންވެސް، ދިވެހިރާއްޖޭގެ ގިނަ ޢިލްމުވެރިންތަކެއް ގެންދެވީ، އެބައިމީހުންގެ ކަންބޮޑުވުންތައް ހާމަކުރައްވަމުންނެވެ. ދީނަށް ލޯބިކުރާ ޢާންމު ރައްޔިތުންވެސް ގެންދެވީ، އެބައިމީހުންގެ ހާސްވުންތައް ހާމަކުރަމުންނެވެ.\nއެހެން އެކަން އޮތްވާ، ކުއްލިއަކަށް ފެނިގެން ދިޔައީ، ޝެއިޚް ޢިމްރާން ޢަބްދުﷲ އެޖެންޑާ 19 ގެ ޕޯޑިއަމް އަރައިވަޑައިގެން، އެޖެންޑާ 19 ގެ ބައެއް ދާއިރާތަކަށް، ޢަދާލަތުން ތާއީދު ކުރާނެ ވާހަކަ ވިދާޅުވި ތަނެވެ. އަދި މަޖިލިސް އިންތިހާބުގައި އެމްޑީޕީއާއެކު ނުކުމެ، ސަރުކާރަށް އަޣުލަބިއްޔަތު ހޯއްދަވައި ދެއްވާނެ ކަމަށް ވިދާޅުވި ތަނެވެ.\nބުއްދި ހުރި ކޮންމެ މީހަކަށްވެސް، މި ނިންމުމުގެ ހުރި ތާނކުންތާނކު ނުޖެހޭކަން ވިސްނޭނެއެވެ. މިއީ، ޢަދާލަތު ޕާޓީގެ އަގު އަނެއްކާވެސް ދީނަށް ލޯބިކުރާ މީހުންގެ ނަޒަރުގައި ވެއްޓިގެން ދިޔަ އެއް ސަބަބެވެ. އެހެނީ، އެއްކޮޅުން މިފެންނަނީ، ރާއްޖޭގެ ދީނީ ޢިލްމުވެރިންނާއި (ޢަދާލަތު ޕާޓީގެ ޢިލްމުވެރިން ހިމެނޭގޮތަށް) ދީނަށް ލޯބި ކުރައްވާ ހުރިހާ ފަރާތްތަކެއް އެޖެންޑާ 19 އަށް ކަންބޮޑުވުން ފާޅުކުރައްވަމުން ގެންދަވާ ތަނެވެ. އަނެއްކޮޅުން މި ފެނުނީ، އެހުރިހާ ކަމަކަށް ބީރު ކަންފަތެއް ދިނުމަށްފަހު، ޢަދާލަތުން އެޖެންޑާ19 އަށް ތާޢީދުކުރަން ނިންމާ، އިޢުލާން ކުރި މަންޒަރެވެ.\nޚުދު ޢަދާލަތު ޕާޓީގެ ޢިލްމުވެރިންގެ ބަސްވެސް އެޕާޓީގައި ނުހިނގާ ކަން މިއިން ޢާންމު ރައްޔިތުންނަށް އެނގި ހާމަވެގެން ދިޔައެވެ. އެހެންކަމުން، ފާޅުގައި ފެންނަ އޮތް ފަސާދައަކަށް، ދީނީ ފިކުރުގެ ރައްޔިތުންނާއި ޢިލްމުވެރިންވެސް އެއްބާރުލުން ނުދެއްވާނެކަން މީސްމީޑިއާ އިން ވަރަށް ރަނގަޅަށް ހާމަވެގެން ދިޔައެވެ.\nޚުދު ޢަދާލަތު ޕާޓީގެ ޢިލްމުވެރިންވެސް، ހަމަ ކުރިން ޓްވީޓްކުރެއްވި ގޮތަށް، އެޖެންޑާ19 ގެ ލީޑަރާ ދެކޮޅަށް ޓްވީޓްކުރައްވަމުން ގެންދެވިއެވެ. އެހެންކަމުން، ޢަދާލަތުގެ މައުޤިފަކީ، އެއްވެސް ގޮތަކަށް އޭގައި ދީނީ މަޞްލަހަތު އޮތް މައުޤިފެއް ނޫންކަން، މަސްރަހު ދިރާސާ ކުރާ ކޮންމެ މީހަކަށް އެނގި ކަށަވަރުވާނެއެވެ.\nޢަދާލަތު ޕާޓީގެ މައުގިފަކީ އަވަސް އަރުވާލައިގެން ނިންމި ނިންމުމެކެވެ. މަޖިލީހުން ގޮނޑިއެއް ނުލިބިއްޖެނަމަ، ސިޔާސީ ގޮތުން ޢަދާލަތުގެ މާބޮޑު އަގެއް ނޯންނާނެކަން އެނގޭތީވެ، އެމްޑީޕީގެ ހެޔޮފުޅުކަމުގެ ދަށުން އެންމެ ގޮނޑިއެއްވެސް ލިބޭތޯ ޖެހި ސަލާމެކެވެ. ނަމަވެސް، އެކަން ވެގެން ދިޔައީ، ޢަދާލަތު ޕާޓީގެ އަގެއް އޮތް ނަމަ، އެއޮތް އަގެއްވެސް ވެއްޓިގެން ދިޔަ ކަމަކަށެވެ.\nޢާންމު ރައްޔިތުންނަކީ މިކަހަލަ ކަންކަން މޭރުން ކުރަން އެނގޭ މީހުންނެވެ. ޢާންމު ރައްޔިތުންނަކީ، މޮޔައިންނެއް ނޫނެވެ. އެހެންކަމުން، އެންމެ ގޮނޑިއެއްގެ ބޭނުމުގައި ޕާޓީގެ ޤަދަރާއި އަގު ބައެއްގެ “ހެޔޮޕުޅު” ކަމުގެ ރަޖާގެ ތެރެއަށް ލުން ވެގެން ދިޔައީ، މަޖިލިސް އިންތިޚާބު ފެށުމުގެ ކުރިން އިންތިޚާބުން ޢަދާލަތު ފެއިލުވުން ކަމުގައެވެ.\nފާޅުގައި ޢަދާލަތު ޕާޓީގެ ކެނޑިޑޭޓުން އެންޑޯޒް ކުރައްވަން ރައީސް އިބްރާހީމް މުޙައްމަދު ޞާލިޙަށް ކެރިވަޑައި ނުގަތުމެވެ. އެއާ އެކުވެސް، ޢަދާލަތު ކެނޑިޑޭޓުން ކެމްޕެއިން ކުރި އިރުގައި، ތިމަންނަމެނަކީ ރައީސް އިބްރާހީމް މުޙައްމަދު ޞާލިޙުގެ ކެނޑިޑޭޓުންނޭ ބުނެ ކެމްޕެއިން ކުރުން ވެގެން ދިޔައީ ވަރަށް ނާތަހުޒީބީ ކަމަކަށެވެ. އެހެނީ، ދެ ދާއިރާ ފިޔަވައި މިއިން ކޮންމެ ދާއިރާއަކީވެސް އެމްޑީޕީގެ ކެނޑިޑޭޓުން ވާދަ ކުރަމުން ދިޔަ ދާއިރާތަކެވެ. އަދި ރައީސް ގެންދެވީ ފާޅުގައި އެމްޑީޕީގެ ކެންޑިޑޭޓުންނަށް ކެމްޕެއިން ކުރައްވަމުންނެވެ. އަދި، އެމްޑީޕީގެ ކެނޑިޑޭޓުންނަކީ ރައީސްގެ ކެނޑިޑޭޓުން ކަމުގައި ފާޅުގައި ވިދާޅުވަމުންނެވެ.\nއެހެން އެކަން އޮތްވާ، ޢަދާލަތު ޕާޓީގެ ކެނޑިޑޭޓުން އެއާ މުޅިން ޚިލާފު ވާހަކައެއް ދައްކަވަމުން ގެންދެވުމަކީ، އެބޭފުޅުންގެ ތެދުވެރިކަމާމެދު ސުވާލު އުފެދެން ދިމާވި ކަމެކެވެ. ވޯޓު ހޯއްދެވުމުގެ ދަހިވެތިކަމުގައި ދައްކަވަމުން ގެންދަވާ ވާހަކައަކަށް ނޫނީ އެކަން ރައްޔިތުންނަށް ބަލައިގަންނަ ފަސޭހައެއް ނުވިއެވެ. އެހެނީ، ރައީސްގެ ޢަމަލާއި ބަހުން އެމްޑީޕީގެ ކެނޑިޑޭޓުންނަށް ގެންދެވީ ކެމްޕެއިން ކުރައްވަމުންނެވެ.\nއެމްޑީޕީން ޢަދާލަތު ޕާޓީއަށް އެންމެ ފަހު ވަޤުތު ޣައްދާރުވެރިވުމެވެ. ބައެއް ދާއިރާތައް އެންމެ ފަހު ވަޤުތުވެސް ދޫކޮށްލާނެ ކަމަށް އެމްޑީޕީން ސިއްރިޔާތުގައި ދިޔައީ ޢަދާލަތު ޕާޓީއަށް އަންގަމުންނެވެ. ކެލާ ދާއިރާ ޢަދާލަތު ޕާޓީން ވޯޓުލާން އެންމެ ދެ ދުވަހަށް ވެފައި ވަނިކޮށް ދޫކޮށްލީވެސް، އަޑިއަޑިން މިފަދަ ވާހަކަތަކެއް ދެކެވިގެން ކަމަށް ޚަބަރު ލިބެއެވެ. ޚަބަރު ލިބޭ ގޮތުން، ޢަދާލަތުން އެންމެ މަސައްކަތް ކުރަމުން ދިޔައީ، އަނާރާ ގޮނޑިއާއި، ޘަޤީފް ގޮނޑި ލިބޭތޯއެވެ. އަދި އެމްޑީޕީގެ ފަރާތުން އެ ދެ ގޮނޑި ލިބޭނެ ކަމުގެ އިޝާރާތްތަކެއްވެސް ދިޔައީ ލިބެމުންނެވެ. ނަމަވެސް އެކަމެއް އެގޮތަކަށް ނުހިނގިއެވެ. އެމްޑީޕީން ޢަދާލަތު ޕާޓީއަށް އަނެއްކާވެސް ޚިޔާނާތްތެރިވީއެވެ. އަޑިއަޑިން ގޮނޑި ދޫކޮށްދޭން ބުނެ ކުރި ވަޢުދުތައް އުވާލައި، އަޑިއަޑިން ކޮޅުފައިން ޖެހީއެވެ.\nއެމްޑީޕީއަށް ބޮޑު އަޣްލަބިއްޔަތެއް ނުލިބެއްޖެނަމަ، ބަޣާވާތެއް ކޮށްފާނެ ކަމުގެ ބިރު އެމްޑީޕީގެ މެމްބަރުންގެ ހިތުގައި އެމްޑީޕީން ދިޔައީ އުފައްދުމެވެ.\nޢަދާލަތު ޕާޓީއަށް ވޯޓު ނުލިބި، އެމްޑީޕީ ކެނޑިޑޭޓުންނަށް ވޯޓު ލިބުމުގެ އެއް ސަބަބަކަށްވެފައި ވަނީ އިސްވެ މިދެންނެވި ސަބަބެވެ. އެމްޑީޕީ ވެރިކަމުން ވެއްޓުމުގެ އެންމެ ބޮޑު ސަބަބެއް ކަމަށް މިހާރުވެސް އެބައިމީހުން ދެކެމުން ދަނީ، ޢަދާލަތު ޕާޓީއެވެ. ޚާއްޞަކޮށް ޢަދާލަތު ޕާޓީގެ ރައީސެވެ. އެހެންކަމުން، އެފަދަ އިތުރު “ރިސްކެއް” ނަގަން މިފަހަރު އެމްޑީޕީން އޮތީ ތައްޔާރަކަށް ނޫނެވެ.\nއިންތިޚާބުގައި ޢަދާލަތު ޕާޓީއާއި އެމްޑީޕީގެވެސް ބޭނުމަކަށް ވެފައި އޮތީ، ސަރުކާރަށް އަޣުލަބިއްޔަތު ހޯދައި ދިނުމެވެ.\nއެހެންކަމަށް ވާނަމަ، ސީދާ ކޯލިޝަން މައި ޕާޓީ އެމްޑީޕީގެ ކެނޑިޑޭޓަކު ހުއްޓާ، ކުޑަ ޕާޓީއެއް ކަމަށްވާ، ޢަދާލަތު ޕާޓީއަށް ވޯޓު ދިނުމުގެ މާނައެއް ނެތެވެ. ސީދާ ރައީސުލް ޖުމްހޫރިއްޔާ ނިސްބަތްވާ ޕާޓީގެ ކެނޑިޑޭޓަށް (ރައީސްގެ ބަސްފުޅުންނަމަ، ރައީސްގެ ކެނޑިޑޭޓަށް) ވޯޓު ދިނުމުން އެކަން ފުދުނީއެވެ.\nމިހިސާބުން މިލިޔުން ނިންމާލަށް ގަސްތު ކުރަމެވެ. މީގެ އިތުރުންވެސް ގިނަ ވާހަކަތަކެއް ދެއްކިދާނެއެވެ. ނަމަވެސް، މައިގަނޑު ގޮތެއްގައި، ޢަދާލަތު ޕާޓީއަށް މަޖިލިސް އިންތިޚާބުގައި ނާކާމިޔާބީއާ ކުރިމަތިވި ނުކުތާތަކަށް ބަލައިލެވިއްޖެއެވެ.\nއެއްގޮތަކުން، އެންމެ ގޮނޑިއެއްވެސް ޢަދާލަތު ޕާޓީއަށް ނުލިބުމަކީ ހެވެކެވެ. އެހެނީ، މިހާރު އެވަނީ ވިސްނަން މަޖުބޫރު ވެފައެވެ. އެންމެ ގޮނޑިއެއް ލިބުނު ނަމަވެސް، ބުނެވޭނެއެވެ. ތިމަންނަމެންގެ ސައިޒަކީ އެއީއެވެ. ކުރީ އިންތިޚާބުގައިވެސް ލިބުނީ އެއް ގޮނޑިއެވެ. އަލްޙަމްދު لله ، އެ ގޮނޑި މިފަހަރުވެސް ލިބިއްޖެއެވެ. ނަމަވެސް މިހާރު އެހެން ބުނެވޭކަށް ނެތެވެ. ގޯސްތަކެއް ހެދިއްޖެކަން މަޖުބޫރުން ނަމަވެސް މިހާރު ޤަބޫލުކުރަން މަޖުބޫރުވެއްޖެއެވެ.\nދުޢާއަކީ، ޢަދާލަތު ޕާޓީއިން މިކަންކަން އިޞްލާޙުކޮށް، އެޕާޓީގެ އަސްލު އުޞޫލުތަކަށް ރުޖޫޢަވެ، އިތުރަށް ޕާޓީ ހަރުދަނާ ކުރުމުގެ ތައުފީޤު މާތް ﷲ މިންވަރު ކުރެއްވުމެވެ.\nޢަދާލަތު ޕާޓީޝެއިޚް ޢިމްރާން


Elections Commission in PPM ah kohnudhevunu hamaekani kamakee...\nއިލެކްޝަންސް ކޮމިޝަނުން ޕީޕީއެމަށް ކޮށްނުދެވުނު ހަމައެކަނި ކަމަކީ ނަތީޖާ ނެރުން!\nވޯޓުލީ ދުވަހު އިލެކްޝަންސްގެ އޮފިޝަލުންގެ ގޮތުގައި ޕީޕީއެމްގެ ގިނަ އެކްޓިވިސްޓުން ހަރަކާތްތެރިވި\nޕީޕީއެމުން ހިންގަން އުޅުނުކަމަށް ބުނާ ގިނަ ކަންކަން، ހިންގަން ހަވާލުކުރި ފަރާތްތަކުން ފަހުވަގުތު ޖެހިލުންވި ކަމަށްވޭ\nރައީސް ޔާމީނާއި ޕީޕީއެމްއިންވެސް ނަތީޖާ ގަބޫލު ކުރައްވާފައިވޭ\nކ. މާލެ9އޮކްޓޯބަރ 2018 | އަންގާރަ 12:42 4,961\nރައީސް އަބްދުﷲ ޔާމީން އާއި އިލެކްޝަންސް ކޮމިޝަނުގެ ރައީސް އަހުމަދު ޝަރީފް (ފައިލް ފޮޓޯ) - ގޫގުލް\nއެންމެފަހުން ބޭއްވި ލޯކަލް ކައުންސިލްތަކުގެ އިންތިހާބުގެ ކެމްޕެއިން ދުވަސްވަރު، މިހާރު އިލެކްޝަންސް ކޮމިޝަނުގެ ރައީސް ކަމުގެ މަގާމުގައި ހުންނެވި ޝަރީފް ހުންނެވީ ސަރުކާރުގެ ޔުޓިލިޓީޒް ކުންފުނި ކަމަށްވާ ފެނަކަ ކޯޕަރޭޝަންގެ މެނޭޖިންގ ޑިރެކްޓަރު ކަމުގެ މަގާމުގައެވެ. ލޯކަލް ކައުންސިލް އިންތިހާބުގެ ކެމްޕެއިން ޕީޕީއެމުން ކުރިއިރު، މާލޭގެ މަގުތައް މަތީ ޕީޕީއެމަށް މެމްބަރުން އިތުރު ކުރުމަށް މަގުމަތީ ފޯމް ފުރަން އެންމެ އިސްކޮށް ހަރަކާތްތެރިވެވަޑައިގެންނެވީ ވެސް ޝަރީފް އެވެ.\nމިއަދު ޝަރީފަކީ އިލެކްޝަންސް ކޮމިޝަނުގެ ރައީސެވެ. އެކޮމިޝަނުގެ ރައީސް ކަމަށް ވަޑައިގެންނެވީ، ރައީސް ޔާމީން ހަވާލު ކުރެއްވި "މިޝަން"އެއް ކާމިޔާބު ކުރާށެވެ.\nއިލެކްޝަންސް ކޮމިޝަނުގެ ރައީސް ކަމާ ޝަރީފް ހަވާލުވެވަޑައިގެންނެވިއިރު، އޮތީ ރިޔާސީ އިންތިހާބުގެ ތައްޔާރީތައް ބޯމަތިވެފަ އެވެ. އެ ތައްޔާރީތައް އިލެކްޝަންސް ކޮމިޝަނުން ކުރަމުންދިޔައިރު، މުލިއާގެ އާއި ރައީސް ޔާމީންގެ ކެމްޕެއިން ކަންކަން ކުރަމުންދިޔަ ކުރީގެ ވެސްޓްޕާކް އެކޭ އިލެކްޝަންސް ކޮމިޝަނުގެ ގޮތްޕެކޭ ތަފާތެއް ނެތެވެ. އިލެކްޝަންސް ކޮމިޝަނަށް ޕާޓީތަކުން ހުށަހަޅާ ރީ-ރެޖިސްޓްރޭޝަން ފޯމުތައް ނުވަތަ އެ ފޯމުތަކުގެ މައުލޫމާތުތައް މުލިއާގެ އަށް ލިބެމުންދިޔަ އިރު، ވޯޓުލުމުގެ ހައްގު ލިބިގެންވާ ރައްޔިތުންނަށް މުލިއާގޭގައި ހުންނަ ރައީސް ޔާމީންގެ ކެމްޕެއިން އޮފީހުންނާއި ރައީސް ޔާމީންގެ އަނބިކަނބަލުންގެ ސޮދަގާތް ފައުންޑޭޝަނުން ފޯނު ކުރުމުގައި އުޅުނީ އަވަދިނެތި އެވެ. ރައީސް ޔާމީންގެ ކެމްޕެއިންގައި ދައުލަތުގެ އިދާރާތަކާއި ސަރުކާރު ކުންފުނިތަކުގެ މުވައްޒަފުން ގިނަ އަދަދަކަށް ހަރަކާތްތެރިވިއިރު، ދައުލަތުގެ މުދަލާއި މުވައްޒަފުން ދުވަހަކު ބޭނުން ނުކުރާވަރަށް ބޭނުން ކުރަމުން ދިޔައެވެ.\nއިލެކްޝަންސް ކޮމިޝަނަށާއި އެންޓި ކޮރަޕްޝަން ކޮމިޝަން އަދި ދައުލަތުގެ ކަމާބެހޭ އެހެން އިދާރާތައް ވެސް އޮތީ، އެކަން ކަމަށް ވެސް އެއްޗެއް ބުނަން ނުކުޅެދިފަ އެވެ.\nއިންތިހާބުގައި ވާދަ ކުރާ ކެންޑިޑޭޓުން ކަނޑައެޅިގެން ދިޔައީ ރައީސް ޔާމީން ބޭނުންވެލެއްވި ގޮތަށެވެ. އިދިކޮޅު ލީޑަރުންނަށް ކުރިމަތި ނުލެވުނުއިރު، ތިއްބެވީވެސް ޖަލުގަ އެވެ. ބައެއް ލީޑަރުން ރާއްޖެއިން ބޭރުގައި ތިއްބެވިއިރު، ތިއްބެވީ ރާއްޖެ ވަޑައިގެންނެވޭނެ ހާލަތެއްގައެއް ނޫނެވެ.\nރައީސް ޔާމީން ބޭނުންފުޅުވި ގޮތަށް އިދިކޮޅު ކެންޑިޑޭޓަށް ކެމްޕެއިން ކުރުމަށް އެކަށީގެންވާ ފުރުސަތެއް ވެސް ދީފައެއް ނުވެއެވެ. ޕޯސްޓަރެއް، ބެނާއެއް އަދި ދިދައެއް ދަމާލިޔަސް ފުލުހުން އައިސް އެކަން ހުއްޓިވިތަން ފެނިގެން ދިޔައެވެ. ރައީސް ޔާމީން ކެމްޕެއިން ކުރައްވަމުން ގެންދެވީ ދައުލަތުގެ ޚަރަދުގައި ރައީސުލްޖުމްހޫރިއްޔާގެ ހައިސިއްޔަތުންނެވެ.\nއިންތިހާބުގެ އެންމެފަހުގެ ތައްޔާރީތައް ވަމުންދިޔައިރު، ރީ- ރެޖިސްޓްރޭޝަން މަރުހަލާ ދިޔަގޮތް ދިވެހި ރައްޔިތުންނަށް ފެނުނެވެ. ސަރުކާރުގެ އޮފީސްތަކުންނާއި ކުންފުނިތަކުން ޕީޕީއެމް ކެމްޕެއިން އޮފީހަށް، ރީ-ރެޖިސްޓްރޭޝަން ފޯމްތައް ފުރާ ހުށަހަޅަމުންދިޔައިރު، މައްސަލަތައް އޮތީ ފުނިޖެހިފަ އެވެ. އެންމެފަހުން ބޮޑު މައްސަލަގަނޑަކަށްވެ، ރީ-ރެޖިސްޓްރޭޝަން މަރުހަލާ އިތުރަށް ދިގުދެމިގެންގޮސް ރައްޔިތުންނަށް އޮޅުން އަރާހިސާބަށް ކަންކަން ދިޔައެވެ. މާދަމާ އިރުއަރާއިރަށް ތިމަންނާ ވޯޓް ލާން އޮތީ، ކޮންތާކަށްބާއޭ ހިތަށް އަރާހިސާބަށް ކަންތައްތައްދިޔަ އެވެ. ވޯޓުލާން ދަމުންވެސް އެ ޔަގީންނަށް ނެތް މީހުން ގިނަ އެވެ. ސަބަބަކީ އިލެކްޝަންސް ކޮމިޝަނާއި ޕީޕީއެމާއި ގުޅުން އޮތްލެއް ބޮޑުކަމުންނެވެ.\nނަމަވެސް ގުޅިފައިވާ ސިޔާސީ ޕާޓީތަކުގެ ބުރަ މަސައްކަތުންނާއި ރައްޔިތުން އިލެކްޝަންސް ކޮމިޝަނަށް ނުރުހުން ފާޅުކޮށް، ކަންބޮޑުވާ ދަރަޖައަށް ކަންކަން ދިޔުމުން ކޮންމެވެސް ވަރަކަށް ކަންކަން ރަނގަޅު ކޮށްލާފައިވެއެވެ. އެގޮތުން ގިނަ ރިސޯޓްތަކުގައި ވޯޓް ފޮށިތައް ނުބަހައްޓަން ނިންމި ނިންމުން ބަދަލުކޮށް، ގިނަ ރިސޯޓްތަކެއްގައި ވޯޓް ފޮށިތައް ބަހައްޓާފައިވެއެވެ. ރީ-ރެޖިސްޓްރޭޝަން މަރުހަލާގައި މައްސަލަތައް ދިމާވި މީހުންނަށް އެމައްސަލަތައް ހައްލުކޮށްދިނުމަށް ފަސޭހަ ގޮތްތަކެއް އިލެކްޝަންސް ކޮމިޝަނުން ހަމަޖެއްސި އެވެ. ނަމަވެސް އިލެކްޝަންސް ކޮމިޝަނަށް ރައްޔިތުންގެ އިތުބާރު ގެއްލިފައިވާތީ، ހުންނަންޖެހިފައިވަނީ 1414 އަށް މެސެޖް ކޮށްލަކޮށްލަ އެވެ.\nރީ-ރެޖިސްޓްރޭޝަން މަރުހަލާނިމި، ވޯޓު ފޮށިތަކުގެ ކައިރީ ބާއްވާ، ވޯޓާސްލިސްޓް ދިނުމަށް ގުޅިފައިވާ ކޯލިޝަނުން ތަކުރާރުކޮށް އެދުމުން ވެސް ފޯރުކޮށް ނުދިނުމަކީ ކޯލިޝަނުން ވަރަށްބޮޑަށް ކަންބޮޑުވި މައްސަލައެކެވެ. ޕީޕީއެމަށް އެއީ މައްސަލައަކަށް ނުވި އެވެ. ފަހަރެއްގައި އެލިސްޓް ޕީޕީއެމަށް ލިބުމަކީ ވެދާނެ ކަމެކެވެ. އެއީ އިލެކްޝަންސް ކޮމިޝަނަށް ހުށަހަޅާ ރީ-ރެޖިސްޓްރޭޝަން ފޯމުތަކުގެ މައުލޫމާތު ޕީޕީއެމް ކެމްޕެއިން އޮފީހަށް ލިބެމުންދާތީ އެވެ.\nޓެބްލެޓް މައްސަލައާއި ވޯޓު ކަރުދާހުގެ މައްސަލައަކީ ވެސް ރައްޔިތުން ކަންބޮޑުވެގެން ދެއްކި ވާހަކަތަކެވެ. ބޮޑަށް އެފަދަ ވާހަކަތައް ދެކެވުނީވެސް އިލެކްޝަންސް ކޮމިޝަނާއި ޕީޕީއެމް ކެމްޕެއިން އޮފީހާއި އޮންނަ ގުޅުމެއްގެ ބޮޑުކަމުންނެވެ.\nރިޔާސީ އިންތިހާބު ބާއްވާ ދުވަސް ކުޑަތަން ވަމުންދިޔައިރު، ވޯޓް ފޮށިތައް ކައިރީ ތިއްބަވާ އިލެކްޝަންސް ކޮމިޝަންގެ އޮފިޝަލުންނާއި ޓެބްލެޓާއި، ވޯޓު ކަރުދާހާއި، ގަލަންތަކެއްގެ ވާހަކައާއި އަނގޮޓިއެއްގެ ވާހަކަތަކެއް ދެކެވެން ފެށިއެވެ. އެވާހަކަތައް އައީވެސް ޕީޕީއެމްގެ ކެމްޕެއިން އޮފީސްތަކުގެ ތެރެއިން ނެވެ.\nކޯލިޝަން ޕާޓީތަކުން މުޅިންވެސް އުޅުނީ ކެމްޕެއިންތަކުގަ އެވެ. ދޮރުންދޮރަށް ހިނގައި ރައްޔިތުންނާ ބައްދަލުކޮށް، ރައްޔިތުން ބޭނުންވާ ކަންކަން ބަލާ ދިރާސާކުރުމުގަ އެވެ. އޭގެ މައްޗަށް ސިޔާސަތުތައް އެކުލަވާލައި އެ ސިޔާސަތުތައް ރައްޔިތުންނަށް ވިއްކުމަށްޓަކައި ކޯލިޝަން ޕާޓީތަކުން ބުރަ މަސައްކަތްތަކެއް ކުރަމުންދިޔައިރު، ޕީޕީއެމުން މާބޮޑު ފިކުރެއް ނެތްފަދަ އެވެ. އިންތިހާބު ކަށަވަރުހެން ހީވާ ކަހަލަ އެވެ. ރައީސް ޔާމީނާއި ރަނިންގމޭޓަށް ކެމްޕެއިން ކުރުމަށް ވަޑައިގެންނެވިފައިވަނީ މަދު ރަށްތަކަކަށެވެ. ނަމަވެސް ކޯލިޝަން ޕާޓީތަކުގެ ކެންޑިޑޭޓާއި ރަނިންގމޭޓް ވަނީ ރާއްޖޭގެ ހުރިހާ ރަށްތަކަށް ވަޑައިގެން ރައްޔިތުންނާ ބައްދަލު ކުރައްވާ ކެމްޕެއިން ކުރައްވާފަ އެވެ.\nދައުލަތުގެ މުދަލާއި މުވައްޒަފުން ޕީޕީއެމް ކެމްޕެއިންގައި ބޭނުންކުރަމުންދިޔައިރު، ދައުލަތުގެ ކަމާބެހޭ އިދާރާތަކުން "އޯކޭ" ވެފައިތިބީ އެވެ. ލިބިފައިވާ މައުލޫމާތުތަކަށް ބަލާއިރު، މުލިއާގެ އާއި ޕީޕީއެމް ކެމްޕެއިން ހަރަކާތް އެންމެ ފުޅާދާއިރާއެއްގައި ހިންގި ކުރީގެ "ވެސްޓްޕާކް" އަށް އިންތިހާބާ ގުޅުންހުރި ހުރިހާ މައުމޫމާތުތަކެއް ދިޔައީ ލިބެމުންނެވެ.\nރައީސް ޔާމީން ރިޔާސީ އިންތިހާބު ބަލިވީ އިލެކްޝަންސް ކޮމިޝަނުގެ މައްސަލައަކުން ނޫނެވެ. އެކޮމިޝަނުން ޕީޕީއެމަށް އިންތިޚާބު ކާމިޔާބު ކޮށްދިނުމަށް ނުކޮށްދެނީ ކޮންކަމެއް ހެއްޔެވެ.\nހުރިހާ ވޯޓު ފޮށިތަކުގެ ކައިރީގައި ތިބީ ޕީޕީއެމްގެ އެކްޓިވިސްޓުންނެވެ. އޭގެ ތެރޭގައި ވޯޓުލި ދުވަހު، ކިޔު ނަމްބަރު ދޫކުރަން ހުރީ ޕީޕީއެމް އެކްޓިވިސްޓެކެވެ. ކިޔު ނަމްބަރު ގޮވާލީމައި މޭޒުކައިރިއަށް ދިޔައިރު، ވޯޓާސްލިސްޓްގައިވާ ނަމާއި އައިޑީކާޑާ ދިމާވޭތޯ ބަލަން ހުރީ ޕީޕީއެމް އެކްޓިވިސްޓެކެވެ. ދެން ފެށީ އިނގިލީގައި ކުލަލާށެވެ. ރަނގަޅަށް ބަލާލިއިރު، އޭނާއަކީ ވެސް ޕީޕީއެމް އެކްޓިވިސްޓެކެވެ. ވޯޓު ކަރުދާސް ކޮޅު ދިއްކޮށްލުމުން ބަލާލިއިރު، އެމީހަކީ އޭގެ ހަފްތާއެއްކުރިން ޕީޕީއެމުން ބޭއްވި އިވެންޓެއްގައި "ރައީސް ޔާމީން 2018" ޔާގީނޭ ޖަހާފައިވާ ޓީޝާޓެއްލައިގެންހުއްޓާ ފެނުނު ޕީޕީއެމް އެކްޓިވިސްޓެކެވެ. ކޮންމެ އަކަސް ވޯޓް ކަރުދާކޮޅުގައި ފާހަގަ ޖެހުމުގެ ކުރިން އެބުނާ ކެމިކަލެއް ހުރިތޯ ކޮންމެވެސް ވަރަކަށް ބަލާލީމެވެ. އެފަދަކަމެއް ފާހަގަވާން ނެތުމުން ފާހަގަ ޖެހުމަށް ފަހު، ވޯޓު ފޮށި ކައިރިއަށް އައިރު، އެތާ އޮފިޝަލެއް ހުއްޓާ ފެނުމުން ބަލާލީމެވެ. އެއީވެސް ޕީޕީއެމް އެކްޓިވިސްޓެކެވެ.\nއެއީ ވޯޓުލާން ދިޔައިރު ދިމާވި މީހުންނެވެ. ވޯޓު ފޮއްޓާ ހަވާލުވެ ހުރި އިސްވެރިޔާއަކީ ކާކުތޯ ބަލާއިރު، އެއީ ޕީޕީއެމް އެކްޓިވިސްޓެއްކަން އެނގުމުން، މީދެން "ތަންފުކެއް ބޮޑުވަރޭ" ހިތަށް އެރި އެވެ. މިފަހަރު ވޯޓަށް ވާނެ ގޮތަކާމެދު ސުވާލު އުފެދުނެވެ.\nނަމަވެސް ހިތްހަމަ ޖެހުންލިބުނީ ކޮންމެ ވޯޓް ފޮއްޓެއް ކައިރީގައިވެސް ދެ ކެންޑިޑޭޓުންނަށް ތާއީދުކުރާ ވަރަށް ގިނަ އަދަދެއް ބަޔަކު ތިބީމަ އެވެ. ފުލުހުންގެ ހަރަކާތްތައް ފެނުމުން ހިތްހަމަ ޖެހުން ލިބުނެވެ. ވޯޓު ފޮށި ކައިރީތިބި އާއްމު ރައްޔިތުންގެ ފަރާތުންވެސް މާބޮޑު ހިތްހަމަ ނުޖެހުންތަކެއް ނުފެނެއެވެ. ނަމަވެސް ބައެއް ވޯޓް ފޮށިތައް ކައިރީ ކޮންމެވެސް ވަރަކަށް އަޑުގަދަވެގެން ދިޔަ ނަމަވެސް ދެފަރާތުން ވާހަކަ ދެއްކުމަށް ފަހު ހައްލު ކުރަމުން ދިޔައެވެ. ފުލުހުން ވެސް ބެލީ ވާހަކަ ދައްކައިގެން މައްސަލަތައް ހައްލުކޮށް، ހަމަނުޖެހުން ނުހިނގާނޭގޮތަށް ކަންކަން ހަމަޖައްސޭތޯއެވެ.\nޔަގީންކަން އޮތީ، ވޯޓު ލުމުގެ ހުރިހާ ކަމަކާއި ވޯޓު ގުނުމުގެ ހުރިހާ ކަމެއް ރައްޔިތުންގެ ކުރިމަތީގައި ހިނގަމުންދާތީ އެވެ. ވޯޓު ލުމަށް ވޯޓު ފޮށި ހުޅުވާލި ހިސާބުން ވޯޓު ގުނާ ނިމި، އަދި ސީލް ކުރިއިރު ވެސް ގިނަ ރައްޔިތުންގެ ތިބީ ބަލާށެވެ. އެއްވެސް އިރެއް ރައްޔިތުންގެ ލޯމަތިން ވޯޓު ފޮއްޓެއް ގެއްލިފައެއް ނުވެއެވެ.\nއެހެންވީމައި ރިޔާސީ އިންތިހާބުގެ ނަތީޖާއަކީ ޕީޕީއެމަށް "ހަޖަމް" ކުރަން ދަތިވާ ނަތީޖާއަކަށް ވިޔަސް އެއީ ވޯޓުލީ މީހާ ބޭނުންކުރި ކަރުދާސްކޮޅެވެ. ގުނާފައިވަނީ އެ ކަރުދާސްކޮޅު ތަކެވެ. އިލެކްޝަންސް ކޮމިޝަނުގެ ރައީސް ޝަރީފާއި އެކޮމިޝަނުގެ މެމްބަރުންނަށް ޕީޕީއެމަށް ކޮށް ނުދެވުނު ހަމައެކަނި ކަމަކީ ނަތީޖާ "އަނބުރާ" ލުމެވެ. އިލެކްޝަންސް ކޮމިޝަނުގެ ރައީސް ކަމަށް ޝަރީފް އައްޔަން ކުރައްވާ "މިޝަން" އެއް ހަވާލު ކުރެއްވިޔަސް އެކަމެއް ނުވާނެ ދެއްތޯ އެވެ. ނަތީޖާ ގަބޫލު ކޮށްފަ، ދެން މިހާރު ތިޔަ ދައްކަމުންދާ މަންޒަރު މާހުތުރެވެ.


Soft Drink In Nagaa Duty Bodu Kurumah Hushahalhaifi - Vaguthu\nސޮފްޓު ޑްރިންކުން ނަގާ ޑިއުޓީ ބޮޑު ކުރުމަށް ހުށަހަޅައިފި\nރާއްޖެއަށް އެތެރެކޮށް ވިއްކާ ސޮފްޓު ޑްރިންކުން ނަގާ ޑިއުޓީ ބޮޑު ކުރުމަށް އިމްޕޯޓު އެކްސްޕޯޓު ގާނޫނަށް ސަރުކާރުގެ ފަރާތުން އިސްލާހު ހުށަހަޅައިފިއެވެ.\nގަމު ދާއިރާގެ މެންބަރު މުހައްމަދު ވިސާމު ހުށަހަޅާފައިވާ އެ ބިލުގައި ބުނެފައިވާ ގޮތުގައި މިހާރު ރާއްޖެއަށް އެތެރެކޮށް ވިއްކާ ސޮފްޓު ޑްރިންކުން ލީޓަރަކަށް ހަތަރު ރުފިޔާ ފަސްދޮޅަސް ލާރި ނަގައެވެ. ވިސާމު ވަނީ އެ އަދަދު ބޮޑު ކުރުމަށް ހުށަހަޅާފައެވެ. އެގޮތުން ރާއްޖެ އެތެރެކޮށް ވިއްކާ ސޮފްޓު ޑްރިންކުން ލީޓަރަކަށް 8 ރުފިޔާ ނެގުމަށް ވަނީ ހުށަހަޅާފައެވެ.\nއެނާޖީ ޑްރިންކުން ނަގަމުން އަންނަ ޑިއުޓީއަކަށް އެއްވެސް ބަދަލެއް ގެނެސްފައެއް ނުވެއެވެ. މިހާރުވެސް އެނާޖީ ޑްރިންކުން ނަގަމުން އަންނަ 33.64 ލާރި އަންނަނީ ނަގަމުންނެވެ.\nބަނގުރާ އެކުލެވޭ އެހެނިހެން ބާވަތްތަކުން 25 ޕަސެންޓު ނެގުމަށް ހުށަހަޅާފައިވާއިރު ބިލުގައި ބުނެފައިވަނީ ލީޓަރަކަށް 50 ރުފިޔާ ނަގާނެ ކަމަށެވެ. ބަނގުރާ އެކުލެވޭ ނަން ސްޕާކްލިން ވައިން 25 ޕަސެންޓު ނެގުމަށް ހުށަހަޅާފައިވާއިރު ބިލުގައި ބުނެފައިވާ ގޮތުގައި ލީޓަރަކަށް 15 ރުފިޔާ ނަގާނެއެވެ.\nމިހާތަނަށް ޑިއުޓީ ނަގަމުން ނުދާ ލުއި ކާނާގެ ބާވަތްތަކުން ވެސް ޑިއުޓި ނެގުމަށް ވަނި ހުށަހަޅާފައެވެ. އެގޮތުން ރާއްޖެ އެތެރެކޮށް ވިއްކާ ލުއިކާނާގެ ބާވަތްތަކުން ފަސް ޕަސެންޓުގެ ޑިއުޓީއެއް ނެގުމަށް ހުށަހަޅާފައިވެއެވެ.\nޖޫން 10, 2020 17:06\nޑިއުޓީ ނަގާފަ އަދި ޖީއެސްޓީވެސް ދައްކަންޖެހޭނެދޯ؟ ރައްޔަތުމީހާގެ ޖީބާއް ވަންނަލާރި ހާދަގިނަވާނެއޭދޯ؟ ނޫނޭވާ އެޖެންޑާ 19 މީ ސަޅިއެއްޗެއް.\nޖޫން 10, 2020 17:19\nމީ ދެން ކޮންފަދަ ބޮޑު ނުހޮރޮއްޕާނެއް.މި ކަމުން ދިވެހި ރައްޔިތުން އަވަހައް މިންޖް ކުރައްވާށި އާމީން\nޖޫން 11, 2020 12:27


ސޫރަ ތިއޭ -03 – Esfiya\nޒާޔާ އަށް އަދިވެސް އޭނާގެ ކުރިމަތިން ފެންނަން ހުރި އަމާން އާއި ދިމާލަށް ބަލަން އިނދެވުނީއެވެ. “ޒާ” އަމާން ޒާޔާގެ މޫނުމަތީގައި އަތް ހޫރުވާލުމުން ޒާޔާ އެނބުރު ދުރަށް ބަލާލިއެވެ. ” ރުޅިއައިސްސަތަ؟ ” އަމާން ސުވާލުކޮށްލިއެވެ. “ނޫން .. އަހަރެން ކީއްވެ އަމާންދެކެ ރުޅިއަންނަންވީ …. ” ޒާޔާ ދުރަށް ބަލަން އިނދެ ބުނެލިއެވެ. ” އަސްލު އަހަރެންގެ ހިތަށް އަރާ އިއްޔެ ފެނުނު ކުއްޖަކާއި ހެދި އަމާން ހާދަވަރެއްވެއްޖެޔޭ ….” ޒާޔާ ދެން ބުނެލި ޖުމްލައިން އަމާން ހިނިއައެވެ. ” ޒާ އަށް އިނގޭތަ އަހަރެން ދުވަހަކުވެސް އަންހެން ކުއްޖަކު ފެނިގެން މިހެނެއް ނޫޅެން… އެކަމަކު އެންމެ ފެނިލުމަކުންވެސް ތި ސޫރަ އަހަރެންގެ ހިތާއި ސިކުނޑިއާ ކުޅެލައިފި” އަމާންގެ ޖަވާބުން ޒާޔާގެ މޫނު މައްޗަށް ލަދު ރަކި ހިނިތުންވުމެއް ވެރިވިޔެވެ. ” އަސްލު މީހުން ބުނާނީ އަހަރެން އަންހެން ކުއްޖަކު ފެނިގެން ހޭބަލިވަނީއޭ…. އެކަމު ތި ކުއްޖާ ތީ ހޭބަލިވާހާވެސް ލޯބި ކުއްޖެއް” އަމާން ބުނެލިއެވެ. އަމާން އޭނާގެ އަތް ޒާޔާ އަށް ދިއްކޮށްލީ ހިފާނެކަމަކަށް ނޫނެވެ… ނަމަވެސް ޒާޔާ އަށް ބޭ އިހުތިޔާރުގައި އަމާންގެ އަތާ އަތް ޖޯޑު ކޮށްލިއެވެ. “ތި ބުނީ ޒާޔާ އަހަންނާ ރައްޓެހިވީ އޭތަ؟ އަމާން ސުވާލުކޮށްލިއެވެ. ” މިބުނީ ވީ ކޭން ޓްރައި ޓު ބީ އަ ކަޕްލް އޭ … ޒާ އަކަށް އަސްލު ނޭނގޭ މީހުންނާއި ރައްޓެހިވާކަށް …މޭބީ ވީކޭން ” ޒާޔާގެ ޖަވާބުން އަމާންގެ މޫނުމައްޗަށް ފުޅާ ހިނިތުންވުމެއް ގެނުވިއެވެ. “އެހެން ވީމާ ތިބުނީ ޔޭސް އޭ … ނުބުނާތި ފަހުން އެހެނެކޭ ނޫނޭ ބުނީކީއެއް ” އަމާން ބުނެލިއެވެ. މާނީ އައިސް ޒާޔާގައިގައި ފަހަތުން ބައްދާލީ ވަރަށް އުފާވެއްޖެކަމަށް ބުނެލުމަށްފަހުއެވެ.\nދުވަސްތައް ފާއިތުވެގެން ދަނީ ހީވެސް ނުކުރާހާ އަވަހަށެވެ. އަމާން އާއި ޒާޔާ ރައްޓެހިވެގެން އުޅޭތާ އެއްމަސް ދުވަސްވީއެވެ. ކިޔެވުމުގައި މަސްއޫލުވެގެން އުޅެން ޖެހުމުގެ ސަބަބުން ދެކުދިން އެއްކުއްޖަކު އަނެއްކުއްޖަކާއި ބައްދަލުވެވެނީ ހަމައެކަނި އިނގިރޭސި ގަޑީގައެވެ. ނަމަވެސް ފޯނުން ވާހަކަ ދެއްކުމާއި ދޭތެރެ ދޭތެރެއިން ބައްދަލުވެލަން އެކި ތަންތަނަށް ދިއުމަކީ ދެކުދިންގެ އާދައެކެވެ. އެއްދުވަހެއްގެ ހަވީރު ކްލާސް ނިންމާލުމަށްފަހު ޒާޔާ ގެއަށް އައިރު އާފިޔާ އާއި މަނިކްއާއި ކަމަކާއި ހިތްހަމަ ނުޖެހިގެން ދިޔައީ ޒުވާބު ކުރަމުންނެވެ. ޒާޔާ ގެ އުމުރުން 19 އަހަރުވީއިރު މިނޫނީ އާއި މަނިކް އާއި އާފިޔާ ހިތްހަމަނުޖެހިގެން ޒުވާބު ކުރި އަޑެއް އަހާފައެއްނެތެވެ. ޒާޔާ ގޭތެރެއަށް ވަންނަން ހިތަށް އަރުވާލާފައިވެސް ސިޑީގައި އށީނދެލީ އެމީހުން ދައްކަމުން ދިޔަ ވާހަކައަށް ސަމާލުކަންދެމުންނެވެ. “އާފިޔާގެ ދަރިއެއް ހުންނަކަން އަހަންނަށް މިވީހާ ތަނަށް ނޭގުނީ ކީއްވެގެން؟ ބަލާ މިހާރު އިނދެގެން އުޅޭތާވެސް 19 އަހަރުވަނީ … މަ ރުޅި އައީމަ ތި ބުނަނީ ރުޅި ނާންނާށޭ … މަށެއް ބޭނުމެއް ނޫން ތިހާ މަކަރުވެރި އަންހެނަކާ އެއްކޮށް އުޅޭކަށް…” މަނިކް ބުނެލިއެވެ. ” ބަލާބަލަ ކަލޭގެ ހުރި ލަދު ހަޔާތްކުޑަކަން … އަހަރެން ކަލެޔާ އިން އިރު ޒާޔާއަށް އަހަރުވެސްނުވޭ … އޭރުއްސުރެ އަމިއްލަ ދަރިއެއްހެން ޒާޔާ ބަލާބޮޑުކުރީ އަހަރެންގެ މާޒީ ހަނދާން ނައްތާލުމަށްފަހު … މިއަދު އަހަރެން ހާ ނުބައި އަންހެނަކު ނެތެންނު .. ” އާފިޔާ އޭނާގެ ފިރިމީހާއަށް ރައްދު ދިނެވެ. “އާފިޔާ ވިހޭ ދަރި ކޮބާހޭ … މިއަދަކު ނޫން ދޯ މަށަށް އިނގެން ޖެހޭނީ ކަލޭގެ ދަރިއެއް ހުރިކަން ” މަނިކް އަނެއްކާވެސް އާފިޔާ އާއި ސުވާލުކޮށްލިއެވެ. “މަގޭ ދަރި ވީތަނެއް ބަލާނެކަމެއް ނެތް ؟ އަހަންނާއި އެއްކޮށް އުޅެން ބޭނުން ނޫނީ އާއި ވަރިކުރޭ …. ކަލޭގެ އަންހެން ދަރިވެސް އަތުން ފައިން އެއްކަމެއް ނުކުރުވާ ހުންނާނީ ބަލާބޮޑުކޮށްފަ… ކަލޭގެ ބޭނުން ފުދުނީއެއްނު “؟ އާފިޔާ ބުނެލިއެވެ. “ތިހިރީ ވަރިކޮށްފަ ” މަނިކް ބުނެލި ޖުމްލައިން މުޅިތަނަށް ހަމަހިމޭންކަން ވެރިވެގެން ދިޔައެވެ. ޒާޔާ އަށް ދެލޯ ތަގުޅިކޮށްލެވުނެވެ. އަވަހަށް ސިޑިން ފައިބައިގެން ދިޔައީ އޭނާއަށް އެއްވެސް ވާހަކައެއް އަޑު އިވުނުކަމަށް ނަހަދަންށެވެ. “އަމާން އާދެބަ ޒާ ބަލާ ” ޒާޔާ ފޯނު ބާއްވާލުމަށްފަހު ގޭގެ އަސްކަނި ކައިރީ މަޑުކޮށްލައިގެން ހުރީ އަމާން އަންނާނެ އިރަކަށް އިންތިޒާރު ކުރަމުންނެވެ. ކުއްލިއަކަށް އެމްބިއުލޭންސް ގެ އަޑާއި އެކު ޒާޔާ ދިރިއުޅޭ ގެ ހުންނަ މަގަށް އެމްބިއުލޭންސް ވަދެގެން އަންނާތީ އޭނާއަށްވެސް ހުރެވުނީ މިވާން އުޅެނީ ކީއްކަން ނޭނގޭތީއެވެ. ގޭގެ ދޮރު މައްޗަށް އެމްބިއުލޭންސް މަޑުކޮށްލުމާއިއެކު އޭގެން މީހަކު ފައިބައިފާއި “މިގެއަށް ކިޔަނީ ހަނދުވަރީ މަންޒިލްތަ ” … ޒާޔާ ބޯ ޖަހާލުމާއި އެކު އެމޙުން ސްޓްރެޗަރ ހިފައިގެން ގޭތެރެއަށް ވަދެގެން ދިޔައެވެ. ޒާޔާ އެމީހުންގެ ފަހަތުން ދިޔައީ ވެގެން އުޅޭ ގޮތް ނޭނެގޭތީވެ ކީއްވީތޯ ބެލުމަށެވެ. އާފިޔާ ސިޑިމަތީގައި ގިސްލަ ގިސްލާފައި ރޯން ހުރި މަންޒަރު ފެނިފައި ޒާޔާ ކުއްލިއަކަށް ހުއްޓުން އެރިއެވެ. ސްޓްރެޗަރއަށް ލައިގެން ނެރުނު މަނިކްގެ ހަށިގަނޑުފެނިފައި ޒާޔާގެ އަނގަ ހުޅުވިގެން ދިޔައެވެ. “ބައްޕާ …” ޒާޔާގެ އަޑު ކެނޑި ކެނޑިގެން އޭނާގެ ބައްޕައަށް ގޮވާލިއަޑުއިވުނެވެ. އާފިޔާ އަށް ޒާޔާ އާއި ދިމާލަށަ ބަލާލެވުނެވެ. ޒާޔާ އޭނާގެ ބައްޕަ އަށް ގޮވަމުން އެމްބިއުލޭންސްއަށް އެރި އިރު އަމާން އަށް އައިސް މަޑުކޮށްލެވުނީ އާފިޔާ ފަހަތުން އަރާ އިށީނދެލިވަގުތަށެވެ. އަމާން އަށް ކަމެއް ގޯސްވެއްޖެކަން ނަގައިގަންނާކަށް ގިނައިރެއްނުވިއެވެ. އެމްބިއުލޭންސް ދުއްވާލުމުން އޭގެ ފަހަތުން އަމާން އޭނާގެ ސައިކަލް ދުއްވާލީ ހޮސްޕިޓަލް އަށް ދިއުމުގެ ބޭނުމުގައެވެ.\nހޮސްޕިޓަލްގެ އިމަރޖެންސީ ރޫމްއަށް މަނިކް ވެއްދިއިރު ޒާޔާ އާއި އާފިޔާ ހުރީ ބޭރު ދޮރުމަތީގައެވެ. “ދަރިފުޅާ ޒާޔާ … ” އާފިޔާ ޒާޔާގެ ކޮނޑުމަތީގައި އަތް ބާއްވާލުމުން، ޒާޔާ ކުރިއަށް ޖެހިލުމަށްފަހު އާފިޔާއަށް ދެލޯ އަޅާލިއެވެ. ޒާޔާގެ ދެލޮލޮން ފައިބަމުންދިޔަ ކަރުނަތަކާއިއެކު އޭނާގެ ހިތުގައި އާފިޔާ އާއި ދޭތެރޭ ނަފްރަތު އުފެދުނެވެ. މަނިކް އިމަރޖެންސީއަށް ވެއްދިތާ ބައިގަޑިއިރުފަހުން ޑޮކްޓަރުން ނިކުމެ ޒާޔާއާއި ވާހަކަ ދައްކަންފެށިއެވެ. ” ހީ އިޒް ނޯ މޯ .. ހީ ހެޑް އަ ހާރޓް އެޓޭކް.. ވީ ވިލް ރިލީސް ދަ ބޮޑީ އާފްޓަރ އޯލް ދަ ޑޮކިއުމެންޓޭޝަން… ވީ އާރ ސޮރީ ފޯ ޔުރ ލޮސް” ޑޮކްޓަރު އެއްނޭވާއިން ބުނެލި ބަސްތައް ޒާޔާގެ ސިކުނޑީގައި ގުގުމާލިއެވެ. ފަހަތުގައި ހުއްޓިގެން ހުރި އަމާން ޒާޔާގެ އަތުގައި ހިފާލިއެވެ. ޒާޔާއަށް އަމާންގެ މޫނަށް ބަލާލުމަށްފަހު އަޑުން އަޑު ނަގާ ރޮއިގަނެވުނެވެ. އާފިޔާއަށް މި މަންޒަރު ބަލަން ކެތެއް ނުވިއެވެ. “ދަރިފުޅާ ދެން ނުރޮއި …. ހިތްވަރުކުރަންވާނެ….. ” އާފިޔާ ބުނެލި ޖުމްލައިން ޒާޔާ ފަހަތަށް އެނބުރިލާ އޭނާގެ ޝަހާދަތް އިނގިލި އާފިޔާ އާއި ދިމާލަށް ދިއްކޮށްލުމަށްފަހު ބުނެލިއެވެ. ” ދަރިފުޅާއޭ…. އަހަންނަށް އެނގޭ ހުރިހާ ކަމެއްވެސް… ބައްޕަ އަށް ދޮގު ހަދާ އޮޅުވާލީ…އަހަންނެއް ބޭނުމެއް ނޫން ތިބޭފުޅާއެއް ދެން މިތާކު ހުންނާކަށް” ޒާޔާ އެހެން ބުނެލުމަށްފަހު އަމާން އާއި ދިމާލަށް އެނބުރިލާ އޭނާ ގައިގައި އޮޅުލައިގަތެވެ. އާފިޔާއަށް ހީވީ އޭނާގެ ގައިގައި މީހަކު އެތިފަހަރެއް ޖެހިހެނެވެ. އޭނާގެ މުޅި ދިރިއުޅުން ހަލާކުވާކަށް އެންމެ ގަޑިއިރެއްވެސް ނުނެގިއެވެ. އޭނާގެ އެންމެ ސިއްރަކުން އޭނާގެ ފިރިމީހާ ދުނިޔެއާއި ވަކިވިއިރު އޭނާ ބަލާބޮޑުކުރި ދަރިފުޅު އޭނާއާއި ދޭތެރޭ ދެކޭގޮތް ބަދަލުވެއްޖެއެވެ. އާފިޔާއަށް ގޮސް ގޮނޑީގައި އިށީނދެލެވުނީ ބޮލަށް އެނބުރުން އަރާހެން ހީވުމުންނެވެ. މަނިކްގެ ކަށުކަމާއި ކެމީގެ ހުރިހާކަމެއް ފިރިހެން ދަރިއެއް ފަދައިން ކޮށްދިނީ އަމާންއެވެ. އާ ސަހަރާގައި މޫނު ބެލުން ކުރިޔަށް ދިޔައިރު ޒާޔާ އިނީ އޭނާގެ ބައްޕަ ފެންނާނެހެން ގޮނޑިއެއްގައި އިށީނދެލައިގެންނެވެ. އެއްބައި މީހުން އައިސް އޭނާގެ ބޮލުގައި ފިރުމާލާއިރު އަނެއް ބަޔަކު އާފިޔާ އާއި ސަލާމްކޮށްލުމަށްފަހު ދާތަން ފެނެއެވެ. ޒާޔާގެ ކަނފަތުގައި ހަރުލާފައި ހުރީ ހަވީރު ، މަނިކްއާއި އާފިޔާއާއި ދެމެދު ދެކެވުނު ވާހަކަތަކެވެ. މަނިކްގެ ހަށިގަނޑު ވަޅުލަން ގެންދިއުމުން ޒާޔާ އަނެއްކާވެސް ގޮނޑީގައި އިށީދެލިއެވެ. ދެލޮލުން ހޯސްލާފައި ކަރުނަތައް ފައިބަމުންދިޔައިރު ޒާޔާގެ ބައްޕަ ގެ ހަނދާންތަކުން އޭނާގެ ސިކުނޑި ފުރާލިއެވެ. “ޒާޔާ .. މަންމައަށް އިނގެ ޒާޔާ ދެން މަންމައެއް ބޭނުން ނުވާނެކަން … މިއަދަށްފަހު މަންމައެއް ނުހުންނާނަށް ޒާޔާގެ ކައިރީގައެއް … އެކަމަކު ދުވަހަކު ކޮޅުންވެސް މަންމަ ބޭނުންވެއްޖެއްޔާމް ގުޅާތި” އާފިޔާ ތުރުތުރު އަޅާ އަޑަކުން އެހެން ބުނެލުމަށްފަހު ސަހަރާއިން ނިކުންނަ ދޮރާއި ދިމާލަށް މިސްރާބު ޖެހީ އަމިއްލަ މީހާގެ ބަދު ނަސީބުކަން ހިތަށް އަރުވާލައިފައެވެ. ޒާޔާއަށް އިނީ ބުނާނެ އެއްޗެއްވެސް ނޭނގިފައެވެ. އޭނާގެ ދިރިއުޅުމުގައި އެއްވެސް މީހަކު ނެތްކަން ފުރަތަމަ ފަހަރަށް ހިތަށް އަރުވާލެވުނެވެ. ” ހިނގާ ގެއަށް ދާން ޒާ…. ” އަމާން ޒާޔާގެ އަތުގައި ހިފާލަމުން ނިކުތީ ދުވަހަކުވެސް ވަކި ނުވާން ހުވާ ކުރަމުންނެވެ.\nMi part reethivaane kamah umeedhu kuran 🙂 adhi mi feshuneee … Inthizaaru kohlahvaaa\nNyc concept BT sifakurun improve khlevihjiyaa best vaane..bet of lck\nThankyou … Rangalhu kohlaanan 🙂\nnyc pi part vx…bt nxt time miah vure dhigu kh genes dhehche\nVarah varah varah varah varah reethi\nV v v nyce..maasha allah..wnh next..luv this part??\nއެހެނިހެން މަޖާ ލޯބި September 12, 2020


Hathiyaaru foarukohdhey namaeee sahha amaazuthakeh\nޔުކްރޭންއަށް ހަތިޔާރު ފޯރުކޮށްދޭ ނަމަ އެއީ ސައްހަ އަމާޒުތަކެއް\nޔުކްރޭން ސިފައިން ހަތިޔާރު ޕެކޭޖެއް ގުދަނަށް ގެންދަން މަސައްކަތްކުރަނީ\nއެމެރިކާ އާއި ނޭޓޯ ގައުމުތަކުން ޔުކްރޭނަށް ހަތިޔާރު ގެންގޮސް ދޭ އުޅަނދުތަކަކީ އަސްކަރީ ހަމަލާއެއް އަރާފާނެ ސައްހަ އަމާޒުތަކެއް ކަމަށް ދެކޭ ކަމަށް ރަޝިއާގެ ފޮރިން މިނިސްޓްރީން ބުނެފި އެވެ.\nރަޝިއާގެ ފޮރިން މިނިސްޓްރީން ބުނީ ހަތިޔާރު އުޅަނދުތައް ޔުކްރޭންގެ ބިމުގައި ހަރަކާތްތެރިވާ ނަމަ މިސައިލެއް ނާރާނެ ކަމަށް ބުނަން ނުކެރޭ ކަމަށެވެ.\nއެމެރިކާއިން ބޮޑެތި ބަޖެޓްތައް ފާސްކޮށް ޔުކްރޭނަށް ހަތިޔާރު ސަޕްލައިކުރުމަކީ ނުސީދާކޮށް ރަޝިއާއާ ހަނގުރާމަކުރުން ކަމަށް ދެކޭ ކަމަށް ވެސް ރަޝިއާ ބުނެ އެވެ. އަދި ބުނީ ރަޝިއާގެ ހަރަކާތްތަކަށް ހަމަލާދޭ ނަމަ ޔުކްރޭނުން ރަޝިއާ ސިފައިން ފޭބުން ލަސްވާނެ ކަމަށެވެ.\nރަޝިއާއިން މިމޭރުމުން ވާހަކަދެއްކި ސަބަބަކީ ޔުކްރޭނަށް ހަތިޔާރު ސަޕްލައިކުރަން އެމެރިކާގެ ރައީސް ޖޯ ބައިޑަން 800 މިލިއަން ޑޮލަރު ދެއްވާނެ ކަމަށް ވިދާޅުވުމުންނެވެ. ޕެންޓަގަނުން ބުނީ އެހީގެ ގޮތުގައި ސަޕްލައިކޮށްދޭނީ އަސްކަރީ ޑްރޯން އާއި ވަޒަނާއި އަދި މިސައިލްގެ ބައިތައް ފަދަ އައިޓަމްތައް ކަމަށެވެ.\nޔުކްރޭން ހަނގުރާމަ ފެށި ފަހުން އެމެރިކާއިން ވަނީ ސެކިޔުރިޓީ އެހީގެ ގޮތުގައި ބޮޑެތި އަދަދުތަކުން ޔުކްރޭނަށް އެހީ ފޯރުކޮށްދީފަ އެވެ.\nއެހެން ނަމަވެސް، ސީއެންއެން ބުނާ ގޮތުން ޔުކްރޭނަށް ފޮނުވާ ހަތިޔާރަށް ވާގޮތް އެމެރިކާއަކަށް ނޭނގެ އެވެ.\nހަތިޔާރު ޝިޕްމަންޓްތައް ފޮނުވަން ޖެހޭ މަގު ތަފާތުވުމުން އެތަކެތި ދަތުރުކުރާ ގޮތް ބެލެހެއްޓުން އެމެރިކާއަށް ފަސޭހަ ނޫން ކަމަށް ވެސް އޮފިޝަލުން ބުނެ އެވެ. އަދި ޝިޕްމަންޓްތައް މަންޒިލަށް ދާއިރު ލިސްޓްގައި ހުރި ބައެއް ތަކެތި ނުހުންނަ ކަމަށް ވެސް އޮފިޝަލުން ބުނެ އެވެ.\nރަޝިއާ ބުނާ ގޮތުން އެމެރިކާ / ނޭޓޯ ހަތިޔާރު ގާފިލާތަކަށް ރަޝިއާއާ ގުޅިފައި ތިބި ބާރުތަކުން ހުރަސްއަޅާނެ އެވެ. އަދި ގެއްލުން ދިނުމަށް މަސައްކަތް ކުރާނެ އެވެ.\nރަޝިޔާ ކުށްކުރުން ނޭޓޯ + ޕޮލިޓިކްސް ޖޯ ބައިޑަން ޔުކްރެއިން\nޗައިނާއިން ރަޝިއާއަށް އެހީވެގެން ނުވާނެ: އެމެރިކާ


ތަތާރުންގެ އެރުމާއި ވެއްޓުން (ސާދަވަނަ ބައި) – Mikal News\nތަތާރުންނާއި ދެކޮޅަށް ހަގުރާމަކުރުމަށް މުސްލިމު ލީޑަރުން އެއްބައިވަންތަ ކުރުމަށް ގުތޫޒު މަސައްކަތްކުރެއްވިއެވެ. އެގޮތުން، ޝާމު ކަރައިގައި ވެރިކަން ކުރަމުންދިޔަ ނާސިރު ޔޫސުފަށް ސިޓީ ފޮނުއްވިއެވެ. އަދި ނާސިރުގެ ރަސްކަން ގަބޫލުކޮށް ނާސިރުގެ ނާއިބެއްގެ ގޮތުގައި ގުތޫޒު މިސްރުގައި ވެރިކަން ކުރާނެކަމަށާއި ގުތޫޒާއިއެކު ތަތާރުންނާއި ދެކޮޅަށް ނިކުތުމަށް ދައުވަތު ދިނެވެ. ނަމަވެސް މި ދައުވަތު ގަބޫލުނުކޮށް އުޅެނިކޮށް ތަތާރުން ޝާމާއި ދިމާލަށް އަންނަ ޚަބަރު ލިބި ފިލައިގެން ގޮސް ފަލަސްތީނުގެ ބިމުގައި އުޅެނިކޮށް ނާސިރު އަތުލައިގަނެގެން ތަތާރުންގެ މެދުއިރުމަތީ ކޮމާންޑަރު ހުލާގޯއާއި ނާސިރު ހަވާލުކުރިއެވެ. ގުތޫޒާއިއެކު ތަތާރުންނާއި ދެކޮޅަށް ހަގުރާމައަށް ނުކުތުމަށް ނާސިރުގެ އިތުރުން ކަރަކުގެ ލީޑަރަށް ދައުވަތު ދިނެވެ. ނަމަވެސް، ކަރަކުގެ ލީޑަރު ނިންމީ ވަކިއަތަކަށް ނުޖެހި ހުރުމަށެވެ. މީގެއިތުރުން، މިހާރުގެ ސީރިއާގެ ހިމްސްގެ ލީޑަރު އަލް އަޝްރަފަށްވެސް ދައުވަތުދިނެވެ. ގުތޫޒުގެ ހުށަހެޅުން ބޮލާލާޖެހުމަށްފަހު އަލް އަޝްރަފު ތަތާރުންނަށް މަދަދުވެރިވިއެވެ. ގުތޫޒަށް އެހީއެއްވީ ހަމައެކަނި ހަމާއިންނެވެ.\nގުތޫޒުގެ ލަޝްކަރު އަައިނު ޖާލޫތަށް ވާސިލުވެ ހަގުރާމައަށް ތައްޔާރުވާން ފެށުމާއިއެކު ފަލަސްތީނުގެ ދަރުމަވެރިން ގުތޫޒުގެ ލަޝްކަރާއި ގުޅެންފެށިއެވެ.\nގުތޫޒުގެ ލަޝްކަރު ހަގުރާމައަށް ތައްޔާރުވަނިކޮށް ތަތާރުންގެ ލަޝްކަރުގެ ލީޑަރެއްގެ ސިޓީއެއް ލިބުނެވެ. އެއީ ތަތާރުން ޝާމުގެ ޝަހަރުތަކަށް ހަމަލާދީ އަތުލައިގަނެފައިވާ ސަރިމުއްދީން އައިބަކުގެ ސިޓީއެކެވެ. ސަރިމުއްދީނު ސިޓީގައި ބަޔާންކޮށްފައިވަނީ އޭނާ ތަތާރުންގެ ލަޝްކަރާއިއެކު ހަގުރާމައަށް ނިކުންނާނެ ކަމަށާއި ނަމަވެސް، އޭނާ ހަގުރާމަކުރާނީ ތަތާރުންނާއި ދެކޮޅަށް ތަތާރުންގެ ލަޝްކަރުގެ ތެރެއިންކަމަށެވެ. އަދި ތަތާރުންގެ ލަޝްކަރާއި ގުޅޭ މުހިންމު މައުލޫމާތުތަކެއްވެސް ހިއްސާކުރިއެވެ. އެގޮތުން، ތަތާރުންގެ ލަޝްކަރު ޝާމަށް ހަމަލާދިންއިރު އޮތްހާ ވަރުގަދަ ނޫންކަމަށާއި ތަތާރުންގެ ލަޝްކަރުގެ ކަނާތްފަރާތް ވަރުގަދަ ކަމަށާއި ނަމަވެސް ވާތްފަރާތް އެހާ ވަރުގަދަ ނޫންކަންވެސް ސަރިމުއްދީން އޭނާގެ ސިޓީގައި ފާޙަގަކޮށްފައިވެއެވެ.\nއައިނު ޖާލޫތު ހަގުރާމަ\nތަތާރުންގެ ލަޝްކަރު އައިނު ޖާލޫތަށް ވަދެގެންއައިއިރު މުޅި ވާދީ ފުރާލިއެވެ. މުސްލިމުންގެ ލަޝްކަރުގެ ތަތާރުންނާއި ދެކޮޅަށް ނިކުތީ ބައިބަޔަށެވެ. ކޮންމެ ބަޔެއް ފެނުމާއިއެކު ތަތާރުންގެ ކޮމާންޑަރު ކަތުބޫޣާ ސާރިމުއްދީން ކުރެން އެލަޝްކަރުގެ މައުލޫމާތު އޮޅުންފިލުވައެވެ. ސާރިމުންދީން ކޮންމެ ފަހަރަކުވެސް އިތުރުކޮށްފައި ކަތުބޫޣާއަށް ކިޔައިދެއެވެ. މުސްލިމުންގެ ލަޝްކަރު ރުކުރުވާލިއިރު ކަތުބޫޣާއަށް ވަނީ ސާރިމުއްދީން ދެއްކި ވާހަކަތަކުން ބިރުވެރިކަން ހިތަށް ވަދެފައެވެ.\nހަގުރާމައިގެ ބެރުޖެހުމާއިއެކު ހަގުރާމަފެށުނެވެ. މުސްލިމުންގެ ލަޝްކަރު ހަގުރާމަކުރަމުންދިޔައީ ގުތޫޒުގެ އިރުޝާދު ދަށުން އޭނާ ދޭ ކޮމާންޑާއި އެއްގޮތަށެވެ. އެގޮތުން، ކުރިއަށް ޖެހިލުމަށާއި ފަހަތަށް ޖެހިލުމަށާއި އަދި އެހެނިހެން އުކުޅުތަކަށް ގުތޫޒު ބޭނުންކުރަމުން ދިޔައީ ކޯޑުތަކެކެވެެ. މުސްލިމުންގެ ލަޝްކަރަށްވުރެ ތަތާރުންގެ ލަޝްކަރުގެ ބައި ގިނަ ނަމަވެސް، މުސްލިމުންގެ ލަޝްކަރުން ދިޔައީ ތަފާތު ދައްކަމުންނެވެ. މުސްލިމުންގެ ލަޝްކަރުން ތަތާރުންނާއި ފުރަތަމަ ކުރިމަތިލާފައިވަނީ ބައިބަރުގެ ލަޝްކަރެވެ. ބަކީ ތިބި ހަގުރާމަވެރިންވަނީ ތަތާރުންނަށް ނުފެންނަ ހިސާބުތަކުގައި ގުތޫޒުގެ ކޮމާންޑަކަށް ބަލަބަލައެވެ. ތަތާރުންނަށް ހީވެފައިތިބީ ބައިބަރުގެ ލަޝްކަރަކީ މުސްލިމުންގެ މުޅި ލަޝްކަރުކަމަށެވެ.\nކަތުބޫޣާއަށް މުސްލިމުންގެ ލަޝްކަރު ފެނި އަވަހަށް މުސްލިމުންގެ ލަޝްކަރު ބަލިކުރުމަށް ނިންމާ ތަތާރުންގެ ލަޝްކަރު އެއްކޮށް ހަގުރާމައިގެ މައިދާނަށް ނެރުނެވެ. މިއީ ގުތޫޒު ރާވާފައިވާ ގޮތެވެ. އާންމުކޮށް ތަތާރުން ހަގުރާމައަށް ނިކުންނަނީ ވަކިވަކި ލަޝްކަރުތަކަކަށެވެ. އެއްލަޝްކަރުގެ ފަހުން އަނެއް ލަޝްކަރު ދަތުރުކުރަމުންދާނެއެވެ. ނަމަވެސް، މުސްލިމުންގެ ބައިމަދުކަން ފެނި އަވަހަށް ބަލިކުރުމުގެ ނިޔަތުގައި މުޅި ލަޝްކަރު މައިދާނަށް ނެރުމަށް ކަތުބޫޣާ އެންގިއެވެ.\nގުތޫޒު ހުރީ މަންޒަރު ބަލާށެވެ. ތަތާރުންގެ ލަޝްކަރު އެއްކޮށް މައިދާނަށް ނިކުމެވެންދެން ކެތްތެރިކަމާއިއެކު ގުތޫޒު މަޑުކޮށްލައިގެން ހުއްޓެވެ. ތަތާރުންގެ މުޅި ލަޝްކަރު އެއްކޮށް ހަގުރާމަތެރެއަށް ވަދެވުމާއިއެކު ގުތޫޒުގެ ޕްލޭނުގެ ދެވަނަ ފިޔަވަޅު އެޅިއެވެ. ބައިބަރު އޭނާގެ ލަޝްކަރު މަޑުމަޑުން ފަހަތަށް ޖެހުނެވެ. އަލުން ލަޝްކަރު ރުކުރުވާލުމަށް ފަހަތަށް ޖައްސަލަނީ ކަމަށް ދެއްކުމަށެވެ. މިއީ ތަތާރުންގެ ލަޝްކަަރަށް ޖައްސާ ދަންތުރައެއްކަން ނޭގޭގޮތަށެވެ. ބައިބަރުގެ ލަޝްކަރު މަޑުމަޑުން ފަހަތަށް ޖެހުމާއިއެކު ތަތާރުންގެ ލަޝްކަރު ކުރިއަށް ޖެހިލުމުން މުސްލިމުންގެ ފިލާތިބި ލަޝްކަރަށް ހަފަރާތުން ހަމަލާދިނުމަށް ފުރުސަތު ހުޅުވުނެވެ. އެއާއިއެކު ފަރުބަދަ މަތީ ފިލާތިބި ލަޝްކަރު ވާދީގެ ތެރެއަށް ނިކުމެ ތަތާރުންނާއި ކުރިމަތިލިއެވެ. ގުތޫޒު ހުރީ މަންޒަރު ބަލާށެވެ. ހަގުރާމައިގެ އުޑީ އެންމެ ބާރުމިނުގައި އެބުރެމުންދާންފެށިއެވެ. ގުތޫޒު ދިޔައީ ހަގުރާމަ ރަގަޅަށް މޮނިޓާކުރަމުންނެވެ. އެގޮތުން، ތަތާރުންގެ ލަޝްކަރުގެ ކަނާތްފަރާތް މުސްލިމުންގެ ލަޝްކަރަށްވުރެ ވަރުގަދަކަން ފާހަގަވާން ފެށިއެވެ. އެއާއިއެކު އެފަޅިއަށް އިތުރު އެހީ ފޮނުވިއެވެ. ނަމަވެސް ތަތާރުންގެ އެފަޅި ބަލިކުރެވޭ ގޮތެއްނުވިއެވެ. އެންމެފަހުން ގުތޫޒު ނިންމީ ހަގުރާމައިގެ މައިދާނަށް ނިކުމެ ތަތާރުންގެ ކަނާތްފަޅިއަށް ހަމަލާދިނުމަށެވެ.\nގުތޫޒު ހަގުރާމައިގެ މައިދާނަށް ނިކުމެ ހަގުރާމަ ފެށުމާއިއެކު މުސްލިމުންގެ ލަޝްކަަރަށް އިތުރު ހިތްވަރެއް ލިބިގެންދިޔައެވެ. އެބައިމީހުންގެ ލީޑަރު އެބައިމީހުންނާއިއެކު ހަގުރާމަކުރާ މަންޒަރު ފެނުނެވެ. ތަތާރުންގެ ލަޝްކަރަށް ގުތޫޒު ފެނުމާއިއެކު އޭނާއަށް އަމާޒުކޮށް ތީރުގެ ހަމަލާއެއް ދުރުން ދިނެވެ. ނަމަވެސް، މިހަމަލާ އަރާފައިވަނީ ގުތޫޒުގެ އަހަށެވެ.\nޝާމް ކަރައިގެ ލީޑަރު ނާސިރު މުސްލިމުންނާއިއެކު ހަގުރާމަކުރުމަށް ލަޝްކަރެއް ނުފޮނުވިއަށް ޝާމުންވެސް ދަރުމަވެރިން މިހަގުރާމައިގައި ބައިވެރިވިއެވެ. މިހަގުރާމައިގައި ޝާމުން ބައިވެރިވި ޖަމާލުއްދީން އަކޫޝްއާއި ތަތާރުންގެ ލީޑަރު ކަތުބޫޣާއާއި ހަގުރާމައިގެ މައިދާނުން ބައްދަލުވެ އޭނާ ގަތުލުކުރެވުނެވެ. ތަތާރުންނަށް އެބައިމީހުންގެ ލީޑަރު މަރުވެ އެބައިމީހުންގެ ފައިތިލަ ދަށުން ފެންނާންފެށުމާއިއެކު ހަގުރާމައިގެ މައިދާން ދޫކޮށްދާން ފެށިއެވެ.\nތަތާރުންގެ ލީޑަރު މަރުވެ ތަތާރުންގެ ލަޝްކަރު ބަލިވުމުން ތަތާރުންގެ ހަގުރާމައިގެ މައިދާން ދޫކޮށް ފިލަންދުވިއެވެ. ތަތާރުންގެ ލަޝްކަރުގެ ބަޔަކަށް ފިލުނު ނަމަވެސް، އެބައިމީހުންގެ ފަހަތުން މުސްލިމުން ގޮސް ފިލައިގެންދިޔަ މީހުންނާއި ކުރިމަތިލައެވެ. ތަތާރުންގެ ލަޝްކަރުގެ ތެރެއިން ފިލައިގެން ދިޔަ ލަޝްކަރާއި މުސްލިމުންގެ ލަޝްކަރާއި ބައްދަލުވެފައިވަނީ އައިނު ޖާލޫތުގެ 20 ކިލޯ މީޓަރު އުތުރުންނެވެ. ތަތާރުންގެ ލަޝްކަރަށް އެބައިމީހުންނަށް އިތުރު ސަލާމަތެއްނެތްކަން އެގި މަރުވަންދެން ހަގުރާމަކުރުމަށް ތައްޔާރުވިއެވެ. މިހަގުރާމަ ނިމުނީ ތަތާރުންގެ ލަޝްކަރުގެ އެއްކޮށްކަހަލަ ގޮތަކަށް ގަތުލުވެގެނެވެ. މުސްލިމުންނަށް މިނަސްރު ލިބުނީ މުސްލިމުންގެ އީދުގެ ދެ ދުވަސްކުރިންނެވެ.\nމުސްލިމުންގެ މިނަސްރުގެ ޚަބަރު ދިމިޝްގަށް ލިބުނީ މުސްލިމުންގެ އީދުގެ ދެދުވަސްކުރިންނެވެ. ގުތޫޒު އޭނާގެ ލަޝްކަރާއިއެކު މިސްރާބު ޖެހީ ދިމިޝްގަށެވެ. ދިމިޝްގުވަނީ ތަތާރުންގެ އެހީގައި ސަލީބީން އަޅުވެތިކޮށްފައެވެ. ގުތޫޒަށް ދިމިޝްގަށް ފޯރާފައިވަނީ ރަމަޟާން މަހުގެ 30 ވަނަ ދުވަހުއެވެ. ޖެހިގެން އައި އީދު ދުވަސް ވެގެންދިޔައީ މުސްލިމުންނަށް އުފާވެރިކަން ގެނުވި އީދެއްކަމުގައެވެ.\nއެއަށްފަހު ގުތޫޒު ބައިބަރުގެ ވެރިކަމުގެ ދަށުން ލަޝްކަރެއް ތައްޔާރުކޮށް ޝާމުގެ ޝަހަރުތަކުން ތަތާރުން ބޭރުކުރުމަށް ފޮނުއްވިއެވެ. ބައިބަރުގެ ލަޝްކަރު ހިމްސްގައި ތިބި ތަތާރުންނާއި ހަމަލާދީ އެބައިމީހުން ބަލިކުރިއެވެ. އަދި ހިމްސްގައި ހައްޔަރުކޮށްފައިވާ މުސްލިމުންތައް ދޫކުރިއެވެ. އެއަށްފަހު ބައިބަރުގެ އަމާޒުހިފީ ހަލަބަށެވެ. މަދު ހަފުތާތަކެއްގެ ތެރޭގައި މުޅި ސަރަހައްދުން ތަތާރުން ބޭރުކޮށް މުޅި ސަރަހައްދު އެބައިވަންތަކުރިއެވެ. މިއީ ހިޖުރީ ސަނަތުން 648 ފަހުން މިސަރަހައްދު އެބައިވަންތަވީ ފުރަތަމަ ފަހަރެވެ.\nގުތޫޒު ފަތަހަ ކުރި ބައެއް ޝަހަރުތައް އަބުރާ އައްޔޫބީންނާއި ހަވާލުކުރިއެވެ. އެގޮތުން، ހިމްސްގެ ވެރިއަކަށް ކުރިން ބޭވަފާތެރިވި އަލް އަޝްރަފު އައްޔަންކުރީ އޭޏާގެކުށަށް އިއުތިރާފުވެ އަލުން ތައުބާވުމުންނެވެ. މުސްލިމުން ތަތާރުންނާއި ދެކޮޅަށް ކުރި މިހަގުރާމަތަކުން މުސްލިމުންގެ މިއެއްބައިވަންތަކަމުގެ ވެރިކަން ފުރާތު ކޯރުން ފެށީގެން ލީބިޔާއާއި ހަމައަށް ފޯރާފައިވަނީ އެގާރަ މަސްދުވަހުގެ ތެރޭގައެވެ.\nމުސްލިމުންގެ މިކާމިޔާބީއާއިއެކު ސަލީބީން ފަލަސްތީނާއި ލުބުނާނުގެ ރަށްތަކުން ބޭރުކުރެވުނެވެ. އެގޮތުން، 664 ވަނަ އަހަރު ފަލަސްތީނުގެ ހައިފާ މުސްލިމުންގެ ބާރުގެ ދަށަށް ގެނައެވެ. އަދި 664 ވަނަ އަހަރު ސަފަދު އަދި 666 ވަނަ އަހަރު ޔާފާ އަދި 667 ވަނަ އަހަރު އަންޓާކިޔާ މުސްލިމުން ހިފިއެވެ. މިކާމިޔާބީތަކާއިއެކު ތަތާރުންގެ ލަޝްކަރުން ބައެއް މީހުން އިސްލާމްވާން ފެށިއެވެ. ކުރިންވެސް ބަޔާންކޮށްފައިވާނޭ ފަދައިން މި ހަގުރާމަތަކުގެ ކުރިން ތަތާރުންގެ ގޯލްޑަން ހޯޖުގެ ލީޑަރު ބާރަކާވަނީ އިސްލާމްވެފައެވެ. އަދި ބާރަކާއާއި ހުލާގޯ އާއި ވަނީ ސަރަހައްދީ އިމުގެ މަސައްލަވެސް ޖެހިފައެވެ. އެހެންކަމުން، ތަތާރުންގެ ލަޝްކަރު ބަލިވުމަށްފަހު ގިނަ ބަޔަކު އިސްލާމްވާން މަގުފަހިވެގެން ދިޔައީ ބާރަކާގެ އިސްލާމްވުންކަމަށް ބެލެވެއެވެ.\nގުތޫޒުގެ މިކާމިޔާބީއަށްފަހު ޝައްވާލު މަހު 26 ވަނަ ދުވަހު އަބުރާ މިސްރަށް ދަތުރުކުރުމަށް ގުތޫޒު ނިންމެވިއެވެ. އެއީ މިސްރުގައި ނުނިމިހުރި ކޮންމެވެސް ކަމެއް ނިންމުގެ ބޭނުމުގައެވެ. (ނުނިމޭ)


އަނބިދަރީންނަށް އަޚްލާޤް ނުބައި ވެއްޖެ ނަމަ ކުރި ހުރިހާ ހެޔޮކަން ގެއްލި ނަރަކައަށް ވަންނަން ޖެހިދާނެ ކަމުގެ ބިރު ވަރަށް ބޮޑު!: ޝައިޚް އަބޫބަކުރު ޒައުދު\nއެއް ބައަކު ދީނާއި ވެރިކަން ހިންގުން ތަފާތުކުރެއެވެ. އެކަމަށް މިކިޔަނީ ސެކިޔުލަރިޒަމްއެވެ. އެއީ ފާފައެކެވެ. އިސްލާމް ދީން ހުއްދަކުރާ ގޮތެއް ނޫނެވެ. ހަމަ އެއާއިއެކު ބައެއް މުސްލިމުން އަޅުކަން ކުރުމާއި އަޚްލާޤް ވަކިކުރެއެވެ. މިއީ ވެސް ހަމަ ކުރިނަ ބުނި ފަދަ ފާފައެކެވެ.\nބައެއް މީހުން ވަރަށް ފުރިހަމައަށް އަޅުކަން ކުރެއެވެ. ނަމާދުކުރެއެވެ. ރޯދަ ހިފައެވެ. ޒަކާތް ދައްކައެވެ. ޙައްޖުވެއެވެ. ކަރުނަ އަޅަމުން ކީރިތި ޤްރުއާން ވެސް ކިޔަވައެވެ. ނަމަވެސް މިފަދަ ބައެއް މީހުން އެހެން މީހުންނާއި މުޢާމަލާތުކުރާއިރު ފެންނަނީ މުޅިން ތަފާތު މީހެއްގެ ގޮތުގައެވެ. ﷲ ތަޢާލާއަށް އެއްވެސް ބިރުވެތިކަމެއް ނެތް ބޮޑު ޖާހިލެއްގެ ގޮތުގައެވެ. ޚުދު އަމިއްލަ އަނބިދަރިންނާއި މައިންބަފައިންނާއި މުޢާމަލާތުކުރުމުގައިވެސް މެއެވެ.\nމީސްތަކުންނޭވެ! ދީނާއި އަޚްލާޤަކީ ވަކިކުރެވޭނެ އެއްޗެއް ނޫނެވެ. އެއީ އެކައްޗެކެވެ. އިސްލާމް ދީން ﷲ ތަޢާލާ ބާވައިލައްވަވާފައިވަނީ އެގޮތުގައެވެ. ރަނގަޅަށް ވިސްނާށެވެ! މީސްތަކުން ކޮންމެ ދުވަހަކު ބައިބައަށް އިސްލާމް ދީނަށް ވަންނަމުންދަނީ އިސްލާމް ދީނުގައި ހިމެނޭ ރިވެތި އަޚްލާޤްގެ ސަބަބުންނެވެ. ހަމައެފަދައިން އިސްލާމް ދީނާއިމެދު ފޫހިވާ މީހުން ފޫހިވަނީވެސް ބައެއް މުސްލިމުންގެ ކިބައިން ފެންނަ ނުރަނގަޅު އަޚްލާޤީ ސިފަތަކުގެ ސަބަބުންނެވެ.\nﷲ ތަޢާލާ ވަޙީ ކުރައްވަވާފައިވަނީ ނުރަނގަޅު އަޚްލާޤްގެ ސަބަބުން ތިމާ ކުރާ ހެޔޮ އަމަލުތައް، އަޅުކަން ނަގައި ނުލުމަށެވެ. މީހަކަށް ޞަދަޤާތެއް ދިނުމަށްފަހު އެކަމުގެ ވާހަކަ ދެއްކުމުން ޞަދަޤާތް ބާޠިލުވެގެންދަނީ އެމީހާ އެކުރި އަމަލަކީ އަޚްލާޤީ ގޮތުން ދަށުދަރަޖައިގެ ކަމަކަށްވާތީއެވެ.\nމީސްތަކުންނޭވެ! ބިރުވެތިވާށެވެ! ކިތަންމެ ގިނަ އަޅުކަމެއް ކުރި ކަމުގައިވީނަމަވެސް އެމީހާއަކީ އެމީހެއްގެ އަނބިދަރިންނަށާއި ޢާއިލާއަށް އަދި މީސްތަކުންނަށް އަޚްލާޤް ނުބައި މީހަކު ކަމުގައި ވެއްޖެ ނަމަ އެމީހާ ކުރި ހުރިހާ ހެޔޮކަންތައް ގެއްލި ކާފިރުންގެ ތެރޭގައި ހިމެނި ނަރަކައަށް ވަންނަން ޖެހިދާނެ މީހަކު ކަމުގައި ވުމުގެ ބިރު ވަރަށް ބޮޑެވެ. ވީމާ އަޅުކަން ކުރުމަށް ސަމާލުކަން ދޭ ފަދައިން ތިމާގެ އަޚްލާޤް ރަނގަޅުކުރުމަށް ވަރަށް ބޮޑަށް ސަމާލުކަން ދޭން ޖެހޭނެއެވެ!


Eh billion ahvure gina meehunnah India in thanavaskan gensedhey: Nasheed - Dhiyares\nއެއް ބިލިއަނަށްވުރެ ގިނަ މީހުންނަށް އިންޑިޔާއިން ތަނަވަސްކަން ގެނެސްދޭ: ރައީސް ނަޝީދު\nރައީސް ނަޝީދު އަދި އިންޑިއާގެ ބޮޑުވަޒީރު ނަރެންދުރަ މޯދީ. ފޮޓޯ: މަޖިލީސް\nއިންޑިޔާއިން އެ ޤައުމުގެ 1 ބިލިއަނަށްވުރެ ބޮޑު އާބާދީއަށް ތަނަވަސްކަން ފޯރުކޮށްދެމުންދާ ކަމުގައި ވިދާޅުވެ، އިންޑިޔާއަށް ރައްޔިތުންގެ މަޖިލިހުގެ ރައީސް، ރައީސް މުޙައްމަދު ނަޝީދު ވަރަށް ބޮޑަށް ތާރީފުކުރައްވައިފިއެވެ.\nރައީސް ނަޝީދު މިފަދައިން ވިދާޅުވީ އިންޑިޔާގެ ޖުމްހޫރީ ދުވަހުގެ މުނާސަބަތުގައި ކުރެއްވި ޓުވީޓެއްގައެވެ. ރައީސް ނަޝީދު އިންޑިޔާއަށް ތާރީފުކުރައްވައި ކުރެއްވި ޓުވީޓުގައި އިންޑިޔާގެ ޑިމޮކްރަސީގެ ބައެއް ސިފަތަކަކީ އިންޑިޔާއަށް ކުރިއެރުން ލިބި ތަނަވަސްކަން އިތުރުވާ ސަބަބުތަކުގެ ތެރެއިން ސަބަބެއް ކަމުގައި ވިދާޅުވެފައިވެއެވެ.\nއެގޮތުން ރައީސް ނަޝީދު ފާހަގަކުރެއްވި ގޮތުގައި އިންޑިޔާގެ ކާމިޔާބީގެ ފަހަތުގައިވާ ސިފަތަކުގެ ތެރޭގައި އިންޑިޔާގެ ވެރިކަމުގެ ނިޒާމަކީ ބަރުލަމާނީ ޑިމޮކްރަސީގެ ނިޒާމެއް ކަމުގައިވުން ހިމެނޭ ކަމުގައި ނަޝީދު ފާހަގަކުރެއްވިއެވެ.\nއިންޑިޔާގެ ކާމިޔާބުގެ އަނެއް ޞިފައެއްގެ ގޮތުގައި އެމަނިކުފާނު ފާހަގަކުރެއްވީ އިންޑިޔާއަކީ ސިންދަފާތަ މުޖުތަމަޢެއް ކަމުގައިވުމެވެ. ރައީސް ނަޝީދު އިތުރަށް ވިދާޅުވީ ކޮރޯނާވައިރަސް ބަލިކުރުމަށް އިންޑިޔާއިން މުޅި ދުނިޔެއަށް އެހީތެރިވަމުންދާ ކަމަށެވެ.\nއިންޑިޔާއިން އެ ޤައުމުގެ ރައްޔިތުންނަށް ހޯދައިދޭ ތަނަވަސްކަމުގެ ވާހަކަ ރައީސް ނަޝީދު ވިދާޅުވިއިރު އިންޑިޔާގެ އާބާދީގެ %68.8 ރައްޔިތުންނަކީ ދުވާލެއްގެ މައްޗަށް2ޑޮލަރުވެސް ނުލިބޭ ބައެކެވެ. އަދި އާބާދީގެ 30 އިންސައްތައަށްވުރެ ގިނަ މީހުންނަކީ އެ މީހުންނަށް ދުވާލެއްގެ 1.5 ޑޮލަރުގެ އާމްދަނީއެއް ނުލިބޭ މީހުންކަން ފާހަގަކުރެވެއެވެ.\nއިންޑިޔާގެ ޖުމްހޫރީ ދުވަހުގެ މުނާސަބަތުގައި އިންޑިޔާގެ ބޮޑުވަޒީރަށް އަދި އެ ޤައުމުގެ ރައްޔިތުންނަށް ރައީސް ނަޝީދުވަނީ މަރުހަބާ ވިދާޅުވެފައެވެ.\nއިންޑިއާ މަރުހަބާ ވިދާޅުވުން ރައީސް ނަޝީދު\nރައީސް ނަޝީދުވަނީ ޤާނޫނު އަސާސީއާ ޚިލާފަށް އަޅުގަނޑަށް ބިރުދައްކަވާފައި: މަލީޙު\nރައީސް ސޯލިހުގެ ނާޤާބިލުކަން ފަޅާއަރައި ނިމިއްޖެ: ޑރ.ޖަމީލް\nސަރުކާރުން ހުށަހަޅަންޖެހޭ ބިލު މަޖިލިހަށް ނުލިބޭ: ރައީސް ނަޝީދު\nމަލީޙު މަޖިލިހުގައި އިތުރުފުޅު ހެއްދިވަކަން ސާބިތުވެއްޖެނަމަ ދައުވާކުރަން ފޮނުވާނަން: ނަޝީދު


Niuma Quarantine Gai Heydhakuri Dhuvasthah: Varah Gina Kankan Dhasvi - Vaguthu\nކޮވިޑް-19: އަދަދުތައް މަދު ނުވޭ، ކަންބޮޑުވުން އިތުރު ވަނީ -4މިނެޓް ކުރިން\nނިއުމާ ކަރަންޓީންގައި ހޭދަކުރި ދުވަސްތައް: ވަރަށް ގިނަ ކަންކަން ދަސްވި\nރާއްޖޭގެ ފިލްމީ ދާއިރާގެ ބަތަލަ ނިއުމާ މުހައްމަދު، ކޮވިޑް-19 އަަށް މާލެ އިން ފައްސިވި ފުރަތަމަ މީހާއާ ސީދާ ބައްދަލުވެފައި ހުރުމުން ކަރަންޓީން ފެސިލިޓީއެއްގައި 17 ދުވަސް ވަނީ ހޭދަކޮށްފައެެވެ. އޭނާ ކޮވިޑް-19 އަށް ޓެސްޓު ކުރިއިރު، އެ ބައްޔަށް ވަނީ ނައްސިވެފައެވެ.\nބައިސްކޯފްގެ ލޮކްޑްއަޕް ޝޯގައި ނިއުމާ މި ވަނީ ކަރަންޓީން ފެސިލިޓީގައި ދިމާވި ކަންތައްތަކުގެ ވާހަކަ އާއި ކޮވިޑް-19 އަށް ފައްސިވި މީހާއާ ސީދާ ބައްދަލުވެފައި ހުރިކަން އެނގުނު ހިސާބުން ފެށިގެން ދިމާވި ކަންކަމުގެ ވާހަކަ ހިއްސާކޮށްފައެވެ.\nނިއުމާ ބުނީ، އޭނާ ކަރަންޓީނަށް ދާން އެންގި ދުވަހަކީ ވަރަށް އެހެން ކަހަލަ ދުވަހެއް ކަމަށެވެ.\n"އަސްލު އަޅުގަނޑު އެ ހަބަރު ލިބުމާއެކީގައި އަޅުގަނޑުގެ އަމިއްލަ ފަރުދީ ޒިންމާ އަދާކޮށް އަޅުގަނޑު އަމިއްލައަށް ގުޅީ، އެއީ އަޅުގަނޑަކީވެސް، ވަރަށް ބައިވަރު މީހުންނާ ދިމާވާ ވަރަށް ބޮޑު އާއިލާއެއްގެ ތެރޭގައި އުޅޭ މީހެއް ވީމަ، އަޅުގަނޑުގެ ފަރާތުން އެއްވެސް މީހަކަށް ދެރައެއް ލިބެން ބޭނުން ނުވާތީވެ، އަޅުގަނޑު ފަރުދީ ޒިންމާ އަދާކޮށް އަޅުގަނޑު އަމިއްލައަށް ގުޅީ. އެރޭ އަޅުގަނޑު ކަރަންޓީން ފެސިލިޓީއަށް ދާން ފުރަތަަމަ 30 މިނިޓިސް ތެރޭގައި 14 ދުވަހަށް ތައްޔާރުވާން ބުނީމަ ރޮވެންވެސް ރޮވުނު. އެ ވަގުތު،" ނިއުމާ ކިޔައި ދިނެވެ.\nބަލަތާ ނިއުމާ މުހައްމަދު\nނިއުމާ ބުނީ، އޭނައަށް ރޮވުނީ ދުވަހަކުވެސް އޭނާއަކީ އެކަނި ތަންތަނަށް ގޮސް ނިދާ، އަދި އެކަނި އުޅެން ދަސްވެފައި ހުރި މީހަކަށް ނުވުމުން ކަމަށެވެ. އަދި އެކަމާ ވަރަށް ބޮޑަށް ހާސްވިކަމަށް ވެސް ބުންޏެވެ.\n"އެކޮޅުގައި އުޅުނުއިރު ވެސް ބަންދު ކޮޓަރިއެއްގައި ހުންނަނީ، އެއްވެސް މީހަކު ލޮލަކަށް ވެސް ނުވެސް ފެނޭ ގިނަ ފަހަރު، ދެން އަޅުގަނޑު ކާ އެއްޗެހި ގެންނަ އަޑު އިވުނީމަ ކުޑަ ކުޑަކޮށް ދޮރުން ބޭރު ބަލާލާ، ދެން ވަރަށް އެހެން ކަހަލަ ތަޖުރިބާއެއް، ވަރަށް ބޮޑަށް އެކަނިވެރިކަން އިހުސާސްވޭ، މިގޮތަށް އިހުސާސްވީމަ ރޮވެން ވެސް ރޮވޭ، ދެން އަޅުގަނޑު ގުޅަނީ އަޅުގަނޑު ލޯބިވާ ކޮންމެ ވެސް މީހަކަށް،" ނިއުމާ ބުންޏެވެ.\nނިއުމާ ބުނީ، އޭނާއަކީ ވަރަށް ޓީވީ ބަލާ މީހެއް ކަމަށާއި ނަމަވެސް ކަރަންޓީން ފެސިލިޓީއަށް ދިޔަ ފަހުން އެއްގޮތަކަށް ވެސް ޓީވީ ނުބަލާ ކަމަށެވެ. އަދި އެތަނުގައި ހޭދަކުރި ދުވަސްތަކުގައި ފޯނުން ބެލީ އެކިއެކި ވީޑިއޯ ކަމަށާއި، އަދި އާއިލާ މީހުންނަށާއި، ލޯބިވާ މީހުންނަށް ގުޅައި ހެދި ކަމަށް ބުންޏެވެ.\nބަތަލާ ނިއުމާ - ފޮޓޯ: އެފްޑީއައި ސްޓޭޝަން\nނިއުމާ ވަނީ މިހާރު ކަރަންޓީން ފެސިލިޓީތަކުގައި ތިބި މީހުންނަށް ނަސޭހަތްތެރިވެފައެވެ. އެގޮތުން ހިތްވަރު ދެރަ ނުކުރުމަށާއި، އެކަނިވެރިކަން އިހުސާސްވުމުން ކަންތައް ކުރަންވީ ގޮތް ނިއުމާ ކިޔައިދިނެވެ.\n"އަޅުގަނޑު އަމިއްލަ އަށް އެކަން ތަޖުރިބާކޮސްފައި ހުރީ އެހާ ފަސޭހަކަމެއް ނޫން އާއިލާއާ ރައްޓެހިންނާއި، އެންމެންނާއި ދުރުގައި އެހެން އުޅުމަކީ، ދެން ހިތްވަރު ދެރަ ނުކުރައްޗޭ، މިސާލަކަށް މީހާ މެންޓަލީ ކުޑަކޮށް ޑައުންވާހެން ހީވިޔަސްވެސް ކޮންމެވެސް މީހަކާ ވާހަކަ ދައްކާލާ، އެކަނިވެރިކަން އިހުސާސުވާ ފަހަރު ގިނައިން ރަނގަޅު ވީޑިއޯ ވެސް އެއްޗެހި ބަލާ، އެ ބެލީމަ މީހާއަށް ވަރަށް ހިތްހަމަޖެހުން ލިބޭނެ،" ނިއުމާ ބުންޏެވެ.\nނިއުމާ ބުނީ، ކަރަންޓީންގައި ހުރި ދުވަސްކޮޅު އޭނާ މީސް މީޑިއާ ވަރަށް ރަނގަޅަށް ބޭނުން ކުރި ކަމަށެވެ. އެގޮތުން އޭނާއަށް ނޭނގޭ ވަރަށް ގިނަ ދީނީ ކަންތައްތައް ދަސް ކުރި ކަމަށާއި، އަދި ނަމާދަށް ފަރުވާތެރިވާންވެސް އެތަނުގައި ހުރެ މަސައްކަތް ކުރެވުނު ކަމަށް ނިއުމާ ބުންޏެވެ.\nނިއުމާގެ ފިލްމީ ކެރިއަރަށް 25 އަހަރު ފުރުން ފާހަގަކުރުމަށް ބޭއްވި ހަފުލާގައި ނިއުމާ ވާހަކަދައްކަނީ.-- ފޮޓޯ: ރައީސް އޮފީސް\n"ގަދަ އަޅާ މަސައްކަތް ކުރީ.. ވަރަށް ބޮޑު އިމްތިހާނެއް އަސްލު މިއީ، އެކަހަލަ ގޮތަަކަށް މީހާ އެކަހެރިވުމަކީ. ނޫނީ ދިރިއުޅޭ އާއިލާއެއް އެއްކޮށް ބަންދު ވުމަކީ. އެއީ ވަރަށް ބޯޑު އިމްތިހާނެއް އަސްލު، އެހެންވެ އަޅުގަނޑު ބެލީ ވަރަށް ރަނގަޅު ގޮތުގައި ބޭނުން ކުރެވޭތޯ، ސޯޝަލް މީޑިއާވެސް އަޅުގަނޑު ގިނައިން، ޔޫޓިއުބް ވީޑިއޯ ބެލިން، މުފްތީ މެންކްގެ ވީޑިއޯ އެއްޗެހި ވެސް، އެއީ ކޮންމެހެން ހައްދުފަހަނައަޅައިގެން ނޫން، އަޅުގަނޑަށް ފުރުސަތު ލިބުނީމަ ދަސްކުރަން،" ނިއުމާ ބުންޏެވެ.\nނިއުމާ ބުނީ، ފުރަބަންދުގައި ގޭގައި ތިބޭ ވަގުތު މިއީ އާއިލާއާ އެކު ވަގުތު ހޭދަކޮށްލަން ލިބޭނެ، ފުރުސަތެއް ކަމަށެވެ. އެގޮތުން އާއިލާ އެއްކޮށް އުޅޭއިރު، މަޖާ ކަންކަންކޮށްލެވޭނެ ކަމަށާއި، އެގޮތުން ރޯދަ މަހު އެއްކޮށް ބަދިގޭގައިވެސް އުޅެވިދާނެ ކަމަށް ނިއުމާ ބުންޏެވެ.\nނިއުމާ ބުނީ، ކަރަންޓީނަށް ދިޔަ ފަހުން އޭނާއަށް އޭނާގެ އާއިލާއާ ވަރަށް ގާތް ވެގެން ދިޔަ ކަމަށެވެ.\nއަދި ކޮވިޑް-19 އާ ގުޅިގެން ދަސްވި ކަންތައްތައް ކިޔައި ދެމުން ނިއުމާ ބުނީ، ވަގުތުން ވަގުތަށް ކަންތައް ކުރުމާއި، އާއިލީ ގުޅުން ވަރުގަދަ ކުރުމާއި، އެކަނި ނިދަންވެސް ދަސްވެ، އެކަނި އުޅެންވެސް ދަސްވި ކަަމަށެވެ. އަދި ލޯބިވާ މީހުންނާއި ނުލާ ނޫޅެވޭނެ ކަންވެސް ދަސްވި ކަމަށް ނިއުމާ ބުންޏެވެ.\nކަރަންޓީނަށް ދިޔައިރު، ދަރިފުޅު ޒޯޔާ ހުރީ އޭނާގެ ބައްޕަ ކައިރީގައި ކަމަށާއި، އޭނާ އެތަނުގައި ހުރިކަން ދަރިފުޅަށް ފުރަތަމަ ނޭނގޭނެ ކަމަށް ނިއުމާ ބުންޏެވެ.\nފިލްމީ ދާއިރާގައި ނިއުމާ މަސައްކަތްކުރާތާ 25 އަހަރު ފުރުމުގެ މުނާސަބަތުގައި ބޭއްވި ރައީސް ސާލިހާއެކު ނިއުމާ އާއި ދަރިފުޅު ޒޯޔާ .-- ފޮޓޯ: ރައީސް އޮފީސް\n"ޒޯޔާއަށް އަބަދުވެސް އެކޮޅުގައި (ހުޅުމާލެ) ހުރިއިރު ވީޑިއޯ ކޯލް ކުރަން، ދެން އަޅުގަނޑު މިކޮޅު ކަރަންޓީނަށް ދިއުމަށްފަހު ވީޑިއޯ ކޯލްއެއް ނުކުރަން، އެއީ ކޮންތަނެއްގައިތޯ ވަރަށް ސުވާލު ކުރާނެ، ކީއްވެތޯ ސުވާލު ކުރާނެ، ދެން ވަރަށް އުނދަގޫވާނެ ދޮގުހަދަން ވެސް، ދެން ޖެހޭނީ ގިނަފަހަރު ތެދަށް ބުނަން، ދޭން އޭތި ޒޯޔާއަށް ވަރަށް އުނދަގޫވާނެތިވެ، ދެރަވާނެތީވެ، އަޅުގަނޑު ބޭނުން ނުވީ ޒޯޔާއަށް އެކަން އަންގަން. ދެން އެކޮޅުގައި ހުއްޓާ ވަރަށް އުނދަގޫވި، ގުޅައިގެން، މަންމީ މިސްވެގެން ވީޑިއޯކޯލް ކޮށްލަންވެގެން އާދޭސް ކުރި ވަގުތު". ނިއުމާ ބުންޏެވެ.\nއެ ޝޯގައި ފިލްމީ ދާއިރާއާ ބެހޭ ގޮތުން ވާހަކަ ދައްކަމުން ނިއުމާ ވަނީ 1994 ވަނަ އަހަރުގައި ނެރުނު "ހިތި ތަޖުރިބާ" ފިލްމާ ބެހޭ ގޮތުން ވާހަކަ ދައްކައިފައެވެ. އެ ފްލިމްގެ ޕްރިމިއާ އަށް ދިއުމަށް ހެދުމަށް ލިބުނީ މަންމަ ގާތުގައި ރޮއެގެން ކަމަށް އޭނާ ބުންޏެވެ.\n"އެރޭ ފިލްމް ބަލާފައި އައިސް، ބެލުންތެރިން އަޅުގަނޑާއި، ސަލާމްކޮށްލާފައި ހަމަ ހުރިހާ ބޭފުޅުން ވެސް ވަރަށް ސަޕޯޓިވް ވަރަށް ހިތްވަރުދިން، ހަމަ ބުނި ވަރަށް މޮޅޭ ފުރަތަމަ ފިލްމާއި ބަލާފައި ވެސް، ނިއުމާގެ އެބަހުއްޓޭ ހުނަރު. ރޮވެއޭ ނިއުމާ ރޯ ތަންތަނުގައި،" ނިއުމާ ބުންޏެވެ.\nނިއުމާ ބުނި ގޮތުގައި އެންމެ ބޭނުންވާ އެއް ކަމަކީކުރީގެ ފިލްމީ ތަރި އައިޝަތު ޝިރާނީ ލައްވައި ފިލްމެއް ކުޅުވުމަށެވެ.\nނިއުމާގެ ފިލްމީ ކެރިއަރަށް 25 އަހަރު ފުރުން ފާހަގަކުރަން ބޭއްވި އިވެންޓުގައި ޝީލާ ، ޝިރާނީ އަދި ނިއުމާ.-- ފޮޓޯ: އެފްޑީއައި\n"ރާއްޖޭގައި އެބަތިބި ވަރަށް މޮޅެތި ބަތަލާ އިން ވެސް، ނަމަވެސް، އަޅުގަނޑުގެ ރޯލް ކުޅެން ވެއްޖެއްޔާ އަޅުގަނޑު ނަގާނީ ޝިރާނީ، ނެތް އެ ނޫން އެއްވެސް މީހެއް ސިކުނޑީގައި". ނިއުމާ ބުންޏެވެ.\nނިއުމާ ބުނީ، ފިލްމީ ދާއިރާއަށް އޭނާ ގެންނަން ބޭނުންވާ މީހުންގެ ތެރޭގައި، ހިމެނޭ މިހާރު ހުއްޓާލާފައި ތިބީ މިހުންނަކީ މަރިޔަމް ނިޝާ، ރީކޯ މޫސާ، އަދި ޝިރާނީ ކަމަށެވެ.\nނިއުމާ ވަނީ އެ ޝޯގައި އޭނާ ރައްޔިތުންގެ މަޖިލީހަށް ކަރިމަތިލާނެކަން އިއުލާނު ކުރި ވާހަކަ ތަންކޮޅެއް ތިލަކޮށް ކިޔައިދީފައެވެ.\n"އިންޓަވިއުއެއްގައި އަޅުގަނޑު ކައިރީގައި އެހީ މިހާރު އަޅުގަނޑު ފިލްމީ ދާއިރާގައި މަސައްކަތް ނުކުރާތީވެ ދެން ކޮން ދާއިރާއަކުން ހޭ ފެނިގެން ދާނީ، އަޅުގަނޑު ބުނީ، ސިޔާސީ ދާއިރާ އޭ އަޅުގަނޑު ވަރަށް ޝައުގުވެރިކަން ހުރީ. އެއީ އަޅުގަނޑުގެ ހިޔާލު އަޅުގަނޑު ފާަހަގަކުރީ، ދެން މިސާލަކަށް އަޅުގަނޑު ކޮން ދާއިރާކުން ހޭ ފެނިގެން ދާނީ، ބުނީމަ އަޅުގަނޑު މި ބުނީ، މިސާލަކަށް ރައްޔިތުންގެ މަޖިލީހުންނޭ ބޮަޑަށް، އެއީ އަޅުގަނޑު ބޭނުންވަނީ ބޮޑަށް ރައްޔިތުންނަށް ހިދުމަތެއް ކޮށްދެވޭ ކަހަލަ.. އެއީ އަޅުގަނޑު ހިތަށް އަރާ ގޮތް، އަޅުގަނޑު ބޭނުުންވާ ގޮތް، އެއީ އަޅުގަނޑު އެކަން ކުރީއެއް ނޫން،" އެ ޝޯގައި ނިއުމާ ބުންޏެވެ.\nއެންމެ ކާމިޔާބު ފިލްމީތަރި، ނިއުމާއަށް 43 އަހަރު ފުރިއްޖެ\nޖުމައްޔިލްގެ މައްސަލައިގައި ނިއުމާގެ ފާޑު ކިޔުން ޑާކްރެއިން އަށް\nނިއުމާ ކީ ގަދަމީހެއް\nމެއި 21, 2020 17:38\nވަރަށް ދެރަކަމެއް މިއީ! އިސްލާމް ދީނުގެ ކަންކަން ދަސްކުރުން ނުވަތަ ދަރުސް އެއް އަޑުއެހުމަކީ ހައްދު ފަހަނަ އެޅުން ކަމަށް ދޭހަވާ ގޮތަށް ވާހަކަ ދެއްކުން! ހިތާމައަކީ ބަދުއަޚުލާޤީ ޙުކުމް ކޮއްފައިވާ، މުޖުތަމަޢުގައި ބަރަހަނާވެގެން ގައިގޯޅިވެގެން ފިލުމުކުޅޭ މީހުން ރޯލް މޮޑެލްގެގޮތުގައި ދެއްކީމަ ޒުވާން އަންހެން ކުދިންނަށް ނަފްސާނީ ގޮތުން ނުރަނގަޅު އަސަރުކުރާކަމަށް އެމެރިކާގެ އޭޕީއޭގެ ދިރާސާއިންވެސް ދައްކާއިރު އަދި ވެސް ރާއްޖޭގައި މިކަން ކުރިއަރުވާކަން!\nމެއި 21, 2020 17:49\nތީ އަހަރުމެނަކަށް މުހިންމު ބައަެއް ނޫން\nގިނަ މީހުނަށް ހީވަނީ މުފްތީ މެންކްގެ ވީޑިއަޮއެއް ބަލާލެވުނީމަ ހަރުކަށިވީއޭ\nމެއި 21, 2020 18:07\nއަޅެ ދެންތީ މީހެއްތަ؟ އައުރަ ނިވާނުކޮށް، އޮރިޔާން ދައްކައިގެން ﷲ ޙަރާމްކުރައްވާފައިވާ ކަންކަން ކޮށްގެން މަޝްހޫރުކަން ހޯދަނީ! އަހަރުމެން ލަދުގަނޭ މުސްލިމް ޤައުމެއްގަ ތިފަދަ ނިވާކަން ކުޑަބަޔަކަށް މީހުން ސަޕޯޓްކުރާތީ،!\nމެއި 21, 2020 18:31\nނިއުމާ ބުރުގާ އަޅައިފީޔާ ވަރަށް ރީތިވާނެ\nމެއި 21, 2020 18:50\nމެއި 21, 2020 19:00\nވވ. އުފާވެއްޖެ ދީނީ ކަންކަމަށް ފަރުވާތެރި ވީ ވާހަކަ ބުނުމުން ދެން މިހާރު ބުރުގާ އަޅަންވީނޫންތޯ.\nމެއި 21, 2020 19:19\nނިއުމާ ބުރުގާ އަޅާފަ ތިފިލްމީ ދާއިރާ ދޫކޮށް ދީނީ ކަންތައްތަކަށް އިސްކަންދީ ރީތި ދިރިއުޅުމެއް އުޅެން ފެށީމަ މާގިނަ މީހުންގެ ލޯބި ނިއުމާއަށާ ނިއުމާގެ އާއިލާއަށް ލިބޭނެ. މިސާލަކަށް ނަގާ ޝިރާނީ. ބުރުގާ އަޅާފަ ފިލްމް ކުޅުން ހުއްޓާލައިގެން ރީތި ދިރިއުޅުމެއް އުޅެނީ އަދިވެސް އާންމުންގެ ތާއީދާއި ލޯބި ލިބޭ..މަގްބޫލް ކަމަކަށް ބަދަލެއްނާދޭ..\nމެއި 21, 2020 19:27\nމީވެސް ހަބަރަކޯ! ލިޔާނެ އެއްޗެއް ނޭގެންނާ މަޑުން ތިބެބަލަ\nމެއި 21, 2020 19:35\nއެންމެ ރަގަޅު! ވައްކޮށް ރޮށިދަމަން ދަސްވިތަ؟\nމެއި 21, 2020 21:53\nޤްރުއާން ކިޔަވަންވެސް ރަނގަޅު ފުރުޞަތެއް ނަމަވެސް އެކަހެރިކޮށް ހުރިއިރު ޤްރުއާން ކިޔެވިކަމެއް އިނގޭނެ ވާހަކައެއް ނުބުނޭ، ޤްރުއާނުގެ ފައިދާ ތަކުގެ ތެރޭގައިވޭ އެއީ އެކަނިފިލުވާ އެކުވެރިއެއް، ބަލިތަކުގެ ޝިފާއެއް ކަމަށްވާއިރު ޤުރުއާން ކިޔެވުމުން ކަރަންޓީނުގަހުރިއިރު ހުރިހާ ބަރު ދާސްތައްވެސް ލުއިވެގެން ދާނެކަން ގައިމު\nމެއި 21, 2020 22:14\nﷲ ގެ މަދަދާއި ނުލައި ފިލުވާ ނުލެވޭނެ ބާޠިލެއް ހިތުގައި ވެއެވެ. އަދި އެކަލާނގެ މައުރިފާވެރިކަން ދެނެގަނެ އެކަލާނގެ އަށް ތެދުވެރިވުމާއި ނުލައި ފިލުވާ ނުލެވޭނެ ހިތާމައެއް ހިތުގައި ވެއެވެ. އަދި އެކަލާނގެ މަގައް ރުޖޫޢަވެ އެކަލާނގެއަށް ލޯބިވެ އެކަލާނގެ ޒިކުރުކުރުމާއި ނުލައި ފިލުވާ ނުލެވޭނެ ފަޅުކަމެއް ހިތުގައި ވެއެވެ. އަދި އިންސާނަކަށް މި ދުނިޔެއާއި ދުނިޔޭގައި ވާހާ އެއްޗެއް ލިބުނަސް (މިކަންތައް) ނެތި މި ފަޅުކަން ފިލުވައެއް ނުލެވޭނެތެވެ. [ޝައިޚުލް އިސްލާމް އިބްނު ތޭމިއްޔާ رحمه الله]\nމެއި 21, 2020 22:16\nއެކަހެރި ވާންޖެހުނީމާ އިސްލާމް ދީނުގެ ކަންކަން ކުރަންފެށި ގޮތަށް ތިޔަކަމުން ސަލާމަތް ވީމަވެސް ކުރަން ހަދާން ހުންނާނެ ކަމަށް އުއްމީދު ކުރަން ! ގިނައިން ފެންނަ މަންޒަރަކީ ރަމަަޞޯން މަސްއައިމާ މިސްކިތްތަށް ފުރިބާރުވާ ތަން ! އެމަސް ނިމުމުން މިސްކިތްތައް ދަނީ ހުސްވަމުން ! މިގޮތް ނުވިއްޔާ ރަގަޅު !\nމެއި 21, 2020 22:57\nމި ސަރުކާރު އައިފަހުން އިސްލާމްދީނާ ގުޅޭ ވީޑިއޯއެއް ބަލާލުމަކީވެސް ހަރުކަށިވުންކަމަށް މީހުންނަށް ހީވާ ދަރަޖައަށް ކަންކަން ވަނީ ދުއްވާލާފައެވެ.\nމެއި 21, 2020 23:24\nނިއުމާނޫން މީހަކު ކަރަންޓީނު ނުކުރަނީތަ؟ ތިޔަކަހަލަ ފިލްމުކުޅެ ލާދީނީ ކަންކަމުގަ އުޅޭ މީހުންގެ ވާހަކަތައް ނޫސްތަކުގެ ފަލަ ސުރުހީގަ ޖެހުމަކީ އެކަމުގެ ސަބަބުން މުޖުތަމަޢަށް ނުރަނގަޅު އަސަރުފޯރާނެކަމެއް\nމެއި 22, 2020 00:59\nމިއޮތްފަދަ ރަމަޒާން މަހު އެގުނުތަ އޮރިޔާން ނިވައިކޮށްގެން ކަރަންޓިން ގައި އުޅެވުނުތަ؟ ﷲއަށް ބިރުވެތިވާން ދަސްކުރޭ އެކަން މާރަގަޅުވާނެ އާޚިރަތަކީ.ވެސް އޮތް ދުވަހެއް.\nމެއި 22, 2020 05:53\nރައްޔިތުންގެ މަޖިލިސްގެ ގޮނޑިއަށްވުރެ މަތީދަރަޖައިގެ ގޮނޑިއެއް ނެތްތަ ނިއުމާ ކަމަނާ ކުރިމަތިލާން؟؟އެއްއިރެއްގަ މުހައްމާކަލޯ ހޮވުނީމަ އެކަން ނަމޫނާއަކަށް ބަލަނީ ދޮތެ؟؟ކިހިނެއްވާނެބާ ފަސްޓްލޭޑީގެ މަގާމަށް ކަމަނާ ކުރިމަތިލާން؟؟ ގައިމުވެސް3ފުރުޞަތު އެބައޮތް ވިއްޔާ.\nމެއި 22, 2020 13:41\nމި ކޮންކަހަލަ ހަބަރެއް.... ފެށުނީ އެހެން ވާހަކަ އަކުން ނިމުނު އިރު މި އޮތީ ފިލްމީ ދާއިރާއަށް ވެއްޓިފަ....


PSM ah ehves nufoozeh nufoaruvaanan: Raees\n"ޕީއެސްއެމަށް އެއްވެސް ނުފޫޒެއް ނުފޯރުވާނަން"\nރައީސް އިބްރާހީމް މުހައްމަދު ސޯލިހު - އަހުމަދު ޝުރާއު | އަވަސް\nދައުލަތުގެ މީޑިއާ، ޕީއެސްއެމް އަަށް ސަރުކާރުގެ އެއްވެސް ނުފޫޒެއް ނުފޯރުވާނެ ކަމަށާއި ރައްޔިތުން އިތުބާރު ކުރާ މީޑިއާ އަކަށް ހައްދަވައިދެއްވާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nދިވެހިރާއްޖޭގެ އަޑުގެ 56 ވަނަ އަހަރީ ދުވަހާ ގުޅިގެން ރައީސް ސޯލިހު ދެއްވި ހިތޯބުގައި ވިދާޅުވެފައިވަނީ، މިދިޔަ އަހަރު ތަކުގެ ތެރޭގައި ޕީއެސްއެމްގެ ޗެންލްތަށް ހިންގާފައިވާ ގޮތުން ރައްޔިތުންގެ ފާޑު ކިޔުން އަމާޒުވެފައިވާ ކަމަށެވެ. އެމަނިކުފާނު ވިދާޅުވީ، މި ސަރުކާރުގައި ޕީއެސްއެމް އަށް އެއްވެސް ކަހަލަ ނުފޫޒެއް ނުފޯރުވައި މިނިވަންކަމާއި ހަމަހަމަކަމާ އެކު ހަބަރާއި މައުލޫމާތު ގެނެސްދިނުމުގެ ފުރުސަތު ދައުލަތުގެ މީޑިއާއަށް ދެއްވާނެ ކަމަށެވެ.\nކޮންމެ މިނިވަންކަމާއެކު ޒިންމާތަކެއް އަންނަށްކަން ހަދާންކޮށްދެއްވާ ރައީސް ވިދާޅުވީ، ނޫސްވެރިން ވެސް މިނިވަންކަމާ އެކު ތިބެ ތެދު މައުލޫމާތު ގެނެސްދެއްވުމަށް އިލްތިމާސް ކުރާ ކަމަށެވެ. އަދި ނޫސްވެރިން ކުރާ މަސައްކަތުގެ ސަބަބުން މި ސަރުކާރުން ނޫސްވެރިން ގެންގޮސް ބަންދުނުކުރާނެ ކަމަށާއި ނޫސްވެރިންނަށް އެ މީހުންގެ މަސައްކަތް ކުރުމަށް ފުރުސަތު ދެއްވާނެ ކަމަށެވެ.\nއެމަނިކުފާނު ވިދާޅުވީ މި ސަރުކާރަށް ފާޑުކީ ނަމަވެސް އެމަނިކުފާނު ކަންބޮޑުވެ ވަޑައިނުގަންނަވާ ކަމަށާއި ނޫސްވެރިން އެ މީހުންގެ ޒިންމާ އަދާކޮށްގެން ބިރު ގަންނަނީ ކަންކަން ގޯސްކޮށްކޮށް އެކަންކަން ފޮރުވަން ބޭނުންވާ ސަރުކާރުތަކުން ކަމަށެވެ. ސިޔާސީ މީހުންނަށް ވީތީ، ޒާތީ ދިރިއުޅުމަކީ ވަރަށް ކުޑަކޮށް އޮންނަ އެއްޗެއް ކަމަށް ގަބޫލު ކުރައްވާ ކަމަށާއި ނޫސްވެރިން ސިޔާސީ މީހުންނަށް ފާޑުކިޔާނެކަން ކޮންމެ ސިޔާސީ މީހަކު ވެސް ގަބޫލު ކުރަން ޖެހޭ ކަމަށް ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ޕީއެސްއެމް\nކޮރަޕްޝަންގެ ތުހުމަތުވާ ކުންފުނިތަކުގެ އެއްބާރުލުމެއް ނުލިބުން\nރިޔާސީ ބަހުސްގެ ދައުވަތު ރައީސް ގަބޫލު ކުރައްވައިފި


FIFA World Cup: Saudi athun balive pointeh nulibi Egypt group ge fulah\nވާރލްޑް ކަޕް: ސައުދީ އަތުން ބަލިވެ ޕޮއިންޓެއް ނުލިބި މިސްރު ގްރޫޕްގެ ފުލަށް\nސައުދީ ވަނީ މިސްރު އަތުން 2-1 އިން މޮޅުވެފައި\nމި މެޗާ ކުރިމަތިލިއިރު ވެސް މި ދެ ޓީމު އޮތީ ކަޓާފައި\nކ. މާލެ | 25 ޖޫން 2018 | ހޯމަ 23:00 | 3,625\nސައުދީގެ ކުޅުންތެރިން މެޗަށް ފަހު އުފާފާޅުކުރަނީ: މިއީ 1994 ވަނަ އަހަރުގެ ފަހުން ވާރލްޑް ކަޕް މެޗަކުން ސައުދީ މޮޅުވި ފުރަތަމަ ފަހަރު - ގެޓީ އިމޭޖާސް\nފީފާ ވާރލްޑް ކަޕްގެ ގްރޫޕް ފިޔަވަހީގެ އެންމެ ފަހު މެޗުގައި ސައުދީ އަރަބިއްޔާ އަދި މިސްރު ކުޅުނު މެޗު ފަހަތުން އަރައި ސައުދީން ކާމިޔާބުކޮށްފިއެވެ.\nވޮލްގޮގްރަޑް އެރީނާގައި ކުޅުނު މި މެޗުން ސައުދީ މޮޅުވީ 2-1 ގެ ނަތީޖާއަކުންނެވެ. މި މެޗު ވެގެންދިޔައީ 1999 ވަނަ އަހަރުގެ ކޮންފެޑެރޭޝަންސް ކަޕްގެ ފަހުން ބައިނަލްއަގްވާމީ ބޮޑު މުބާރާތެއްގައި މި ދެ ޓީމު ބައްދަލުކުރި ފުރަތަމަ މެޗަށެވެ. ހަމައެހެންމެ މިއީ ވާރލްޑް ކަޕްގެ މެޗެއްގައި އޭޝިއާގެ ޓީމަކާ ދެކޮޅަށް މިސްރު ކުޅުނު ފުރަތަމަ މެޗެވެ. މި މެޗާއި ދެ ޓީމުން ވެސް ކުރިމަތިލިއިރު ދެ ޓީމު ވެސް އޮތީ މުބާރާތުން ކަޓާފައެވެ. ދެ ޓީމުގެ ފުރަތަމަ އެގާރައިން ވެސް ބަދަލުތަކެއް ވަނީ މިމެޗުގައި ފެނިގެންގޮސްފައެވެ.\nފުރަތަމަ ހާފު ފެށިގެން ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެންދިޔައިރު ދެ ޓީމުން ވެސް ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސް ކުރުމަށް މަސައްކަތްކޮށްފައެވެ. އެހެން ނަމަވެސް މާ ނުރައްކާތެރި ފުރުސަތުތަކެއް ދެ ޓީމުން ކުރެ ޓީމަކަށް ފުރަތަމަ 20 މިނެޓުގެ ތެރޭގައި ތަނަވަސްކުރެވިފައެއް ނުވެއެވެ. މެޗުގެ ފުރަތަމަ ލަނޑު ޖަހައި ލީޑު ނެގީ މިސްރުންނެވެ. މި ލަނޑު މެޗުގެ 22 ވަނަ މިނެޓުގައި އެޓީމަށް ޖަހައިދިނީ ސަލާހުއެވެ. އޭގެ ދެ މިނެޓު ފަހުން ވެސް އޭނާއަށް ވަނީ ހުސް ފުރުސަތެއް ލިބި ބޭކާރުވެފައެވެ.\nމެޗުގެ 41 ވަނަ މިނެޓުގައި ސައުދީއަށް އެއްވަރުކުރުމަށް ފުރުސަތު ލިބުނެއެވެ. އެޓީމުގެ ފަހްދު އަލް މުވައްލަދު ޖެހި ޕެނަލްޓީ މިސްރު ކީޕަރު ދިފާއުކުރިއެވެ. އެހެން ނަމަވެސް ފުރަތަމަ ހާފުގެ އިތުރު ވަގުތުގެ ތެރޭގައި ސަލްމާން އަލް ފަރަޖް ވަނީ ޕެނަލްޓީއަކުން ލަނޑެއް ޖަހައިދީ އެ ޓީމަށް ނަތީޖާ ހަމަހަމަކޮށްދީފައެވެ.\nދެ ޓީމު އެއްވަރުވެގެން ފުރަތަމަ ހާފު ނިމިގެންދިޔައިރު ދެވަނަ ހާފުގައި ދެ ޓީމަށް ވެސް ވަނީ ލަނޑު ޖެހުމަށް ހުސް ގިނަ ފުރުސަތުތަކެއް ލިބިފައެވެ. އެހެން ނަމަވެސް އެއްވެސް ކުޅުންތެރިޔަކަށް މި ފުރުސަތުތަކުގެ ބޭނުން އެންމެ އެދެވޭ ގޮތުގައި ހިފިފައެއް ނުވެއެވެ. ސައުދީ މެޗުން މޮޅުވި ލަނޑު އެޓީމުން ޖެހީ ފުރިހަމަ ވަގުތު ހަމަވެގެން ރެފްރީ ކުޅެން ދެއްކި އިތުރު ވަގުތުގެ ތެރޭގައެވެ. މި ލަނޑު އެޓީމަށް ޖަހައިދިނީ މުޅި މެޗުގައި ވެސް މޮޅު ކުޅުމެއް ދެއްކި ސަލީމް އަލް ދޯސާރީއެވެ.\nމިއީ 1994 ވަނަ އަހަރުގެ ވާރލްޑް ކަޕްގެ ފަހުން ވާރލްޑް ކަޕެއްގައި ކުޅުނު މެޗުން ސައުދީ މޮޅުވި ފުރަތަމަ ފަހަރެވެ. ހަމައެހެންމެ މިސްރު ކީޕަރުގެ މަގާމަށް މި މެޗުގައި ކުޅުނު އެސަމް އެލް ހަދްރީ ވެގެންދިޔައީ ވާރލްޑް ކަޕްގެ ތާރީހުގައި ވެސް ކުޅުނު އެންމެ އުމުރުން ދުވަސްވީ ކުޅުންތެރިޔާއަށެވެ.\nގްރޫޕްގެ އެއްވަނަ ނުވަ ޕޮއިންޓާ އެކު އުރުގުއޭ ހޯދިއިރު ދެވަނަ ހޯދި ރަޝިއާއަށް ލިބިފައި ވަނީ ހަ ޕޮއިންޓްއެވެ. ތިން ވަނައިގައި ތިން ޕޮއިންޓާ އެކު ސައުދީ އަރަބިއްޔާ އޮތްއިރު ތާވަލުގެ ފުލުގައި އޮތް މިސްރަށް އެއްވެސް ޕޮއިންޓެއް ލިބިފައެއް ނުވެއެވެ.


Monica Lewinsky ge kibain maaafah edheykashh nujehey: Clinton\nއެމެރިކާގެ ކުރީގެ ރައީސް ބިލް ކްލިންޓަން އެންބީސީ ނިއުސްގެ " ޓުޑޭ" ޕްރޮގްރާމްގައި ވާހަކަފުޅު ދައްްކަވަނީ. ސްކްރީން ކެޕްޗާ\nއެމެރިކާގެ 42 ވަނަ ރައީސް ބިލް ކްލިންޓަންގެ ވެރިކަމުގައި ރިޔާސީ ގަނޑުވަރު، ވައިޓްހައުސްގެ އިންޓާން މުވައްޒަފެއް ކަަމަށްވާ މޮނިކާ ލްވިންސްކީއާ އެކު ބޭއްވެވި ގުޅުމުގެ މައްސަލައިގައި މޮނިކާގެ ކިބައިން މައާފަށް އެދިވަޑައިގަންނަވަން ޖެހިވަޑައި ނުގަންނަވާ ކަމަށް ކްލިންޓަން ވިދާޅުވެއްޖެ އެވެ.\nއެންބީސީގެ "ޓްޑޭ ޝޯ"ގައި މޮނިކާ މައްސަލައިގެ ސުވާލު ކްލިންޓަނަށް އަމާޒު ކުރީ މިހާރު ކުރިއަށްދާ "މީޓޫ މޫމެންޓް"އާ ގުޅުވައިގެންނެވެ. މީޓޫ މޫމެންޓަކީ މާކުރިން ހިނގާފައިވާ ޖިންސީ ފުރައްސާރައާއި ގޯނާ ކުރުމުގެ އަމަލުތައް، އެކަންކަމުގެ ޝިކާރައަކަށްވީ އަންހެނުން ހާމަ ކުރުމުގެ ހަރަކާތެކެވެ. އެ ހަރަކާތުގެ ނަތީޖާއެއްގެ ގޮތުން ހޮލީވުޑްގެ ނުފޫޒު ގަދަ ޕްރޮޑިއުސަރު ހާވީ ވިއިންސްޓަން ހައްޔަރުކޮށް އޭނާގެ މައްޗަށް ވަނީ ދައުވާ ވެސް އުފުލާފަ އެވެ. އެއީ ހޮލީވުޑްގެ ބައެއް އަންހެން ތަރިން އޭނާއަށް ކުރި ތުހުމަތުތަކާ ގުޅިގެންނެވެ.\nގުޅުމުގެ މައްސަލައިގައި ލްވިންސްކީީގެ ކިބައިން މައާފަށް އެދިވަޑައިގަންނަވަން ޖެހިވަޑައިގަންނަވާތޯ ދެންނެވުމުން ކްލިންޓަން ވިދާޅުވީ ޖެހިވަޑައި ނުގަންނަވާ ކަމަށެވެ. އަދި ވިދާޅުވީ [އޭގެ ފަހުން] އޭނާއާ ވާހަކަފުޅު ނުދައްކަވާ ކަމަށެވެ.\n"ހާލަތާ ގުޅޭ ގޮތަށް ވަރަށް ގިނަ ހަގީގަތްތައް ވަނީ [ބަޔާންނުކޮށް] ދޫކޮށްލާފައި. އެއީ ވާހަކަ ހިންގަން ވެގެން. މިހާރު އޯވަލް އޮފީހުގައި އިންނެވި ބޭފުޅާ [ރައީސް ޑޮނަލްޑް ޖޭ ޓްރަމްޕް] އަށް ސީރިއަސް ތުހުމަތުތައް ހުރެފައި ވޯޓުލީ މީހުން އެކަމާ އަޅައި ނުލާތީ އެކަމާ ހިތްހަމަ ނުޖެހިގެން ހެން،" ރައީސް ޓްރަމްޕަށް ކުރާ ތުހުމަތު ތަކަށް އިޝާރާތް ކުރައްވަމުން ކްލިންޓަން ވިދާޅުވިއެވެ.\nމޮނިކާ ލްވިންސްކީ އަކީ ބިލް ކްލިންޓަންގެ ވެރިކަމުގައި އެމެރިކާގެ ރިޔާސީ ގަނޑުވަރު ވައިޓްހައުސްގެ އިންޓާންއެއްގެ ޒީފާއެއްގައި އުޅުނު އަންހެނެކެވެ. އޭރު އުމުރުން އެންމެ 22 އަހަރުގެ ލްވިންސްކީއާ ކްލިންޓަނާ ދެމެދު ލޯބީގެ ގުޅުމުގެ ކަންތައް ފަޅާ އެރުމުން އެ މައްސަަލަ ފުޅާ ދާއިރާއެއްގައި ތަހުގީގުކޮށް ހުރިހާ ތަފުސީލެއް އާއްްމު ކުރިއެވެ. އެ މައްސަލައިގައި ކްލިންޓަން އިމްޕީޗްކުރުމުގެ މަސައްކަތް ވެސް އެމެރިކާ ސެނެޓުން ކުރިއަށް ގެންދިޔަ އެވެ. ނަމަވެސް ފަހުން އެކަން ހުއްޓައިލީ އެވެ. އޭރު ކުރި ތަހުގީގުގައި ލްވިންސްކީ ބުނީ ގުޅުން އޮތީ އޭނާވެސް ރުހިގެން ކަމަށެވެ.\nނަމަވެސް މިދިޔަ ފެބްރުއަރީ މަހު ވެނިޓީ ފެއާ މެގަޒިންއަށް ލިއުނު ލިއުމެއްގައި ލްވިންސްކީ ބުނީ އެ ގުޅުމުގައި ބާރުގެ ބޭނުން ނަހަމަ ގޮތުގައި ކުރުން އެކުލެވިފައިވާ ކަމަށެވެ. އޭނާ މިމޭރުމުން ލިއުނީ ޖިންސީ ގޯނާއާ ފުރައްސާރައާ ކުރިމަތިވި އަންހެނުން އެމީހުންގެ ވާހަކަތައް ހާމަ ކުރުމަަށް މިހާރު ކުރިއަށްދާ "މީޓޫ މޫމެންޓް" އާ ގުޅުވައިގެންނެވެ.\nލިއުމުގައި ލްވިންސްކީ ބުނީ ގުޅުން ކުރިއަށް ދިޔަ އިރު އެކަމުން ނުކުމެދާނެ ނަތީޖާތަކާ ބެހޭ ގޮތުން އޭނާއަށް ލިިބިފައި އޮތީ ވަަރަށް މަދު މައުލޫމާތެއް ކަމަށެވެ. އަދި ކޮންމެ ދުވަހަކު ވެސް ދިޔައީ އެކަމާ ހިތާމަ ކުރަމުން ކަމަށް ވެސް ބުނެފައި ވެއެވެ.\n"ބާރު އޮތް ގޮތަށް ބަލާއިރު އަހަރެންގެ މަގާމު. އޭނާގެ އުމުރު. އޭނާއަކީ އަހަރެންގެ ވެރިމީހާ. އޭނާއަކީ ޕްލެނެޓްގައި [ދުނިޔޭގައި] ހުރި އެންމެ ބާރު ގަދަ މީހާ. ކަންތައްތައް ރަނގަޅަށް އެނގުމަށް [ބޭނުންވާ] ދިރިއުޅުމުގެ ތަޖުރިބާއާ އެކު އޭނާއަކީ އަހަރެންނަށް ވުރެ 27 އަހަރު ދޮށީ،" ލްވިންސްކީ ލިޔެފައި ވެެއެވެ.\nއެމެރިކާ ހިލަރީ ކްލިންޓަން


"Dhimyaath" imaaraaiy kurevvi goi thafseelukoh dhevvaifi\nދިމްޔާތު އިމާރާތް ކުރެއްވިގޮތް ތަފުސީލުކޮށް ދެއްވައިފި\n-6days ago0- އައިޝަތު އަހުމަދު\nކުރީގެ ހައުސިން މިނިސްޓަރު އަދި މާލެ ސިޓީގެ މޭޔަރު ކަމަށް ވާދަ ކުރައްވާ ޑރ. މުޙައްމަދު މުޢިއްޒުގެ ގެ ހެއްދެވި ގޮތުގެ ތަފުސީލު އެމަނިކުފާނު ހާމަކުރައްވައިިފި އެވެ.\nސަންގު ޓީވީން ގެެސްދިން ޕްރޮގްރާމެއްގައި ވާހަކަ ދައްކަމުން ޑރ މުޢިއްޒުވަނީ އެބޭފުޅާގެ ގެ މާފަންނު ދިމްޔާތު އިމާރާތްކުރެއްވި ގޮތް ވަރަށް ތަފުސީލުކޮށް ވިދާޅުވެފައެވެ. އެޕްރޮގްރާމުގައި ބެލުންތެރިއަކު ކުރެއްވި ސުވާލުގައި ވިދާޅުވެފައިވަނީ މުޢިއްޒުގެ "މާފަންނު ދިމްޔާތު" ގެ ހެއްދެވީ ދަރުމަވަންތަ ހޮސްޕިޓަލް މަޝްރޫޢުގެ ފައިސާ އިން ވައްކަންކޮށްގެން ކަމަށް ތުހުމަތު ކުރެވޭތީ އެކަން ހިނގައި ދިޔަގޮތް ސާފުކޮށްދެއްވުމަށެވެ.\nއެސުވާލުގެ ޖަވާބުގައި މުޢިއްޒު ވިދާޅުވެފައިވަނީ، ދިމްޔާތު އަކީ އެބޭފުޅާގެ ބައްޕަގެ ގޯއްޗެއް ކަމަށާއި، ބައްޕަ ނިޔާވުމުން އެ ގެ ލިބި ވަޑައިގަތީ ކަމަށެވެ. އަދި 1990 ވަނަ އަހަރުން ފެށިގެން ދިމްޔާތަކީ ދުވަހު ކުއްޔަށް ކޮޓަރި ދޫކުރަމުން އައި ގެއެއް ކަމަށާ އެ މަަސައްކަތުން ވަރަށް ރަނގަޅު އާމްދަނީއެއް ބައްޕަ ހޯއްދަވަމުން ވެސް ގެންދެވި ކަމަށްވެސް މުޢިއްޒު ވިދާޅުވިއެވެ.\n"އަޅުގަނޑުގެ ގެއަކީ އަޅުގަނޑުގެ ބައްޕަގެ ގޯއްޗެއް. މާފަންނު ދިމްޔާތު. ބައްޕަގެ ހުރި ހަމައެކަނި ކުއްޖަކީ އަޅުގަނޑު. ބައްޕަ އަވަހާރަވުމުން އަޅުގަނޑަށް ގެ ލިބިގެން ދިޔައީ. ބައްޕައަކީ 1990 ހިސާބުން ފެށިގެން ދުވަހު ކުއްޔަށް ކޮޓަރި ދޫކުރުމުގެ މަސައްކަތް ކުރަމުން އައި ބޭފުޅެއް. މާލޭގެ ގިނަ ރައްޔިތުން އަދި އަތޮޅުތަކުން ހޮސްޕިޓަލަށް އައިޖީއެމްއެޗްއަށް އަންނަ ހުރިހާ އެންމެން ކަހަލަ ގޮތަކަށް ކޮޓަރި ހިފާނީ ދިމްޔާތުން. އެހެންވީމަ ވަރަށް ޒަމާނުއްސުރެ އާމްދަނީ ލިބިލައްވަމުން ދިޔައީ،" މުޢިއްޒު ވިދާޅުވި އެވެ.\nއަދި މިހާރު އެތަނުގައި ހަދާފައި ހުރި ދިމްޔާތު ސްޓޭ ހޮޓަލަކީ، އޭރު ލިބިފައި ހުރި ފައިސާ އާއި، އިންޖިނިއަރެއްގެ ހައިސިއްޔަތުން މަސައްކަތް ކުރައްވައިގެން ލިބުނު ފައިސާ އާއި މޯލްޑިވްސް އިސްލާމިކް ބޭންކުން ނެގި ލޯނެއް މެދުވެރިކޮށް އެޅި އިމާރާތެއް ކަމަށްވެސް މުޢިއްޒު ވަނީ ވިދާޅުވެފައެވެ.\nމުޢިއްޒު ވިދާޅުވީ ދުވަހަކުވެސް ދައުލަތުގެ ފައިސާއަށް ޚިޔާނާތްތެރިވެ ވަޑައިގެންފައި ނުވާނެ ކަމަށާއި އެކަން ހައުސިން މިނިސްޓަރުކަން ކުރެއްވި ހަތް އަހަރުގައި އެކުގައި މަސައްކަތް ކުރެއްވި ހުރިހާ މުވައްޒަފުން ހެކިވާނެ ކަމަށެވެ.\nމުޢިއްޒު ވިދާޅުވީ މި މަޢުލޫމާތުތަކަކީ ވަރަށް ފަސޭހައިން ހޯދާލެވޭނެ މަޢުލޫމާތު ކަމަށާއި އިސްލާމިކް ބޭންކު މެދުވެރިކޮށްވެސް މިމަޢުލޫމާތު ބަލާލެވޭނެ ކަމަށެވެ. އަދި އޭނާ އަކީ އެއްވެސް މަޝްރޫޢުއަކުން ނާޖާއިޒު މަންފާއެއް ދުވަހަކުވެސް ހޯއްދަވާފައިވާ ބޭފުޅެއް ނޫންކަމަށްވެސް އޭނާ ވިދާޅުވިއެވެ.\nއޯގާތެރިކަން އިސްކޮށް، ރައީސް ޔާމީން ގެއަށް ބަދަލުކޮށްދީ: އާދަމް ޝަރީފު039 minutes ago


Dhiraagu AGM ah registry vumuge furusathu hulhuvaalaifi | Mihaaru\nދިރާގު އަހަރީ އާންމު ޖަލްސާ އަށް ރަޖިސްޓަރީވުމުގެ ފުރުސަތު ހުޅުވާލައިފި\n18 އެޕްރީލް 2019 - 20:18\nމި މަހުގެ 25 ވަނަ ދުވަހު އޮންނަ ދިރާގުގެ އެނުއަލް ޖެނެރަލް މީޓިން (އޭޖީއެމް) ނުވަތަ އަހަރީ އާންމު ޖަލްސާ އަށް ރަޖިސްޓަރީވުމުގެ ފުުރުސަތު ހުޅުވާލައިފި އެވެ.\nއަންނަ ހަފުތާގެ ބުރާސްފަތި ދުވަހު ކުރުނބާ މޯލްޑިވްސްގައި ބާއްވާ މި ޖަލްސާގައި ބައިވެރިވާން ބޭނުންވާ ހިއްސާދާރުން ރަޖިސްޓަރީވާން ޖެހެނީ ޚާއްސަ ފޯމަކުންނެވެ. އެ ފޯމު investor-relations@dhiraagu.com.mv އިން ޑައުންލޯޑު ކުރެވޭނެ އެވެ.\nފޯމު، އީމެއިލް މެދުވެރިކޮށް ނުވަތަ ދިރާގުގެ މައި އޮފީހަށް ވެސް ބަލައިގަންނާނެ އެވެ. އަހަރީ އާންމު ޖަލްސާ އަށް ހިއްސާދާރުން ރަޖިސްޓަރީވުމުގެ ސުންގަޑި އަކީ އަންނަ ހަފުތާގެ ބުދަ ދުވަހުގެ ރޭ 8:15 އެވެ. ހިއްސާދާރުންގެ ބަދަލުގައި ޖަލްސާ އަށް ދާ މީހުން ރަޖިސްޓަރީ ވުމުގެ ސުންގަޑި އަކީ އަންނަ ހަފުތާގެ އަންގާރަ ދުވަހުގެ ރޭ 8:15 ކަމަށް ދިރާގުން ބުނެ އެވެ.\nމިދިޔަ އަހަރު ފައިދާގެ ގޮތުގައި ދިރާގަށް ލިބުނު 905 މިލިއަން ރުފިޔާ ހިއްސާދާރުންނަށް ބަހަން އެ ކުންފުނިން ވަނީ ނިންމައިފަ އެވެ. އަދި ހިއްސާ އަކަށް 11.91ރ. ގެ މަގުން ބެހުމަށް މި އަހަރުގެ އަހަރީ އާންމު ޖަލްސާގައި ފާސްކުރަން ހުށަހަޅާނެ އެވެ.\nދިރާގުގެ ފައިދާ ބަހަނީ ދެ ބަޔަކަށް ބަހާލައިގެންނެވެ. އެގޮތުން، އިންޓެރިމް ޑިވިޑެންޓުގެ ގޮތުގައި 452 މިލިއަން ރުފިޔާ ކަޑައަޅާފައިވާ އިރު އެ ފައިސާ އިން ހިއްސާ އަކަށް 5.96 ރުފިޔާ ބަހަން ނިންމަން ހުށަހަޅާނެ އެވެ. ފައިނަލް ޑިވިޑެންޓުގެ ގޮތުގައި ލިބިފައިވާ 452 މިލިއަން ރުފިޔާ އިން ހިއްސާއަކަށް 5.95 ރ. ބެހުމަށް އަހަރީ އާންމު ޖަލްސާގައި ހުށަހަޅަން ވެސް ވަނީ ނިންމައިފަ އެވެ.


Manta Air in heyo ageggai Dharavandhoo ah mihaaru dheveyne | Mihaaru\nމަންޓާ އެއާގެ ދަތުރުތައް ދަރަވަންދު އަށް ފެށުމަށް މިއަދު ބޭއްވި ރަސްމިއްޔާތުގެ ތެރެއިން.\nމަންޓާ އެއާ އިން ހެޔޮ އަގެއްގައި ދަރަވަންދު އަށް މިހާރު ދެވޭނެ\n11 އެޕްރީލް 2019 - 17:21 8 comments\nމިދިޔަ ފެބްރުއަރީ މަހު އެތެރޭގެ އުދުހުންތައް ފެށި މަންޓާ އެއާ އިން މިވަގުތު ކޮންމެ ދުވަހަކު ދެ ދަތުރު ދަރަވަންދު އަށް ކުރާނެ އެވެ.\nއެކަމަކު، މަންޓާ އެއާގެ ޗީފް މާކެޓިން އޮފިސަރު އަހުމަދު މައުމޫން މިއަދު ވިދާޅުވީ، މި މަހުގެ 18 ގެ ފަހުން ދުވާލަކު ތިން ދަތުރު ދަރަވަންދު އަށް ކުރުމަށް ހަމަޖެހިފައިވާ ކަމަށެވެ.\nއޭނާ ވިދާޅުވި ގޮތުގައި، ފްލައިޓުގައި ސަފާޔާ ކްލާހާއި ކޮމްފޯޓު ކްލާސް ހިމެނޭނެ އެވެ.\n"އަޅުގަނޑު ގަބޫލުކުރަނީ ދަރަވަންދޫ އަށް ދަތުރުކުރާ ފަރާތްތަކަށް މި ލިބުނީ ވަރަށް ރަނގަޅު ފުރުސަތެއް ކަމަށް. އެއީ ދަތުރުގައި އެންޖޯއީ ކޮށްލެވޭނެ. އަދި ޝެޑިއުލަށް ދަތުރުތައް ކުރެވޭނެ،" މައުމޫން ވިދާޅުވި އެވެ.\nމަންޓާ އެއާގެ ކެބިން ކްރޫއަކު ފަސިންޖަރަަކަށް ޚިދުމަތް ދެނީ.\nމަންޓާ އެއާ އިން ވަނީ ދަރަވަންދު އަށް ހާއްސަ އަގުތަކެއް ވެސް ކަނޑައަޅައިފަ އެވެ. އެގޮތުން، 499ރ. އަށް ދަތުރުކުރުމުގެ ފުރުސަތު ހުޅުވާލާފައިވާ އިރު ކުޑަކުއްޖެއް ނަމަ ނަގާނީ 249ރ. އެވެ.\nމީގެ އިތުރުން، އެޑްވާންސްކޮށް ޓިކެޓު ބުކް ކުރާ ނަމަ 549ރ. އަށް ޓިކެޓް ލިބޭނެ އެވެ. އެޑްވާންސްކޮށް ޓިކެޓު ބުކް ކުރާ ނަމަ 549ރ. އަށް ދަތުރުކުރެވޭނީ މި މަހުގެ 18 ން އަންނަ މަހުގެ ނިޔަލަށެވެ.\nމަންޓާ އެއާގެ ފްލައިޓް އޮޕަރޭޝަންސްގެ އިސްވެރިޔާ ހަސަން ހަނީފު ވިދާޅުވީ، އެހެން ޑޮމެސްޓިކް އެއާލައިންތަކަށް ވުރެ، މަންޓާ އެއާގެ މަތިންދާބޯޓުތަކުގައި އިށީނދެލައިގެން ތިބޭ ޖާގަ ބޮޑުވާނެ ކަމަށެވެ. އަދި 35 ކިލޯއާ ހަމައަށް ތަކެތި އުފުލޭނެ ކަމަށް އޭނާ ވިދާޅުވި އެވެ.\nމަންޓާ އެއާގެ މަތިންދާބޯޓެއް މިއަދު ދަރަވަންދޫ އެއާޕޯޓުގައި.\n"އަޅުގަނޑުމެން ގެނެސްފައި މިވަނީ ބްރޭންޑު ނިއު އެއާ ކްރާފްޓުތަކެއް. އެހެންކަމުން ޓެކްނިކަލް މައްސަލަތައް ޖެހުމުގެ ޗާންސް ވަރަށް ބޮޑަށް ކުޑަވާނެ. ވަރަށް ޓްރެއިންޑް ސްޓާފުން އަޅުގަނޑުމެ ގެންގުޅެނީ،" ހަނީފު ވިދާޅުވި އެވެ.\nމަންޓާ އެއާ އިން ނިންމާފައި ވަނީ ރާއްޖޭގެ އެހެން ސަރަހައްދުތަކަށް ވެސް ކުރިމަގުގައި އުދުހުމަށެވެ. އެންމެ އަވަހަށް ދަތުރުތައް ފަށާނީ ތ. ތިމަފުއްޓަށެވެ.\nމި އެއާލައިނުން ބޭނުން ކުރަނީ ATR-72-600 މަރުކާގެ 64 ގޮނޑީގެ ޖާގައިގެ ތިން މަތިންދާބޯޓެވެ. ދަރަވަންދު އަށް ދަތުރުކުރަން ބޭނުންވާ ޓިކެޓް މަންޓާ އެއާގެ ވެބްސައިޓް www.mantaair.mv އިން ބުކް ކުރެވޭނެ އެވެ.\nމަންޓާ އެއާގެ ދަތުރުތައް އެންމެ ފުރަތަމަ ކުރަން ފެށީ ދ. ކުޑަހުވަދު އަށެވެ.\nއިތުރު ލިޔުންތައް ދަރަވަންދޫ އެއާޕޯޓް މަންތާ އެއާ ވައިގެ ދަތުރުފަތުރު


"Christianity vanee neyvaa holhiyah elhifaeve." - Mohamed Ameen - One Online\nއަޅުގަނޑުމެންގެ ލޮބުވެތި އިސްލާމީ އަޚް މުޙައްމަދު އަމީން ސީ.ކޭވް ވަނީ އޭނާ އިސްލާމް ވެވަޑައިގެންނެވި ގޮތާ ބެހޭ ގޮތުން ޚާއްސަ ބަސްދީގަތުމެއް ދެއްވައިފައެވެ. އިސްލާމީ ދުނިޔޭގެ ޤަދަރުހުރި މަޖައްލާއެއް ކަމުގައިވާ "އަލްމުސްލިމީން" އަށެވެ. ތިރީގައި މިވަނީ އެބަސްދީގަތުމުގެ ތަރުޖަމާއެވެ.\n"27 އޮކްޓޯބަރ 1993ގައި އިނގެރޭސިވިލާތުގެ ޕްރިންސް އޮފް ވޭލްސް ޕްރިންސް ޗާލްސް އޮކްސްފޯޑް ސެންޓަރ ފޮރ އިސްލާމިކް ސްޓަޑީޒް ގައި ވަރަށް ޢިލްމީ ތަޤްރީރެއް ދެއްވިއެވެ. ސަތާރަވަނަ ޤަރުނުގެ މަޝްހޫރު ޅެންވެރިޔާ އަދި ޙަމްދާއިޘަނާގެ ޚާއްޞަ ޝާޢިރު ޖޯޖު ހާބަޓް (George Herbert ) ގެ އަންނަނިވި ޅެންބައިތުވެސް އޭނާގެ ވާހަކަފުޅުގައި ބޭނުންކުރެއްވިއެވެ.\nOn it may stay his eyes;\n"އިންސާނަކު ބިއްލޫރިގަނޑަކާ ދިމާޔަށް ބަލައިލައިފިނަމަ އޭނާގެ ނަޒަރު އެބިއްލޫރިގަނޑަށް ހުއްޓިދެއެވެ. ނަމަވެސް އޭނާ ބޭނުންކަމުގައިވާނަމަ އޭނާއަށް އެ ބިއްލޫރިގަނޑު ފޫއަޅުވައިލުމަށްފަހު އޭނާގެ ނަޒަރު އުޑުތަކުގެ ތަނަވަސްކަމުގެ ތެރެއަށްވެސް ފޯރުވިދާނެއެވެ."\nޕްރިންސް ޗާލްސް މި ޅެންބައިތު ވިދާޅުވީ އިންސާނާ ހަމައެކަނި އެއްޗެއްގެ ބޭރުފުށުގެ ސޫރައިގެ މައްޗަށް ބަލައިގެން އެއެއްޗެއްގެ ޙަޤީޤަތާ މެދު ނަތީޖާއެއް ނެރެގެންނުވާނެކަން ހާމަކޮށްދެއްވުމަށްޓަކައެވެ. އަދި ކީއްތޯއެވެ. އެއެއްޗެއްގެ ފުނަށް ފީނައި ޙަޤީޤަތާ ހަމައަށް ވާޟިލުވާން ޖެހޭނެކަން ބަޔާންކުރެއްވުމަށްޓަކައެވެ. ޕްރިންސް ޗާލްސް ވާހަކަދެއްކެވީ ހުޅަނގުގެ މީޑިޔާތަކުން އިސްލާމްދީނުގެ ޙަޤީޤަތް ހޯދުމަކާ ނުލައި އިސްލާމްދީނާ މެދު ތަޢައްޞުބުގެ ޝުޢޫރުތައް ފާޅުކުރަމުން ގެންދާ މައްސަލައާ މެދުގައެވެ.\n"އަޅުގަނޑު ކިޔަވަން އުޅުނު ދުވަސްވަރު ޙައްޤު ހޯދަން ވަރަށް ބޮޑަށް ޝައުޤުވެރިވީމެވެ. އެކަމުގައި އަޅުގަނޑަށް ވަރަށް ގިނަ ކެކުޅުންތަކެއް ތަޙައްމަލުކުރަން ޖެހުނެވެ. އެކަމަކުވެސް އަޅުގަނޑު ކެތްތެރިވީމެވެ. ބަރުދާސްކުރީމެވެ. އަޅުގަނޑު ރަނގަޅަށް ދަންނަމެވެ. ތުރާލާއި އުނދަގޫތަކަކީވެސް އަބަދަކު ދެމިއޮންނާނެ ކަންކަމެއް ނޫނެވެ. ލަސްތަކެއް ނުވެ އަޅުގަނޑަށް އަޅުގަނޑުގެ މަންޒިލް މަޤްޞޫދަށް ވާސިލުވެވިދާނެއެވެ. އަޅުގަނޑު އިސްލާމްވުމުގެ ކުރީން އަޅުގަނޑަށް ވަރަށް ފަސޭހައިން އެކިއެކި ނުބައިކަންތައްތަކުގެ ޝިކާރައަކަށް ވެވިދެއެވެ. ނަމަވެސް އަޅުގަނޑު އިސްލާމްވުމާއެކު އަޅުގަނޑަށް ޔަޤީންވީ އަޅުގަނޑު ހޯދަން މަސައްކަތްކުރި ހައްޤު މަގު އަޅުގަނޑަށް ފެނިއްޖެކަމެވެ. އަޅުގަނޑަށް ހިދާޔަތު ދެއްވިކަމަށްޓަކައި މާތް ﷲ އަށް ޝުކުރުދެންނެވީމެވެ. އެހެނީ އިސްލާމްދީން އަޅުގަނޑުމެންނަށް ދަސްކޮށްދެނީ މިދަންނަވާ ގޮތަށެވެ.\n"ﷲ ތެދުމަގު ދެއްކެވި މީހާ (ދަންނާށެވެ!) ފަހެ، އެމީހަކީ، ތެދުމަގު ލިބިފައިވާ މީހެކެވެ. އަދި އެކަލާނގެ މަގުފުރައްދަވައިފި މީހާ (ދަންނާށެވެ!) ފަހެ، އެއުރެންނަށް އެކަލާނގެ ފިޔަވައި އެހީތެރިވާނޭ ބަޔަކު ކަލޭގެފާނަށް ފެނިވަޑައެއް ނުގަންނަވަނެތެވެ." (އަލްއިސްރާއު: 97)\nވީރާނާވަމުންދާ ޗާޗްތަކުގެތެރެއިން އެމެރިކާގެ ފިލަޑެލްފިއާގައި ހުންނަ ސެއިންޓް ބޮނަވެންޗަރ ރޯމަން ކެތަލިކް ޗާޗް. ---\nއަޅުގަނޑު ދުނިޔެއަށް އައީ ފިލިޕީންސުގެ ފަޤީރު ކްރިސްޓިއަން ޢާއިލާއަކުންނެވެ. އަޅުގަނޑުގެ ބައްޕައަކީ ޕްރޮޓެސްޓަންޓެއް ކަމުގައި ވިޔަސް އަޅުގަނޑުގެ މަންމައަކީ ރޯމަންކެތަލިކެކެވެ. އަޅުގަނޑު ބަޕްތީސްމާ ކުރެވުނީ ރޯމަންކެތަލިކް ޗާޗެއްގައެވެ. އަޅުގަނޑުގެ ބައްޕަ އަޅުގަނޑުގެ މަންމަޔަށް ކަމޭހިތްތަވާ ވަރު އެނގުމުން އަޅުގަނޑު ޙައިރާނެއް ނުވަމެވެ. ރޯމަންކެތަލިކް ޗާޗެއްގައި އަޅުގަނޑު ބަޕްތިސްމާ ކުރެވުނުކަމުގައި ވިޔަސް އަޅުގަނޑުމެން ތަރުބިޔަތު ކުރެވެމުން ދިޔައީ ޕްރޮޓެސްޓަންޓު ޢަޤީދާ އާ އެއްގޮތަކަށެވެ. ކޮންމެ ގޮތެއްގައިވެސް ގޭގެވެރިޔަކީ ބައްޕަކަމުގައި ވާތީއެވެ. އަޅުގަނޑުމެންގެ ޢާއިލާއަކީ ދީންވެރި ޢާއިލާއެކެވެ. އަޅުގަނޑުމެން ކޮންމެ އާދީއްތަ ދުވަހަކު ރަށުގެ ފައްޅިއަށް ދަމުއެވެ. އަޅުކަމުގައި ބައިވެރިވަމުއެވެ. ހަމަ އެފަދައިން ކޮންމެ އާދީއްތަ ދުވަހަކު ގަވާއިދުން ސަންޑޭ ބައިބްލް ސްކޫލަށް ގޮސް ކިޔަވަމުންވެސް ގެންދަމުއެވެ.\nރޯމަން ކެތަލިކުން ފަދައިން ޕްރޮޓެސްޓަންޓުންވެސް ޓްރިނިޓީއަށް އީމާންވެއެވެ. ނަމަވެސް ޕްރޮޓެސްޓަންޓުން ބުނާ ގޮތުގައި މާތްކަލާނގެއަކީ ތިންފަރާތަކަށް ވުމުގެ ބަދަލުގައި އެއް ފަރާތެއް ކަމުގައި ވެސް ވެދާނެއެވެ. ސިއްރުން ފުރިފައިވާ ޓްރިނިޓީގެ މި ޢަޤީދާއާބެހޭ ގޮތުން އަޅުގަނޑު ސުވާލުކުރުމުން ފާދިރީން ހަމަޖެހިލައިފައި ދެމުންގެންދިޔައީ ވަރަށް ކަންފަސޭހަ ޖަވާބެކެވެ. "ތިޔަ ޢަޤީދާއާ ބެހޭ ގޮތުން ސުވާލުކުރާކަށެއް ޖާގައެއް ނެތެވެ. ލޯމަރައިލައިގެން ތިބެ އެކަން ޤަބޫލުކޮށް އީމާންވާންޖެހޭނެއެވެ." އަޅުގަނޑުމެންނަށް ވަނީ ޢީސާ ޢަލައިހިއްސަލާމަކީ ހަށިކޮޅާއެކު މައުޖޫދުވެ ވޮޑިގެންވާ ކަލާނގެއެއް ކަމަށާއި މާތް ﷲ ގެ ދަރިކަލެއް ކަމަށާއި މި ދެގޮތަށް ވެސް ދަސްކޮށްދީފައެވެ. ފާދިރީން ބުނެދިން ގޮތުގައި ޢީސާ ޢަލައިހިއްސަލާމަކީ ކަލާނގެއެކެވެ. ހަމަ އެނޭވާގައި އިންސާނެއްވެސް މެއެވެ. އަޅުގަނޑުމެންނަށް ކަލާނގެ ރަސްކަންފުޅާ ގުޅުން އުފެއްދޭނީ އެކަލޭގެފާނުގެ ވާސިޠާއިންނެވެ.\nއަޅުގަނޑު ހައި ސްކޫލްގެ ތަޢުލީމު ނިންމިތަނާ ކްރިސްޓިއަނުންގެ "ކަލާނގެ ހެކިވެރިން" (Jehovah’s witnesses) ގެ ފިރުޤާގެ ބަޔަކު އަޅުގަނޑުމެންގެ އަވަށަށް އަތުވެއްޖެއެވެ. އެވެރީން އަޅުގަނޑުމެންގެ އަވަށުގެ ކްރިސްޓިއަން ތިން މަޒުހަބުގެ (ރޯމަންކެތަލިކް، ޕްރޮޓެސްޓަންޓް، ސަބްތީ) މީހުނާ ވާހަކަދައްކަންފެށިއެވެ. އެވާހަކަތައް އަހަރެއްހައި ދުވަހު ދެމިއޮތެވެ. އެންމެ ފަހުން އަޅުގަނޑާއި އަޅުގަނޑުގެ ޢާއިލާގެ ހުރިހާ މެމްބަރުން އެ މަޒުހަބު ޤަބޫލުކޮށްފީމުއެވެ. ޓިރިނިޓީގެ ސިއްރުތަކާބެހޭ ގޮތުން އަޅުގަނޑުމެންނަށް ބައެއް ސުވާލުތަކުގެ ޖަވާބު ލިބުނެވެ. އެހެނީ އަޅުގަނޑުމެންގެ އައު މަޒުހަބު އަޅުގަނޑުމެންނަށް ދަސްކޮށްދޭ ގޮތުގައި ކަލާގެ އެއްކައުވަންތައެވެ. އެކަލާނގެ ނަންފުޅަކީ (Jehovah) އެވެ. ރޫޙުލްޤުދުސަކީ ތަފާތު ކަލާނގެއެއް ނޫނެވެ. އަދި ކީއްތޯއެވެ. އެއީ އިލާހީ ބާރެކެވެ. ކަލާނގެ ބައެއް މީހުންނަށް އެބާރު ދެއްވައެވެ. ސަލާމްލެއްވި ޢީސާގެފާނަކީވެސް ކަލާނގެއެއް ނޫނެވެ. އެކަލޭގެފާނުގެ މަޤާމަކީ ކަލާނގެއަށްވުރެ ދަށް، އިންސާނުންނަށްވުރެ މަތީ މަޤާމެކެވެ. އެކަލޭގެފާނަކީ ކަލާނގެއާ އިންސާނުންނާ ގުޅުއްވައިދެއްވާ މެދުވެރިޔެކެވެ. ނަމަވެސް އެ ފިރުޤާގެ މީހުން ބުނާ ގޮތުގައިވެސް ކްރިސްޓިއަންދީނުގެ ހުރިހާ މަޒުހަބުތަކެއްގެ ޢަޤީދާތަކުގައިވެސް ޓްރިނިޓީ ފިޔަވައި ދެންހައްތާވެސް ވަނީ ޙައްޤު ތެދެވެ. އެހެންކަމުން އަޅުގަނޑުގެ ޙައްޤު ހޯދުމުގެ މަސައްކަތް ނިމުމަކަށް ނައެވެ. އެސުވާލެއްގެ ޖަވާބުގައި ކްރިސްޓިއަނިޓީ ނޭވާ ހޮޅިޔަށް އެޅޭ އެތައް ސުވާލުތަކެއް އަދިވެސް ހުއްޓެވެ."\n1984 ގައި ސަޢޫދީ އެރެބިޔާގެ ޢިމާރާތްކުރުމާ ބެހޭ ފާމެއްކަމުގައިވާ ތިހާމާ ކޮންޓްރެކްޓިންގ ކޮންޕެނީ ލިމިޓެޑުން އެ ކުންފުނީގެ ޙިދުމަތަށް އަޅުގަނޑު ޢައްޔަންކޮށްފިއެވެ. އެޑްމިނިސްޓްރޭޓިވް މެނޭޖަރެއްގެ ޙައިޘިއްޔަތުންނެވެ. އޭގެ މައްސަރުތަކެއްގެ ފަހުން އަޅުގަނޑުގެ އެކުވެރީން އަޅުގަނޑަށް އިސްލާމްދީން ތަޢާރަފުކޮށްދޭން ފަށައިފިއެވެ. އަޅުގަނޑު ހަނދާން އެބަހުއްޓެވެ. އަޅުގަނޑުގެ ސޫދާނުގެ ރަޙްމަތްތެރިއެއް ކަމުގައިވާ ޢިވާޟު ހަސަން އިބްރާހީމް އަޅުގަނޑާ ދިމާއަށް ބުންޏެވެ.\n"މިސްޓަރ ކޭވް އެވެ. ކަލެއަކީ ވަރަށް ރަނގަޅު މީހަކީމުއެވެ. ކަލޭ އިސްލާމްދީން ޤަބޫލުނުކުރަނީ ކީއްވެގެންހެއްޔެވެ؟ ޔަޤީނުންވެސް އެކަމުން ކަލެއަށް މަންފާ ކުރާނެއެވެ."\nއޭނާ އަޅުގަނޑުމެންގެ އެކުވެރި ބައެއް އެހެނިހެން މުސްލިމުންނާ ގުޅިގެން އަޅުގަނޑަށް އިސްލާމްދީން ތަޢާރަފުކޮށްދެމުން ގެންދިޔައެވެ. ބައެއް އެހެނިހެން އެކުވެރިން ވޯލްޑް އެސެމްބްލީ އޮފް މުސްލިމް ޔޫތް (WAMY) ރިޔާޟުން އަޅުގަނޑަށް އިސްލާމީ ލިޓްރެޗަރ ގެނެސްދެއެވެ. އޭރު އަޅުގަނޑު ވަޒީފާއަދާކުރަމުން ގެންދިޔައީވެސް ރިޔާޟުގައެވެ. އަނެއްކޮޅުން އަޅުގަނޑު އަމިއްލައަށްވެސް އުނގެނުމުގެ މަޤްޞަދުގައި ޓެލެވިޒަން ޕްރޮގްރާމެއް ބަލަމުންގެންދިޔައީމެވެ. އެ ޕްރޮގްރާމްގެ ނަމަކީ “ISLAM IN FOCUS" އެވެ. އެ ޕްރޮގްރާމް ހުށަހަޅުއްވަނީ ޑޮކްޓަރ ޖަމާލު ބައިޟާވީއެވެ. ޑޮކްޓަރ ބައިޟާވީ ބަޙުޘްކުރައްވަމުން ގެންދެވީ ކްރިސްޓިއަނިޓީގެ ބައެއް ނަޒަރިއްޔާތުގައި ހުރި ބުއްދި ޤަބޫލު ނުކުރާ ގޮތްތަކާއި ދެކޮޅުނުޖެހޭ ކަމާމެދުގައެވެ. އެ ނަޒަރިއްޔާތަކަކީ ޚުދު އަޅުގަނޑުގެ ހިތުގައިވެސް ސުވާލު އުފެދިފައި ހުރި ނަޒަރިއްޔާތަކެކެވެ.\nއަޅުގަނޑަށް މަޢުލޫމާތު ލިބުނު ގޮތުގައި ޔަހޫދިއްޔަތާއި، ޢިސާއިއްޔަތާއި އިސްލާމްދީން ވަރަށް ގިނަ ޢަޤީދާތަކެއްގައި ދާދިއެއްގޮތް ފަސްމަންޒަރެއް ޙިއްޞާކުރެއެވެ. އެ ތިން ދީންވެސް ތައުޙީދަށް ގޮވައިލައެވެ. މާތް ﷲ ސުބްޙާނަހޫ ވަތަޢާލާއަކީ ފުރިހަމަ ކަށަކުޅަދުންވަންތަކަން ލިބިވޮޑިގެންވާ ފަރާތެއްކަމަށާއި، އެކަލާނގެ ވޮޑިގެންވާކަން ޤަބޫލުކުރެއެވެ. އެތިންދީނުގެ ޢަޤީދާގައި ވާ ގޮތުންވެސް އާދަމުގެފާނާއި، ނޫޙުގެފާނާއި، އިބްރާހީމްގެފާނާއި، މޫސާގެފާނާއި، ޔަޢުޤޫބުގެފާނާއި، އެނޫންވެސް ނަބީބޭކަލުންގެ ޒަރީޢާއިން އެކަލާނގެ މެސެޖް އިންސާނިއްޔަތަށް ފޮނުއްވިއެވެ. އުޑުތަކާއި ބިންތަކުގެ ރައްބާނީ އުފެއްދެވުންވެސް އެތިން ދީނުންވެސް ޤަބޫލުކުރެއެވެ. މަލާއިކަތުންނާއި ޝައިޠާނުންނާއި ހިސާބު ބައްލަވާ ދުވަހެއްވާ ކަމަށްވެސް އެތިންދީން ޤަބޫލުކުރެއެވެ. ހިސާބު ބައްލަވާ ދުވަހުގެ ޘަވާބާއި ޢަޒާބަށްވެސް އެތިންދީން އިޢުތިރާފުވެއެވެ.\nގުޅޭ ޓެގު އެމެރިކާ ދީން ކްރިސްޗާޗް އިސްލާމީ ތާރީޚު


Dhihdhoo Flat dhinun madu jahsaalumah angaifi\nދިއްދޫ ފްލެޓުތައް ދިނުމަށް ކުރި އިއުލާނަށް އަމަލުކުރުން މަޑުޖައްސާލުމަށް އަންގައިފި\nހއ ދިއްދޫގައި އަޅާފައިވާ ފްލެޓްތައް ލިބޭ މީހުން ކަނޑައަޅައި އެ ރަށު ކައުންސިލުން ކުރި އިއުލާނަށް އަމަލުކުރުން މަޑުޖައްސާލުމަށް އަންގައިފި އެވެ. އެސީސީން އެރަށު ކައުންސިލަށް މިގޮތަށް އަންގާފައިވަނީ އިއްޔެއެވެ.\nދިއްދޫ ކައުންސިލުން އިއްޔެ ވަނީ ފްލެޓް ލިބޭ މީހުންގެ ވަގުތީ ލިސްޓަށް ޝަކުވާ ހުށަހަޅަން ހުޅުވާލާފަ އެވެ. އެ ފްލެޓްތަކަށް އެދި 389 މީހުން ފޯމް ހުށަހަޅާފައިވާއިރު އިއްޔެ އާއްމުކުރި ވަގުތީ ލިސްޓާއެކު ގިނަ ބަޔަކު ވަނީ ފްލެޓް ދެނީ އިންސާފުން ނޫން ކަމަށް ބުނެ ކަންބޮޑުވުން ފާޅުކޮށްފަ އެވެ.\nދިއްދޫގައި އަޅާފައިވާ 250 ފްލެޓްގެ ތެރެއިން 135 ފްލެޓް ކުރީ ސަރުކާރުން ވަނީ ދޫކޮށްފަ އެވެ. އަދި އިތުރު 110 ފްލެޓް ދޭނެ ފަރާތްތައް ކަނޑައަޅާފައިވެ އެވެ. ނަމަވެސް މިސަރުކާރުން ވަނީ އެ ލިސްޓް ބާތިލްކޮށް އަލުން މާކްސް ދީފަ އެވެ.\nއެގޮތުން އެ ލިސްޓުގައި ކުރީ ސަރުކާރުން އިއުލާން ކުރިއިރު ފްލެޓް ލިބުނު ބައެއް މީހުންނަށް ފްލެޓް ނުލިބޭއިރު ކުރީގެ ލިސްޓުގައި ފްލެޓް ނުލިބުނު ބައެއް މީހުންނަށް އިއްޔެ އާއްމުކުރި ލިސްޓުގައި ފްލެޓް ލިބެ އެވެ.


Bengaluru FA Ves Balikoh, Maziya In India Mubaaraathuge Thashi Ufulaalaifi - Vaguthu\nބެންގަލޫރު އެފްއޭވެސް ބަލިކޮށް، މާޒިޔާއިން އިންޑިއާ މުބާރާތުގެ ތަށި އުފުލާލައިފި\nމާޒިޔާ ސްޕޯޓްސް އެންޑް ރެކްރިއޭޝަންގެ ޔޫތް ޓީމުން އިންޑިއާގައި ކުރިއަށްދާ އިންޓަނޭޝަނަލް ކަޕް އޮފް ޖޯއީގެ ތަށި އުފުލާލައިފިއެވެ.\nއިންޑިއާގެ އެންމެ ވަރުގަދަ ޒުވާން ޓީމުތަކުން ކުޅުނު މުބާރާތުގެ ފައިނަލްގައި ބެންގަލޫރު އެފްއޭ 3-1 އިން ބަލިކޮށް، މާޒިޔާއިން ވަނީ ތަށި ރާއްޖެ ގެނެސްދީފައެވެ.\nބެންގަލޫރު އެފްސީއަކީ އިންޑިއާގެ އެންމެ ނުފޫޒު ގަދަ ކްލަބެވެ. އެ ކްލަބުގެ ޖޫނިއާ ޓީމު ބަލިކޮށް، މާޒިޔާއިން ތަށި ނެގިއިރު، ބެންގަލޫރަކީ ސަރަހައްދީ މުބާރާތްތަކުގައިވެސް އެެންމެ ވަރުގަދަ އެއް ކްލަބެވެ. މި ކާމިޔާބީއަކީ ރާއްޖޭގެ ޒުވާން ޓީމަކުން ފަހަކަށް އައިސް ހޯދި އެންމެ ވަރުގަދަ އެއް ކާމިޔާބީއެވެ.\nމާޒިޔާއިން ފައިނަލަށް ދަތުރުކުރީ މިއަދު ކުޅުނު ސެމީ ފައިނަލް މެޗުގައި އިންޑިއާގެ ޗެންނާއިޔެން އެފްސީ 2-1 ގެ ނަތީޖާއަކުން ބަލިކޮށްގެންނެވެ.\nއިންޑިއާ ފުޓުބޯޅައިގައި އެންމެ ވަރުގަދަ އެއް ނަން، ޗެންނާއިޔެން އެފްސީގެ ސީނިއާ ޓީމަކީ ސުޕަ ލީގު ޗެމްޕިއަނުންނެވެ. އިންޑިއާގެ އެކަޑެމީތައް އާންމުކޮށް ވަރުގަދަކޮށް، ވަސީލަތްތައްވެސް ތަނަވަސްކޮށް ފެންނައިރު، މާޒިޔާއިން ހިތްވަރާއެކު މި ދެއްކި ކުޅުމަކީ ރާއްޖޭގެ ފުޓުބޯޅައަށް ހޯދައިދިން ފަހުރެކެވެ. ރާއްޖޭގެ ކްލަބުތަކުގެ އެކަޑެމީވެސް ތަފާތު ތަކެއް ދެއްކި ދާނެކަން މާޒިޔާއިން ވަނީ ސާބިތުކޮށްދީފައެވެ.\nގްރޫޕް ސްޓޭޖުގައި ފުރަތަމަ ކުޅުނު މެޗުން މާޒިޔާ ބަލިވީ 2-1ގެ ނަތީޖާއަކުންނެވެ. ރިލަޔަންސް އެކަޑެމީއާ ދެކޮޅަށް ކުޅެ މާޒިޔާ ބަލިވި ނަމަވެސް، އެ މެޗުގައިވެސް މާޒިޔާއިން ވަނީ ރަނގަޅު ކުޅުމެއް ދައްކާފައެވެ. ދެވަނަ މެޗުގައި ފަސްޓް ކިކް އެސްއެސްއޭއާ ވާދަކޮށް، މާޒިޔާއިން 6-0އިން މޮޅުވިއިރު، ސެމީއަށް ދަތުރުކުރީ ސްޕޯޓްސް ނޭޝަން އަތުން މޮޅުވެގެންނެވެ.\n2017ވަނަ އަހަރު އެންމެ ފުރަތަމަ ބޭއްވި އޮންޓަނޭޝަނަލް ކަޕް އޮފް ޖޯއީއަކީ އަހަރަކު އެއް ފަހަރު ބޭއްވުމަށް ހަމަޖެހިފައިވާ މުބާރާތެކެވެ. މި މުބާރާތަކީ އިންޑިއާގެ ޔޫތް ޓީމުތަކުގެ ވާދަވެރިކަން އިތުރުކޮށް، އެ ކުޅުންތެރިންނަށް ތަޖުރިބާ ހޯދައި ދިނުމުގެ ގޮތުން ބާއްވާ މުބާރާތަކެވެ.\nއިންޑިއާ އަކީ ދުނިޔޭގެ ފުޓްބޯޅާގައި މިހާރު އެންމެ ބާރަށް ކުރި އަރަމުން އަންނަ އެއް ޤައުމު ކަމުގައި ވާއިރު، މާޒިޔާގެ ޔޫތް ކުޅުންތެރިންނަށް މި މުބާރާތުގެ ސަބަބުން ބޮޑެތި ފައިދާ ތަކެއް ލިބިގެން ދާނެއެވެ. އެފްއޭއެމް އިން 14 އަހަރުން ދަށުގެ ފުޓްބޯޅަ ލީގެއް ފެށުމަށް ތައްޔާރުވަމުން އަންނަ މި ދަނޑިވަޅުގައި، މި މުބާރާތުގެ ސަބަބުން މާޒިޔާގެ ޓީމު، ޔޫތް ލީގުގައި ވާދަ ކުރާ އެހެން ޓީމު ތަކަށް ވުރެން ތަޖުރިބާގެ ގޮތުން މޮޅުވާނެ ކަމަށް ބެލެވެއެވެ.\nއޮގަސްޓް 4, 2019 18:43\nއޮގަސްޓް 4, 2019 19:08\nމަރުހަބާ މާޒިޔާ ސްޕޯޓްސް ކްލަބަށް. ސާބަސް މާޒިޔާގެ އިސްވެރިންނަށް.\nއޮގަސްޓް 5, 2019 15:34\nސާބަހޭ ދަރިންނޭ.. ފުޓުބޯޅަ ދަށް ވަނޔާ ދެރަ ވާނެ. ޟިހާރު ވ އުފާވެއްޖެ


Mihaaru anna adhadhu thakah balaairu aharu nimeyiru annaanee 1.6 million touristun: Minister | MBS NEWS\nޓޫރިޒަމް މިނިސްޓަރު ޑރ. މައުސޫމް އިއްޔެ ނޫސްވެރިންނާ ވާހަކަދައްކަވަނީ. ފޮޓޯ: ޓޫރިޒަމް މިނިސްޓްރީ\nމިހާރުގެ އަދަދުތަކަށް ބަލާއިރު އަހަރު ނިމޭއިރު އަންނާނީ 1.6 މިލިއަން ޓޫރިސްޓުން: މައުސޫމް\nމިހާރު ރާއްޖެއަށް ޓޫރިސްޓުން އަންނަ އަދަދުތަކަށް ބަލާއިރު، އަހަރު ނިމޭއިރު އަންނާނީ 1.6 މިލިއަން ޓޫރިސްޓުން ކަމަށް ލަފާކުރެވޭ ކަމަށް ޓޫރިޒަމް މިނިސްޓަރު ޑރ. މައުސޫމް ވިދާޅުވެއްޖެ އެވެ.\nޓޫރިޒަމް މިނިސްޓްރީ މިއަހަރަށް އެންމެ ފުރަތަމަ ލަފާ ކުރީ ދެ މިލިއަން ޓޫރިސްޓުންނަށެވެ. ނަމަވެސް ކޮވިޑުގެ ހާލަތަށް އައި ބަދަލުތަކާއެކު އެ އަދަދަށް ބަދަލުތައް ގެނެވުނެވެ.\nޓޫރިޒަމް މިނިސްޓްރީން އިއްޔެ ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން ޓޫރިޒަމް މިނިސްޓަރު ވިދާޅުވީ ސަރުކާރުން މިއަހަރު ކަނޑައެޅީ ތިން ޓާގެޓެއް ކަމަށެވެ. އެއީ 1.6 މިލިއަން ޓޫރިސްޓުންނާއި، 1.7 މިލިއަން ޓޫރިސްޓުންގެ ޓާގެޓެއްގެ އިތުރުން 1.8 މިލިއަން ޓޫރިސްޓުންގެ ޓާގެޓެއް ކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ރަޝިއާއިން ކުރަމުން އަންނަ ހަނގުރާމައިގެ ސަބަބުން ކުރިން ލަފާކުރި އަދަދަށްވުރެ ރާއްޖެއަށް އަންނަ ޓޫރިސްޓުންގެ އަދަދު ވަރަށް ބޮޑަށް ދަށަށްގޮސްފައިވާ ކަމަށެވެ. އެގޮތުން އޭރު ލަފާކުރީ 2019ގެ އަދަދުތަކަށް ވުރެ މިއަހަރު ޓޫރިސްޓުންގެ އަދަދު އިތުރުވާނެ ކަމަށް ކަމަށް މިނިސްޓަރު ވިދާޅުވި އެވެ.\n"މިހާރު 11 ޕަސެންޓް ދަށްކޮށް މިދަނީ، އެ 11 ޕަސެންޓަކީ ރަޝިއާ ޔޫކްރެއިން މާކެޓުން ދަށްވި 11 ޕަސެންޓޭ ވެސް ބުނެވިދާނެ. ރަޝިއާ ޔޫކްރޭން އަކީ ކުރިން 20 ޕަސެންޓް ހިއްސާކުރާ މާކެޓެއް. އެހެން ނަމަވެސް މިހާރު އެ ދެ މާކެޓްގެ ހިއްސާއަކީ 10 ޕަސެންޓް،" ޑރ. މައުސޫމް ވިދާޅުވި އެވެ.\nމިހާރު 11 ޕަސެންޓް ދަށްކޮށް މިދަނީ، އެ 11 ޕަސެންޓަކީ ރަޝިއާ ޔޫކްރެއިން މާކެޓުން ދަށްވި 11 ޕަސެންޓޭ ވެސް ބުނެވިދާނެ. ރަޝިއާ ޔޫކްރޭން އަކީ ކުރިން 20 ޕަސެންޓް ހިއްސާކުރާ މާކެޓެއް. އެހެން ނަމަވެސް މިހާރު އެ ދެ މާކެޓްގެ ހިއްސާއަކީ 10 ޕަސެންޓް،\nމިނިސްޓަރު ވިދާޅުވީ ހަނގުރާމަ ހުއްޓި ރާއްޖެއަށް އަންނަ ޓޫރިސްޓުންގެ އަދަދުތައް އަހަރުގެ ކުރިއަށް އޮތް ދުވަސްތަކުގައި އިތުރުވެގެންދާނެ ކަމަށް އުއްމީދުކުރެވޭ ކަމަށެވެ. އަދި މިއަހަރަށް ޓޫރިސްޓުން އަންނާނެ އަދަދުތައް އަންދާޒާ ކުރިއިރު ޗައިނާއިން ރާއްޖެއަށް މިއަހަރުގެ ފަހު ކުއާޓަރުގައި ޓޫރިސްޓުން އަންނާނެ ކަމަށް ލަފާކޮށްފައިވާ ކަމަށެވެ.\nމިނިސްޓަރު ފާހަގަކުރެއްވިގޮތުގައި މިއަހަރު ރާއްޖެއަށް 1.6 މިލިއަން ޓޫރިސްޓުންގެ ޒިޔާރަތްކުރުން ވެސް ވެގެންދާނީ ބޮޑު ކާމިޔާބީއަކަށެވެ.\nޓޫރިޒަމް މިނިސްޓްރީގެ އެންމެ ފަހުގެ ތަފާސްހިސާބުތައް ދައްކާގޮތުން މިއަހަރުގެ މިހާތަނަށް ރާއްޖެއަށް 621،633 ޓޫރިސްޓުން ޒިޔާރަތްކޮށްފައިވާއިރު، މިއީ 2019 ވަނަ އަހަރުގެ މި މުއްދަތުގައި ރާއްޖެއަށް ޒިޔާރަތްކުރި ޓޫރިސްޓުންގެ އަދަދާއި އަޅާ ބަލާއިރު 8.7 ޕަސެންޓް ދަށް އަދަދެކެވެ.\nމިނިސްޓަރު ވިދާޅުވީ ރާއްޖެއަށް މިހާރު އެންމެ ގިނަ އަދަދަކަށް ފަތުރުވެރިން އަންނަނީ އިނގިރޭސިވިލާތުން ކަމަށްވާއިރު، މިއީވެސް ފާހަގަކުރެވޭ ކަމެއް ކަމަށެވެ.\n"އެންމެ ބޮޑަށް ފާހަގަކުރެވެނީ އިނގިރޭސިވިލާތް ނަމްބަރު އެކަކަށް އެރިކަން. 50 އަހަރު ޓޫރިޒަމްގައި ހޭދަކޮށްލި ފަހުން ނަމްބަރު އެކަކަށް އެރީ. މިހާރު ގަދަ ދިހައެއްގައި ހުރި ހުރިހާ މާކެޓުތަކަކީ ވެސް މުހިއްމު މާކެޓްތައް،" ޑރ. މައުސޫމް ވިދާޅުވި އެވެ.\nމިނިސްޓަރު ވިދާޅުވީ މިހާރު އެންމެ ފާހަގަކޮށްލެވޭ އެއް ކަމަކީ ރާއްޖެއަށް އަންނަ ޓޫރިސްޓުން ރާއްޖޭގައި ހޭދަކުރާ ޗުއްޓީގެ މުއްދަތު އިތުރުވެފައިވުން ކަމަށެވެ. އަދި އެވްރެޖް ޑިއުރޭޝަން އޮފް ސްޓޭ އިތުރުވުމަކީ ޓޫރިޒަމުން ލިބޭ އާމްދަނީ އިތުރުވުމަށް މަގުފަހިވާ ކަމެއް ކަން މިނިސްޓަރު ފާހަގަކުރެއްވި އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން ރާއްޖެއަށް އަންނަ ޓޫރިސްޓުން އެވްރެޖްކޮށް ރާއްޖޭގައި 8 ދުވަހުގެ ޗުއްޓީއެއް ހޭދަކުރެ އެވެ.\nވިޔަފާރި މިނިސްޓަރު ޑރ. އަބްދުﷲ މައުސޫމް ދަތުރުފަތުރު ޓޫރިޒަމް ޓޫރިޒަމް މިނިސްޓަރު ޓޫރިޒަމް މިނިސްޓްރީ


Adeeb beysfaruvaage muhdhathu ithuru kohdheefi | Mihaaru\n25 ޖޫން 2019 - 22:26\nކަރެކްޝަނަލް ސާވިސް އިން މިރޭ ނެރުނު ބަޔާނުގައި ބުނީ ރާއްޖޭން ބޭރުގައި ފަރުވާ ހޯދަން އަދީބަށް ދިން މުއްދަތުގައި އެކަންކަން ފުރިހަމަކުރެވިފައި ނުވާތީ އެ މުއްދަތު އިތުރުކޮށްދޭން އާއިލާއިން މިއަދު އެދިފައިވާ ކަމަށެވެ. އެހެންވެ ފަރުވާގެ ބޭނުމަށް އަންނަ މަހުގެ ހަ ވަނަ ދުވަހުގެ ނިޔަލަށް މުއްދަތު އިތުރުކޮށްދީފައިވާ ކަމަށް ބުންޏެވެ.\nބޭސްފަރުވާ އަށް އަނބިކަނބަލުން މަރިޔަމް ނަޝްވާއާ އެކު އަދީބު ފުރާވަޑައިގެންނެވީ މި މަހުގެ 14 ވަނަ ދުވަހު އެވެ. އެނބުރި ވަޑައިގަންނަވަން ކުރިން ހަމަޖައްސާފައިވަނީ މާދަމާ އެވެ.\n"..އަދީބު ބޭސްފަރުވާ އަށް ރާއްޖެއިން ބޭރަށް ފޮނުވާފައިވާ މުއްދަތުގައި ބޭސްފަރުވާގެ އެންމެހާ ކަންކަން ފުރިހަމަ ކުރެވިފައިނުވާތީ އަދި ވަކިން ހާއްސަކޮށް ކެންސަ ސްކްރީންއެއް ހެދުމަށް ޑޮކްޓަރު ދެއްވާފައިވާ ލަފާފުޅާ އެއްގޮތަށް ކަންކަން ކުރިއަށް ގެންދިއުމަށްޓަކައި، ރާއްޖެއިން ބޭރުގައި ބޭރުން ބޭސްފަރުވާ ކުރުމަށް ދީފައިވާ މުއްދަތު އާއިލާއިން އެދިފައިވާތީ، އަހުމަދު އަދީބު ބޭސްފަރުވާގެ ބޭނުމަށް ވަގުތީގޮތުން ޖަލުން ދޫކޮށްފައިވާ މުއްދަތު6ޖުލައި 2019 ވަނަ ދުވަހުގެ ނިޔަލަށް ވަނީ އިތުރުކޮށްދެވިފަ އެވެ،" ބަޔާނުގައި ބުންޏެވެ.\nރައީސުލްޖުމްހޫރިއްޔާ އަވަހާރަކޮށްލަން ލޯންޗްކޮޅުގައި ބޮމެއް ގޮއްވާލުމާއި ދައުލަތުގެ 1.3 ބިލިއަން ރުފިޔާގެ ޚިޔާނާތްތެރި ވުމުގައި އިސްކޮށް އުޅުއްވި ކަމުގެ އިތުރުން ވެސް ގިނަ ކުށްތަކެއްގެ ތުހުމަތު ކުރެވޭ އަދީބު ބޭސްފަރުވާ އަށް ބޭރަށް ފުރާވަޑައިގަތުމުގެ ހުއްދަ މެޑިކަލް ބޯޑުން ދިނީ އެއް އަހަރު ދުވަހަށެވެ.\nފުލުހުން ހޯމް މިނިސްޓްރީ އިމިގްރޭޝަން ކަރެކްޝަނަލް ސާވިސް ކުރީގެ ނައިބު ރައީސް އަދީބު އަހުމަދު އަދީބު އިންޑިއާ ބެންގަލޫރު\nއާއްމު ރައްޔިތު މިހާާ އަށް މިއުޅެނީ ބޭސް ފަރުވާ އަށް ދާން އާސަންދަވެސް ނުލިބިގެން..އެކަމު އަދީބު މެން ދާން ވީމަ ސަރުކާރު ހަރަދުގަ ހުރިހާ ކަމެއް..އެކުގަ ޕޮލިސް3މީހުންނާ ކަރެކްޝަން ގެ3މީހުން ވެސް ސަރުކާރު ހަރަދުގަ..ކިހާ ހެއްވާ...\nސަރުކާރައްކުރިތާއީދު އަހަރެން އަނބުރާގެނެސްފިން އަދީބަކީ ބޮޑުއަނިޔާވެރިއެއް\nނާނަ ނާނާނާ ނާނަ ނާނާ ނަޝް ... ނާނަ ނާނާނާ ނާނަ ނާނާ ނަޝް .. ދެން ލަލަލާ .. ބުރޯ ބަޗައިފި!\nބަލަ މީނަ ފަންޑުކޮށްގެން ޖަޒީރާ ވެރިކަމަށް ގެނައީ. ދެން ޕޭބެކް ދޯ މިހާރު އެ ދަނީ\nމިފަހަރު އަދީބު ފިލުވަނީ. ކުރީފަހަރު ލުތުފީ. އެމްޑީޕީވަރުގެ ގައުމަށް ގައްދާރުވާ ޕާޓީއެއް ނުދެކެން.\nތިޔަ ބޭސްފަރުވާއެއް ދެން ނުނިމޭނެ. އޭނާއަތުގައި މިލިއަނުން ޑޮލަރު އެބަހުރި. ދެން ކީއްކުރަން އަންނަންވީ. އިބޫއަށް ވޯޓުދެވުނީތީ ދެރަވަން.\nއަދީބު ދައްކަނީ އިންޑިއާގެ އައިޖީއެމްއެޗް އަށްތަ؟ ތިހާ ދުވަސް ތި ނަގަނީ. އެޕޮއިންމެންޓެއް ނުލިބެނީ ދޯ. ވެއިޓިންގް ލިސްޓްގަ މީހުން ގިނަކަމުން. އަދީބު ރާއްޖެ އައިސް ޖަލަށް ވަންނަތަނުން ކަންނޭގެ އެޕޮއިންޓްމަންޓް ހަމަޖެހިގެން ގުޅާނީ\nއޭނަ އެތާ އެބަ ފަރުވާއެއް ކުރޭބާ؟ ނުސްވެރިން އަޅެބަލާލަދެއްވާ.\nއެމީހަކު މިނެދޭ ނާޅިއަކުން އެމީހަކަށް މިނެދޭންވާނެއެވެ.\nސަރުކާރު މިހާރުއޮތް ހާލަތައް ތިޔަކީ ކުރަންޖެހޭ ކަމެއް..ފޮރިންމިނިސްޓަރ ބޭރަށްގޮސް ހޯދާއެހީއަށްވުރެ އެތައް ގުނައެއް ރަނގަޅުކަމަށްވަނީ އަދީބްގެ މުއްދަތު އިތުރުކުރުމުން..


Amir Khan: Bollywood Ge Emme Kulhadhaana Actor\nއާމިރް ޚާން: ބޮލީވުޑްގެ އެންމެ ކުޅަދާނަ އެކްޓަރު\n1 އަހަރު, 11 މަސް,2ހަފްތާ,2ދުވަސް, 19 ގަޑި, 23 މިނެޓް, 57 ސިކުންތު ކުރިން 3700ފަތޯނާ ފާއިޒް\nބޮލީވުޑްގެ އެކްޓަރ އާމިރް ޚާން.\nއާމިރް ހާން އުފަންވެފައިވަނީ 1965 ވަނަ އަހަރުގެ މާޗް މަހުގެ 14 ވަނަ ދުވަހު، މުމްބާއީގެ މުސްލިމް އާއިލާއަކަށެވެ.\nއާމިރްޚާންގެ ފުރިހަމަ ނަމަކީ މުޚައްމަދު އާމިރް ހުސެއިން ޚާންއެވެ. ފަހަކަށް އައިސް ބޮލީވުޑްގެ އެންމެ ކާމިޔާބް ފިލްމުތަކުގެ ލީޑް ރޯލުން ފެނިގެންދާ އާމިރް ޚާންއަކީ، ފިލްމު އުފައްދާ، ޑައިރެކްޓްވެސް ކުރާ ފަރާތެކެވެ. އާމިރްޚާންއަށް ޕަރފެކްޝަނިސްޓް، އަދި މިސްޓަރ ޕަރފެކްޓްވެސް ކިޔައެވެ. ފިލްމަކުން ބެލުންތެރިންނަށް އާމިރްޚާން އެންމެ ފުރަތަމަ ފެނިގެންދިޔައީ އޭނާ ކުޑައިރުއެވެ. އެއީ އާމިރްގެ ބޮޑުބޭބެ ނާސިރް ހުސެއިން ޚާންގެ ފިލްމު "ޔާދޯންކީ ބާރާތު"އެވެ. އާމިރްޚާންގެ އެންމެ ފުރަތަމަ ބޮލީވުޑް ފިލްމަކީ، ޖޫހީ ޗާވްލާއާއި އެކީގައި ކުޅުނު ފިލްމު "ގަޔާމަތުސޭ ގަޔާމަތު ތަކް"އެވެ. 1988 ވަނަ އަހަރުގައި ނިކުތް މި ފިލްމުންވެސް އާމިރަށް ބެލުންތެރިންގެ ފަރާތުން ބޮޑު ތަރުހީބެއް ލިބިގެންދިޔައެވެ. 1999 ވަނަ އަހަރާއި ހަމައަށް އައި އިރު އާމިރް ޚާން ވަނީ ބޮލީވުޑްގެ އެންމެ މަޝްހޫރު ތަރިންގެ ލިސްޓުން ޖާގަ ހޯދާފައެވެ. އެދުވަސްވަރު ރިލީޒް ކުރި އާމިރްޚާންގެ ފިލްމުތަކުގެ ތެރޭގައި، ދިލް، ރާޖާ ހިންދުސްތާނީ، އަދި ސަރްފަރޯޝް ހިމެނެއެވެ. ފިލްމު ރާޖާ ހިންދުސްތާނީ އިން އާމިރަށް އެންމެ މޮޅު އެކްޓަރުގެ އެވޯޑް ވަނީ ލިބިގެންގޮސްފައެވެ.\n2001 ވަނަ އަހަރުގައި އާމިރްޚާން ވަނީ ޕްރޮޑަކްޝަން ކުންފުންޏެއް އުފައްދާފައެވެ. އެގޮތުން އާމިރްގެ އެންމެ ފުރަތަމަ ޕްރޮޑަކްޝަންއަކީ ފިލްމު "ލަގާން"އެވެ. މިއީވެސް ކާމިޔާބު ފިލްމެކެވެ. ލަގާންއަށް ގިނަ އެވޯޑްތަކެއްވެސް ލިބުނެވެ. އޭގެތެރެއިން އެންމެ ފާހަގަކޮށްލެވެނީ އެފިލްމަށް ލިބުނު ދެ ފިލްމުފެއާ އެވޯޑެވެ.4އަހަރު ވަންދެން ފިލްމު ކުޅުމާއި ދުރުގައު ހުރުމަށްފަހު،2006 ވަނަ އަހަރު އާމިރްޚާން ބެލުންތެރިންނަށް ފެނިގެން ދިޔައީ، ފިލްމު "ފަނާ" އަދި "ރަންގްދޭ ބަސަންތީ" އިންނެވެ. އާމިރްޚާން އެންމެ ފުރަތަމަ ޑައިރެކްޓްކުރި ފިލްމަކީ "ތާރޭ ޒަމީންޕަރް" އެވެ. މިފިލްމަށްވެސް ގިނަ އެވޯޑްތަކެއް ލިބުނެވެ. އޭގެ ތެރޭގައި ބެސްޓް ފިލްމު އެވޯޑް އަދި ބެސްޓް ޑައިރެކްޓަރ އެވޯޑްވެސް ހިމެނެއެވެ.\n2008 ވަނަ އަހަރު ރިލީޒްކުރި ފިލްމު "ގަޖިނީ"އަކީ، އާމިރްޚާންއަށް ވަރަށް ހާއްސަ ފިލްމެކެވެ. މިފިލްމަކީ ބޮލީވުޑްގެ ފިލްމަކަށް ޑޮމެސްޓިކް ސިނެމާއިން 100 ކުރޯޑު ލިބުނު ފުރަތަމަ ފިލްމެވެ. މިފިލްމަށް 115 ކުރޯޑް ލިބިފައެވެ. އާމިރްޚާންގެ އެންމެ ކާމިޔާބު ފިލްމުތަކުގެ ތެރޭގައި ތްރީ އިޑިއަޓްސް، ދޫމް 3، ޕީކޭ އަދި ޑަންގަލް ފާހަގަކޮށްލެވެއެވެ.\nފާހަކަށް އައިސް އާމިރްޚާންގެ ފިލްމުތަކަކީ ބޮލީވުޑްގައި އެންމެ ބޮޑު އޯޑިއެންސެއް ލިބޭ ފިލްމުތަކަށް ވަނީ ވެފައެވެ. އާމިރްގެ އަމިއްލަ ދިރިއުޅުމަށް ބަލާއިރު، އޭނާގެ3ކުދިން ތިބެއެވެ. އޭގެ ތެރެއިން2ކުދިންނަކީ އާމިރްގެ ފުރަތަމަ ކައިވެންޏަށް ލިބުނު އީރާ އަދި ޖުނެއިދެވެ. އާމިރް އެންމެ ފުރަތަމަ ކައިވެނި ކުރީ ރީނާ ދައްތާއާއެވެ. މިހާރު އާމިރް ކައިވެނިކޮށްގެން އުޅެނީ ކިރަން ރާއޯއާއެވެ.\nއާމިރަކީ އެހެން އެކްޓަރުންނާއި ތަފާތު އުސޫލުތަކެއް ގެންގުޅޭ އެކްޓަރެއްކަން ފާހަގަކޮށްލެވެއެވެ. އާމިރް ބުނެފައިވާ ގޮތުގައި އޭނާ ފިލްމެއް ކުޅެން އެއްބަސްވަނީ ފިލްމުގެ ސްކްރިޕްޓް އެއްކޮށް ކިޔުމަށް ފަހުގައެވެ. އަދި2ފިލްމެއްގެ މަސައްކަތް އެއްފަހަރާ ނުކުރުމަށްވެސް އާމިރް ވަނީ ނިންމާފައެވެ. މީގެ އިތުރުން މީޑިޔާއާއި ދުރުގައި ހުރުމަށް ލޯބިކުރާ އާމިރްޚާން އަކީ، އެވޯޑް ހަފްލާތަކަށް ދާ ފަރާތެއްވެސް ނޫންކަން ފާހަގަކޮށްލެވެއެވެ.


Passenger Ehgge Undhagoo Bodukamun Flight Eh Divertkohffi - Vaguthu\nފަސެންޖަރެއްްގެ އުނދަގޫބޮޑުކަމުން ފްލައިޓެއް ޑައިވާޓްކޮށްފި\nމަތިންދާ ބޯޓެއްގެ ތެރޭގައި "ޕުލްއަޕް" ޖައްސައި، ކްރޫންނަށް ނުކިޔަމަންތެރިވި ޕަސެންޖަރަކު ބާލަން ވެގެން ދާން އޮތް މަންޒިލަށް ނުގޮސް ކައިރީގައި އޮތް އެއާޕޯޓަކަށް ޖައްސައިފިއެވެ\nމި މަތިންދާ ބޯޓަކީ އެމެރިކަން އެއާލައިންސްގެ މަތިންދާ ބޯޓެކެވެ. މި ބޯޓު ފުރާފައިވަނީ ފީނިކްސް އިން ބޮސްޓަން އަށެވެ. އެހެންނަމަވެސް މަންޒިލާއި ހަމައަށް ދެވުމުގެ ކުރިން މި މަތިންދާ ބޯޓު ވަނީ ކައިރީގައި އޮތް ކަންސަސް ސިޓީ އިންޓަނޭޝަނަލް އެއާޕޯޓަށް ޖައްސާފައެވެ.\nބޯޓު ތެރޭގައި ހުރި މަންޒަރު ދުށްމީހަކު ޑަބްލިއުބީޒީ އަށް މައުލޫމާތު ދެމުން ބުނީ، ބޯޓުން ބޭލުވި އެމީހާ ކުއްތާ ގޮވައިގެން އެރިއިރު ހުރީ މަސްތުހާލުގައި ކަމަށާއި ކްރޫ އިންގެ އެއްވެސް އިރުޝާދަކަށް އޭނާ ކިޔަމަންތެރި ނުވާ ކަމަށެވެ.\n"މަތިންދާ ބޯޓަށް އެރުމާއި އެކީ ހިފައިގެން އައި ދަބަސް ކެބިން އަށް ލާފައި، ކެބިންގައި ހިފައިގެން އޭނާ ފެށީ "ޕުލްއަޕް" ޖައްސަން" މަންޒަރު ދުށް މީހަކު ބުންޏެވެ.\nބޯޓު ކްރޫއިން އޭނާ ހުއްޓުވަން އުޅުމުން ހުތުރު ބަހުން ވާހަކަ ދައްކައި ކްރޫ އަށް ނުކިޔަމަންތެރިކަން ވެސްވަނީ ދައްކާފައި ކަމަށް އޭނާ ބުންޏެވެ.\nމިކަން މިހެންވުމުން މަތިންދާ ބޯޓުގެ ކެޕްޓަނުންނަށް މަޖުބޫރުވީ އެންމެ ކައިރީގައި އޮތް އެއާޕޯޓަށް ޖައްސައި ކަމާއި ބެހޭ ފަރާތްތަކާއި ގުޅިގެން އޭނާ އެ ބޯޓުން ނެރުމަށެވެ. އެގޮތުން ބޯޓުގެ ކެޕްޓަނުންވަނީ ކަންސަސް އެއާޕޯޓަށް ބޯޓު ޖައްސައި ކަމާބެހޭ ފަރާތްތަކުގެ އެހީގައި ގަދަކަމުން އޭނާ އެ ބޯޓުން ނެރެފައެވެ.\nއޭނާގެ އަމަލުތަށް މިގޮތަށް ހުރި އިރުވެސް އެއްވެސް ކަހަލަ ފިޔަވަޅެއް އޭނާ އަކަށް އަޅާފައެއް ނުވެއެވެ. އަދި އޭނާ ނެރުމަށްފަހު ބޯޓު ވަނީ މަންޒިލަށް ދާން ފުރާފައެވެ.


Euro Ge Molhu Kulhuntheriyaage Magaamu Donnarumma Ah – adduLIVE\nޔޫރޯގެ މޮޅު ކުޅުންތެރިއާގެ މަގާމު ޑޮނަރުއްމާ އަށް\nJul 12, 2021, 08:59 ހަސަން ރަޝީދު\nޔޫރޯ ފުޓްބޯޅަ މުބާރާތުގެ މޮޅު ކުޅުންތެރިއާގެ މަގާމު ޗެމްޕިއަން އިޓަލީގެ ޒުވާން ގޯލްކީޕަރު ޖިއާންލުއިޖީ ޑޮނަރުއްމާ އަށް ލިބިއްޖެއެވެ.\nއުމުރުން 22 އަހަރުގެ ޑޮނަރުއްމާ އަށް މި މަގާމު ލިބުނުއިރު އޭނާ އަކީ މި މުބާރާތުގައި އެންމެ ގިނަ މިނެޓަށް ކުޅުނު ކުޅުންތެރިޔާއެވެ. އެގޮތުން ޑޮނަރުއްމާގެ ގޯލަށް މުބާރާތުގައި ވަދެފައިވަނީ ހަތަރު ގޯލު ކަމަށްވާއިރު އޭނާ ވަނީ ތިން ކްލީންޝީޓް ހޯދާފައެވެ.\nމީގެއިތުރުން އިޓަލީން މުބާރާތުގެ ސެމީ ފައިނަލާއި ފައިނަލުގައި ވެސް ޕެނަލްޓީ ޖަހަން ޖެހުނުއިރު، ޕެނަލްޓީ ޝޫޓް އައުޓުގައިވެސް ޑޮނަރުއްމާ ވަނީ ގިނަ ސޭވްތަކެއް ކޮށްފައެވެ. އެގޮތުން ފައިނަލް މެޗުގައި އޭނާ ވަނީ ދެ ޕެނަލްޓީ މަތަކޮށްފައެވެ.\nމިއީ 1992 ވަނަ އަހަރަށްފަހު ޔޫރޯގެ މޮޅު ކުޅުންތެރިއާގެ މަގާމު ގޯލްކީޕަރަކަށް ލިބުނު ފުރަތަމަ ފަހަރެވެ. މީގެކުރިން އެ މަގާމު ހޯދި ގޯލްކީޕަރަކީ ޑެންމާކުގެ ޕީޓަ ޝްމައިކަލް އެވެ.\nމުބާރާތުގެ އެންމެ މޮޅު ޒުވާން ކުޅުންތެރިއާގެ މަގާމު ހޯދީ ސްޕެއިންގެ އުމުރުން 18 އަހަރުގެ މިޑްފީލްޑަރު ޕެޑްރީއެވެ. އަދި މުބާރާތުގައި އެންމެ ގިނަ ލަނޑު ޖަހައިގެން ރަން ބޫޓު ހާސިލުކޮށްފައި ވަނީ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އެވެ. ރޮނާލްޑޯ ވަނީ މި މުބާރާތުގައި ޕޯޗުގަލް އިން ކުޅުނު ހަތަރު މެޗުގައި ފަސް ގޯލު ކާމިޔާބުކޮށްފައެވެ.\nރޮނާލްޑޯ އާއި އެއް އަދަދަކަށް ޗެކް ރިޕަބްލިކްގެ ފޯވާޑް، ޕެޓްރިކް ޝިކް ވެސް ގޯލު ޖެހި ނަމަވެސް ރަންބޫޓު ރޮނާލްޑޯ އަށް ލިބުނީ ދެ ކުޅުންތެރިން ޖަހާފައިވާ ލަނޑުތަކުގެ އަދަދު އެއްވަރުވުމުން ކޮށްފައިވާ އެސިސްޓް ތަކަށް ބަލައިގެންނެވެ. އެގޮތުން ރޮނާލްޑޯ ވަނީ އެ އެސިސްޓް މި މުބާރާތުގައި ހަދާފައެވެ.


Europe Ge Emme Demand Bodu Zuvaan Kulhuntheriyaa Everton Ah - Vaguthu\nޔޫރަޕްގެ އެންމެ ޑިމާންޑް ބޮޑު ޒުވާން ކުޅުންތެރިޔާ އެވަޓަންއަށް\nޔޫރަޕްގެ އެންމެ ޑިމާންޑް ބޮޑު އެއް ޒުވާން ކުޅުންތެރިޔާ، މޮއިސް ކީން އެވަޓަންއަށް ސޮއި ކޮށްފިއެވެ.\nކީންއަކީ މިދިޔަ ސީޒަންގައި އިޓަލީގެ ޔުވެންޓަސްއިން ވިދާލި ކުޅުންތެރިއެކެވެ. އުމުރުން އެންމެ 19 އަހަރުގައި އިޓަލީ ގައުމީ ޓީމަށްވެސް އޭނާ ކުޅެފައިވާއިރު، ގައުމީ ޓީމަށް ކުޅުނު ތިން މެޗުން ދެ ގޯލް ކާމިޔާބު ކޮށްފައިވެއެވެ. ކީން ފަސް އަހަރު ދުވަހުގެ އެއްބަސްވުމެއްގައި އެވަޓަންއަށް ސޮއިކުރިއިރު، އޭނާ ވަނީ ސެރެއާ އޭގައި ކުޅުނު 21 މެޗުން އަށް ގޯލް ޖަހާފައެވެ.\nއުމުރުން 10 އަހަރުން ފެށިގެންވެސް ޔުވެންޓަސްއަށް ކުޅެމުންދިޔަ ކީން، އެވަޓަންއަށް ސޮއިކޮށްފައި ވަނީ 36 މިލިއަން ޕައުންޑްގެ އަގަކަށެވެ.\n"އެވަޓަންގެ ޖާޒީ ލެވުމަކީ ވަރަށް ފަހުރުވެރިވާ ކަމެއް. އެވަޓަންގެ ވިސްނުމާ އަހަރެންގެ ވިސްނުމާ ދާދި އެއްގޮތް ކަންތައްތަކެއް އެބަހުރި. އެގޮތުން އެވަޓަންވެސް އަދި އަހަރެންވެސް ބޭނުން ވަނީ ކުރިއަރަން. އަދި އަހަންނާ އެކަށޭނެ ފެންވަރެއްގެ ކްލަބެއް އެވަޓަންއަކީ. މުސްތަގުބަލަށް ވިސްނުމަކީ އަބަދުވެސް ކެރިއަރުގައި ކުރަން ޖެހޭނެ ކަމެއް،" ކީން ބުންޏެވެ.\nލީގުގެ މެޗުތައް ފެށެން ހަފްތާއަކަށް ވެފައިވާއިރު، އެވަޓަންއިން ޓީމު ވަރުގަދަ ކުރުމަށް ޓްރާންސްފާތަކެއް ކޮސްފައިވެއެވެ. މިދިޔަ ސީޒަންގައި ބާސެލޯނާގެ ލޯން ކުޅުންތެރިއެއްގެ ގޮތުގައި އެވަޓަންގައި ވިދާލި އަންދްރޭ ގޮމޭޒް، ރަސްމީކޮށް އެވަޓަންއަށް ބަދަލުވެފައިވާއިރު، ސިޓީއަށް ކުޅުނު ފަބިއަން ޑެލްފްވެސް މި ސީޒަންގައި ފެންނާނީ އެވަޓަންއިންނެވެ.\nކީން ހޯދަން ޕީއެސްޖީއާއި މެންޗެސްޓާ ޔުނައިޓެޑުންވެސް މަސައްކަތް ކުރިއިރު، އެވަޓަންއިންއަށް އޭނާ ދިޔައީ ބޮޑު ކްލަބަކަށް ނުދިޔުމަށް ކަމަށް ބެލެވެއެވެ.\nއޮގަސްޓް 4, 2019 19:11\nމި ސޮރު ބޯ ފެނުނީމަ ހީވަނީ ރޯނުން ވިޔަން ފަށާފަހުރި ކަދުރު ރުކެއްހެން